শিক্ষা মন্ত্ৰীৰ শিক্ষা আৰু নানা ঋষিৰ নানা মত\nকালি আমেৰিকাৰ "ৱাল ষ্ট্ৰীট জাৰ্নেল"ত প্ৰকাশ পোৱা বাতৰি অনুসৰি ভাৰত বৰিষৰ নকৈ বাব পোৱা শিক্ষামন্ত্ৰীগৰাকীৰ হেনো এটিও কলেজীয়া ডিগ্ৰী নাই। দৰৱত দিবলৈকো নাই! তাকে শুনি আমাৰ গাঁৱৰ খগেন কাই তৌবা-তৌবা! উস হৰি, কলেজ ডিগ্ৰী নাইকীয়া গৰাকীও গৈ দেশৰ শিক্ষামন্ত্ৰী হৈছে, দেশৰ বাঘা বাঘা পণ্ডিত মখাক, উপাচাৰ্য মখাৰ মুৰব্বী হব। নিশ্চয় কিবা "হিডেন টেলেণ্ট" থাকিবই লাগিব, খগেন কাইৰ স্পষ্ট মত!\nআচলতে আমাৰ গাঁৱৰ ফালে মেট্ৰিক পাছটোক স্কুলীয়া ডিগ্ৰী বুলি বুজে, আৰু হায়াৰ চেকেণ্ডেৰীটো কলেজীয়া ডিগ্ৰী! পিছে গগৈ চাৰে বাৰে বাৰে সোঁৱৰাই থকাৰ দৰেই আমেৰিকাত আকৌ দ্বাদশ মানটো স্কুলতে ধৰে নহয়! তাকে লৈ এতিয়া দলা-দলিৰ অন্ত নাই! কোনোৱে বোলে নাক কাটিলে, কোনোৱে বোলে গৌৰৱৰ কথাহে! এতিয়া তাকেই লৈ খগেনৰ দৰে কমন মেন, উলা-মূলা মানুহে উৰহী গছৰ ওৰ বিচাৰি পোৱাই টান হৈ পৰিছে! ভাগ্যে টুইটাৰটোৱে জ্ঞান বিলাই আছে বুলিহে!\nবাইদেউ গৰাকীয়ে বোলে বি.কম পাট-১ পাছ বুলিও কৰবাত শপতনামা দিলে ২০০৯ত। "নমো-নামা" কিতাপ লিখা বাইদেউ এগৰাকীয়ে টুইট কৰিছে বোলে, পাৰ্ট-১ পাৰ্ছ ডিগ্ৰীটোৰ নাম প্ৰথম শুনিলো!\nপাছত ওলাল বোলে মন্ত্ৰী মহোদয়াই বিগত ২০০৪ত জমা কৰা শপত নামাত বি.এ পাছ বুলিয়েই লিখি দিছিল! তাকে লৈও এতিয়া হুলস্থুল। খেনোৰ মতে পঢ়া শুনা নকৰা বাবেই তেওঁৰ সঁচাই অৰ্হতা নাই! খেনোৰ মতে আনুষ্ঠানিক শিক্ষা নাথাকিলেও চলাই দেখুৱাব, চাই থাকা!\nকাৰোবাৰ মতে বেছি নপঢ়াতো হেনো আচল জগৰ নহয়, কিন্তু শপত নামাত কিয় ভুলকৈ দিছে, সেইটোহে হেনো ডাঙৰ অপৰাধ! সংবিধানেই অশুদ্ধ হোৱা ধৰণৰ!\nপিছে আমাৰ খগেন কাইটিয়ে বেলেগ এটা কথালৈ আঙুলিয়াই দিছে, বোলে এই এফিট-এফিড বোলা কাগজখন কেতিয়া দিয়ে বাৰু? বোলে বিয়াৰ প্ৰমাণ পত্ৰ নাই, দি দিয়া এফিড-এফিড! বোলে জন্মৰ প্ৰমাণ পত্ৰ নাই, দি দিয়া এফিড-এফিড!\nসেয়েই আৰু, পঢ়া শুনা পাছ কৰাৰ চাৰ্টিফিকেট নাই! দি দিয়া এফিড-এফিড! চাবলৈ গ'লে খগেন কাইৰ ফৰ্মূলাটোও কোনেও নুই কৰিব নোৱাৰে। নাই কাৰণেহে এফিড-এফিড দিছে! নোহোৱা বস্তুটোক লৈ আকৌ বিতৰ্ক কিহৰ, অপৰাধ কিহৰ? হয়তোন কথাটি!\nৰাজকুমাৰ গান্ধীয়েও এম ফিল কৰানে নকৰা এফিড-এফিডহে দিছিল। তাকে লৈ দেশৰ চ'চিয়েল মেডিয়া, টিভিৰ পৰ্দা কঁপাইছিল আমাৰ বিলাত ফেৰত, হাৰ্ভাডত অধ্যাপনা কৰি জ্ঞানেৰে পকি থকা ডঃ সুবুমনিয়াম চাহাবে! পিছে এতিয়া তেওঁ জইন কৰা দলটোতে তেওঁৰ হাৰ্ভাড ফেৰত বিদ্যাক এলাগী কৰি দ্বাদশ শ্ৰেণী সফলতাৰে পাছ কৰা এগৰাকীক শিক্ষা মন্ত্ৰী পাতি দিলে। এতিয়া সুবুমনি চাৰ হেনো নিৰুদ্দেশ! হবৰ কথাও, লাজ-মান বুলি কথা এটা আছে দিয়কচোন।\nএগৰাকীয়ে মজা লবলৈ টুইট কৰিছে বোলে, বিলাতফেৰত সুবুস্বামী থাকোতে দ্বাদশ পাছ বাইদেউৱে চাকৰিটো পোৱাতো, দেশৰ মুখত নহয়, সুবুস্বামীছাৰৰ মুখতহে এক বিৰাট তামাছা!\nএতিয়া আমাৰ দেশৰ বেলেগ বেলেগ চিন্তাশ্ৰমৰ ঋষি সকলে দিয়া মত এই বিষয়টোত আলোচনা কৰিবলৈ বিচাৰিছো। আমাৰ বংগমূলৰ স্বুপন দাসগুপ্তা নামৰ তৃণবন পাৰ্টিৰ দাদাজনে মন্ত্ৰী বাইদেউৰ সপক্ষে মত দি কৈছে। বাংলাৰ গৌৰৱ, বিশ্বৰ গৌৰৱ, বিশ্ব কবি ৰবীন্দ্ৰ নাথে কিমান পঢ়িছিল আপুনি জানে! উৰি..বাবা স্বুপন বাবু... আনুষ্ঠানিক শিক্ষা বেছি নোলোৱা সকলো কবিগুৰু হৈছে নেকিহে! টুইট কৰাৰ আগতে ভাবি চোৱা ভালহে!\nএজন ঋষি ৰবি ৰঞ্জনে কৈছে, বোলে পঢ়া শুনা ডিগ্ৰী থকা মানুহ যদি শিক্ষা মন্ত্ৰী লাগে, তেন্তে প্ৰতিৰক্ষা মন্ত্ৰী হবলৈ সাতডাল ব্ৰেক বেল্ট পোৱাৰ অৰ্হতা বিচাৰক!\nপদুম পাৰ্টিৰ এজনে কৈছে, ৰিমট লৈ খেলা কৰা ছোনি মেডামে কিমান পঢ়া আছিল বা! বোলে ৰামে কল খাইছে, শ্যামে হবলা খোৱা নাই ধৰণৰ নহয়নে বাৰু কথাটো।\nএজাক ঋষিৰ মতে আমেৰিকাৰ বিল গেটছ, ভাৰতৰ গৌৰৱ আম্বানী, ভাৰ্জিন এয়াৰ লাইনছৰ মালিকজনা, আদানীৰ মূল মালিক সকলো হেনো আধা পঢ়া। ঋষিসকলৰ মতামতে এটা পৰ্যায় পাও পাও যেন, পঢ়া শুনা নকৰা বাবেহে এইসকল মহান হ'ল। এতিয়া দ্বাদশৰ বেছি পঢ়া সকল মাত্ৰ পঢ়ি পঢি় অকালবৃদ্ধহে হবগৈ! না বিল হব পাৰিব, না আম্বানী! পিছে স্কুল এৰাৰ সংখ্যা বিশ্বত কেইবাকোটি কিন্তু বিল, আম্বানী, আদানী দাইটি এজন এজন কিয়, তাৰ উত্তৰ কিন্তু এই অন্ধ নে ভণ্ড ঋষি সকলে নিদিয়ে!\nএজনৰ মতে বাইদেৱে পাৰ্ট-১ পাছ কৰিয়েই দেশৰ কেবিনেট শিক্ষামন্ত্ৰী হৈছেগৈ। তাকো নিজৰ প্ৰতিভাৰ জোৰত! আৰু দুশ্ৰেণীমান পঢ়ি লোৱা হ'লে বোলে ইণ্ডিয়া চেৰাই গৈ ইউনেস্কৰ দ্বায়িত্ব ললেগৈ হয়। তেতিয়াটো তেওঁৰ সেৱাৰ পৰা দেশ বঞ্চিতই হ'লহেতেন! এতিয়া পাইছাযে শুকুতাকে মুকুতা বুলি মানি লোৱা! দেশৰ জীয়াৰী, ইটালীৰ নহয়... ইস আঁচোৰ এটা মাৰি নকলে নহয়েই যেন!\nএজনৰ মতে আকৌ তেওঁ শিক্ষামন্ত্ৰীৰ ৰূপটো ভালেই এক্ট কৰিব, বাইদেউ জানো দেশৰ চিৰিয়েলৰ নাম্বাৰ ৱান এক্টৰ নহয়! তেওঁ মন্ত্ৰী হোৱাৰ ভাও ধৰিহে যাব লাগে পুতলা নাচ পি.এম.অৰ পৰাহে চলিব! কথাটোও চাবলৈ গ'লে পেংলাই কৰি দিব নোৱাৰি।\nবুজিছে, নানা মুনিৰ নানা মত! সেইবুলিয়ে আপোনাৰ সতি-সন্ততিক নপঢ়িলেও হব, নিজ গুণে উন্নতি কৰি লবি বুলি নকব! লাগিলে মহান হবলৈ সক্ষম হোৱা এনে আধাতে শিক্ষা এৰা সকলৰ তলতে পাছলৈ ভাতমুঠি জোগাৰ কৰি গেবাৰি খাটক, তথাপি সতি-সন্ততিক যিমান পাৰি আনুষ্ঠানিক শিক্ষা লবলৈ কওক। পাৰিলে সৰ্ব-ভাৰতীয় পৰীক্ষা দি আই.আই.টিকে পাওক, লাগিলে আই.এ.এছেই হওক। লাগিলে চাকৰি বাদ দি দেশসেৱাৰ চেষ্টা কৰি "কেজৰীৱালেই হওক", আৰু কিছু ঋষিয়ে পেংলাই কৰি "ইমান পঢ়িও মেনেজ মাষ্টাৰ নোহোৱা বাবেই অকেজু বুলিয়ে কওক!"\nঅভিভাৱক সকল সেইবোৰলৈ কান নিদিব। পঢ়ক, পঢ়াওক, ভাল মানুহ বনাওক!


Home ARUNJYOTI-DAS CURRENT ISSUES অৰুণজ্যোতি দাস সাময়িক প্ৰসংগ সাময়িক প্ৰসংগ\nxukhdukh.com April 10, 2015 ARUNJYOTI-DAS, CURRENT ISSUES, অৰুণজ্যোতি দাস, সাময়িক প্ৰসংগ,\nবিহু শিল্পী, শিল্পীৰ বিহু আৰু আয়োজক\nবিহুক অসমীয়াৰ জাতীয় গৌৰ‌ৱ তথা বাপতি-সাহোন বুলি কো‌ৱা হয়। কো‌ৱা হয় যে অসমীয়াৰ ধমনীৰ কোষে কোষে হেনো বিহুৰ অনুভূতি প্ৰ‌ৱাহমান । অ‌ৱশ্যেই এটা জাতীয় উৎস‌ৱ হিচাপে এনে বিভূষণক কোনোপধ্যেই অত্যুক্তি বুলি ক’ব নো‌ৱাৰি । কিন্তু বৰ্তমান সময়ত অসমীয়া ডেকা-ডেকেৰীৰ গাত নিজৰ অতিকেই আপোন এই উছ‌ৱটিৰ প্ৰতি অলপো উছাহ-উদ্দীপনা জাগি উঠা পৰিলক্ষিত হয় নে ? প্ৰকৃতিয়ে এই ন ৰূপ লো‌ৱাৰ সময়ত আমাৰ কিশোৰ-কিশোৰী, ডেকা-গাভৰুৰ মুখেৰে নিজে নজনাকৈয়ে এফাঁকি বিহুনাম ওলাই আহে নে ? তাঁতশালৰ সলনি পঢ়া-মেজ, দূৰদৰ্শন অথবা মোবাইল-কম্পিউটাৰ লৈ ব্যস্ত থকা আমাৰ সোণজনীকো জানো ঢোলৰ ছে‌ৱে দেহ-মন উতলাব পাৰে নে আজিকালি ?\nআধুনিকতাৰ পৰশ পাই বৰ্তমানে যে পূৰ্বৰ সেই মুকলি বিহুও নাই আৰু বিহু‌ৱে দেহত তোলা পিৰপিৰনিও নাই, সেই কথা আমি অবাঞ্চিত হ’লেও স্বীকাৰ কৰিবই লাগিব । আৰু এনে ৰূপান্তৰণৰ লগতে খাপ খো‌ৱায়েই উছ‌ৱটিক অনাগত সময়ৰ বাবে আমাৰ ন-প্ৰজন্মৰ হাতত তুলি দিব লাগিব। এই মূহুৰ্ততো আমাৰ বহু কৃষ্টিপ্ৰেমী শিল্পীয়ে থলু‌ৱা লোক-বাদ্য যেনে ঢোল,তাল,পেঁপা,গগণা,সুতুলীক জীয়াই ৰাখি তাৰ চৰ্চা কৰি জনপ্ৰিয় কৰাৰ স্বাৰ্থত কৰ্মশালা বা প্ৰশিক্ষণৰ আয়োজন কৰি যি প্ৰচেষ্টা অব্যাহত ৰাখিছে, তেখেতসকলক সঁচাই শলাগ ল’ব লাগিব । ইয়াৰ মাজতে বহু প্ৰচাৰবিমুখ থলু‌ৱা শিল্পীয়ে তেখেতসকলৰ জন্মগত প্ৰতিভা ন-প্ৰজন্মৰ হাতত গতাই দিবলৈ নৌপাওঁতেই হয়তো এই সংসাৰৰপৰা মেলানি মাগিছে । তদুপৰি আজিকালিৰ তথাকথিত বহু ‘বিহু-কুঁৱৰী’, ‘বিহু-সম্ৰাজ্ঞী’তকৈ হাজাৰগুণে নিখুঁত আৰু স্বকীয় থলু‌ৱা বিহু নাচ জনা বিহু‌ৱতী হয়তো আমাৰ গা‌ৱেঁ-ভূঞেঁ ওলাব, যিসকলে গ্লেমাৰ বা অৰ্থৰ অভা‌ৱত মঞ্চ নতুবা দূৰদৰ্শনৰ পৰ্দা কঁপাবলৈ সুযোগ পো‌ৱা নাই । আমি কিন্তু তেনে বিহু‌ৱা বা বিহু‌ৱতীকহে প্ৰকৃত বিহু শিল্পী বুলিবলৈ সাহ কৰিম ।\nমঞ্চৰ বিহু‌ৱে নি:সন্দেহে উৎস‌ৱটিক ‘গ্লেমাৰ’মুখী কৰিছে আৰু ন-প্ৰজন্মৰ কাষ চপাইছে । কিন্তু বিহুৰ প্ৰাকৃতিক মাদকতা আৰু স্বয়ংক্ৰিয় এক উৎস‌ৱমুখৰ পৰি‌ৱেশ গঢ়ি তোলাত আজিও কিন্তু আমাৰ বিহু সন্মিলনী বা বিহু উদযাপন সমিতিসমূহ সফল হো‌ৱা নাই । শ্ৰেষ্ঠ হুঁচৰি দল, বৰ বিহু‌ৱা,সৰু বিহু‌ৱা,বৰ বিহু‌ৱতী,সৰু বিহু‌ৱতী, শ্ৰেষ্ঠ বিহু দল, শ্ৰেষ্ঠ বিহু‌ৱতী আদি নানা শিৰোনামাৰে অলেখ-অজস্ৰ প্ৰতিযোগিতা আমি পাতিছো সঁচা; কিন্তু ঢোল-পেঁপাৰ ছে‌ৱত এপাক নাচিবলৈ কিমানজন কিশোৰ-কিশোৰীৰ দেহ-মনক উদ্বুদ্ধ কৰিব পাৰিছো তাৰ জানো কিবা খেয়াল আমি ৰাখিছো ? চাদৰ-মেখেলা বা গামোছা-টঙালি ব’বলৈ আৰু লাড়ু-পিঠা বনাবলৈ আমাৰ কেইজনী ছো‌ৱালীক আমি উৎসাহিত কৰিছো, সেয়াও এক ভা‌ৱি চাবলগীয়া বিষয় । শুনিবলৈ পো‌ৱা যায় যে মঞ্চত বিহু নাচি ‘বিহু‌ৱতী’ বুলি পুৰস্কৃত হ’বলৈও বোলে বৰ্তমানে বহু শকত পৰিমাণৰ অৰ্থৰ প্ৰয়োজন হয় । এনে দৃষ্টিৰে চাবলৈ গ’লে বিহু পতা, বিহুত নচা, বিহুৰ বিচাৰক হো‌ৱা এই সকলো কথাতে দেখোন কুটনীতিৰ জটিল পাক সোমাই আছে । আৰু যদি সঁচাই সেয়া হৈ আছে, তেন্তে আজিৰ বিহু গৈ যে এদিন কে‌ৱল ‘আঢ্য‌ৱন্ত সকলৰ ফেছন’ হিচাপেহে পৰিগণিত হ’বগৈ, সেয়া নিশ্চিত ।\nবিহুৰ আয়োজকসকলে, স্বেচ্চাসে‌ৱী গোটসমূহে অথ‌ৱা হুঁচৰি দলসমূহে আমাৰ প্ৰতিঘৰতে থকা ল’ৰা-ছো‌ৱালীবোৰক আঁকো‌ৱালি লৈ বিহুৰ অনুশীলন কৰিবলৈ দিয়া উচিত । বিহু উদযাপনত আগৰণু‌ৱাসকলে সমাজৰ প্ৰতিজন মানুহকে যদি বিহুৰ স্বাভা‌ৱিক ৰীতি-নীতি আৰু পৰম্পৰাখিনিৰ লগত চিনা-পৰিচয় কৰাই অনুশীলন কৰিবলৈ অনুপ্ৰাণিত কৰাব পাৰে, তেতিয়াহে কিন্তু অসমীয়াৰ এই বাপতি-সাহোন বিহুটিয়ে আমাৰ প্ৰত্যেকৰে অন্তৰত স্থান ল’ব পাৰিব । সমিতিসকলে অঞ্চলৰ প্ৰ‌ৱীণ বিহু‌ৱা বা বিহু‌ৱতীসকলক এই কাৰ্যসূচীবোৰৰ অংশীদাৰ কৰি ল’লে তেওঁলোকৰ পৰা বহুখিনি শিকিবও পাৰিব ।\nযিসময়ত বিহুৰ স্বকীয়তা বজাই ৰাখি ইয়াৰ প্ৰচাৰ আৰু প্ৰসাৰ বঢ়ো‌ৱাৰ বাবে বিহু উদযাপন কৰা সন্মিলনীসমূহৰ ওপৰত আমি আশা আৰু ভৰসা কৰিব বিচাৰোঁ, সেইসময়ত কিন্তু এনে সমিতিসমূহৰ কিছুমান কথা-কাণ্ডই আমাক হতভম্ব কৰিছে । সস্তীয়া জনপ্ৰিয়তা আৰু ব্যক্তিগত মুনাফা লাভৰ অৰ্থে আজিকালি প্ৰায় সকলোবোৰ সমিতিয়েই মূল উদ্দেশ্যৰ পৰা ফালৰি কাটি ব্য‌ৱসায়িক লাভালাভাক লৈ অংক কৰাহে দেখা যায । দা‌ৱী-ধমকিৰে শকত পৰিমাণৰ চান্দা উঠাই এই সমিতিবোৰে বৰ্তমানে ভদ্ৰ ডকাইতৰ ৰূপ লৈছে । কোনে কিমান নামী-দামী তাৰকা-শিল্পীক নিমন্ত্ৰণ জনাই নিউজ-চেনেলৰ চৰ্চাৰ বিষয় হ’ব পাৰি অথবা ‘লাইভ-টেলিকাষ্ট’ কৰাব পাৰে তাৰেই যেন অঘোষিত প্ৰতিযোগিতা চলিছে, এনে অনুভ‌ৱ হয় । সেইবাবেই আজিকালি বিহু উদযাপনৰ ক্ষেত্ৰত মুখ্য আকৰ্ষণ বিহু নহয়, হয়গৈ কোনো এজন গায়ক বা গায়িকাহে । বৰ বৰ পোষ্টাৰ-হোৰ্ডিঙত আজিকালি বিহু কঢ়িয়াই আনে জুবিন-পাপন বা দীক্ষু-জুবলীয়েহে । আৰু এই শকত –পাৰিতোষিকেৰে বন্দো‌ৱস্ত হো‌ৱা আমাৰ মৰমৰ শিল্পীসকলে উছ‌ৱৰ নিশা আমাক শুনায় ড্ৰাম,গীটাৰ, ঢুলুকীৰে অলংকৃত হো‌ৱা আধুনিক বিহুগীত ।\nআমাৰ অনুৰোধ, সংশ্লিষ্ট সকলো‌ৱে যেন বিহুৰ নামত ব্য‌ৱসায় কৰা বন্ধ কৰি এজন প্ৰকৃত অসমীয়া হিচাপে নিজকে চিনাকী দিয়ক আৰু আৰ্থ-সামাজিক নানান সমস্যাৰে জৰ্জৰিত এই সংকট মূহুৰ্তত বিহুৰ জৰিয়তেই সমাজত একতা স্থাপন কৰি এক বৃহত্তৰ সুৰুচীসম্পন্ন সংস্কৃতি‌বান জাতি গঠন প্ৰক্ৰিয়াত প্ৰত্যেকেই অহিৰণা যোগাওক।\nTags # ARUNJYOTI-DAS # CURRENT ISSUES # অৰুণজ্যোতি দাস # সাময়িক প্ৰসংগ\nBy xukhdukh.com on April 10, 2015\nLabels: ARUNJYOTI-DAS, CURRENT ISSUES, অৰুণজ্যোতি দাস, সাময়িক প্ৰসংগ


2-of-4-most-trusted-friends-of-rahul-gandhi-left-congress-jolt-to-party-manju-b– News18 assam\nRahul Gandhi : ৪ বন্ধুৰ ২ জন গ’ল। লাহে লাহে সংগীহীন হ’বলৈ গৈ আছে নেকি ৰাহুল গান্ধী! লগত থকা কেইজনেও কিমান দিন থাকিব?\nজ্যোতিৰাদিত্য সিন্ধিয়া, জিতিন প্ৰসাদ বিজেপিলৈ যোৱাৰ পাছত এতিয়া ৰাহুলৰ সোঁৱে-বাঁৱে আছে শচীন পাইলট আৰু মিলিন্দ দেওৰা।\nLast Updated : June 09, 2021, 23:05 IST\nইউপিএ (UPA) চৰকাৰত কেন্দ্ৰীয় মন্ত্ৰী হৈ থকা জিতিন প্ৰসাদ (Jitin Prasada)এ বুধবাৰে কংগ্ৰেছ (Congress) এৰি বিজেপি (BJP) লৈ গমন কৰাৰ পাছত কংগ্ৰেছততো মোক্ষম আঘাট পৰিছেই, ভিতৰি ভিতৰি থকাসৰকা হৈছে ৰাহুল গান্ধী (Rahul Gandhi)ও। জিতিন প্ৰসাদৰ লগে লগে ৰাহুল গান্ধীৰ অতি ঘনিষ্ঠ বুলি জনাজাত ৪ বন্ধুৰ ভিতৰত ২ জন ইতিমধ্যে বিজেপিলৈ গ’ল। জিতিন প্ৰসাদৰ আগতে মধ্যপ্ৰদেশৰ কংগ্ৰেছ নেতা জ্যোতিৰাদিত্য সিন্ধিয়াই বিজেপিত যোগদান কৰিছিল।\nৰাহুল গান্ধী যেতিয়া কংগ্ৰেছৰ সভাপতি হৈছিল তেতিয়া সবাতোকৈ চৰ্চিত নেতা কেইজনেই আছিল জ্যোতিৰাদিত্য সিন্ধিয়া, জিতিন প্ৰসাদ, শচীন পাইলট আৰু মিলিন্দ দেওৰা। জ্যোতিৰাদিত্য সিন্ধিয়া, জিতিন প্ৰসাদ বিজেপিলৈ যোৱাৰ পাছত এতিয়া ৰাহুলৰ সোঁৱে-বাঁৱে আছে শচীন পাইলট আৰু মিলিন্দ দেওৰা।\nপিছে শচীন আৰু মিলিন্দ কিমান দিন ৰাহুলৰ কাষত থাকিব তাৰ কোনো নিশ্চয়তা নাই! ৰাজস্থানৰ যুৱ নেতা শচীন পাইলটক লৈ বিগত বৰ্ষত ডাঙৰ হাংগামা হৈ গৈছে কংগ্ৰেছত। শেষ মুহূৰ্তত যদিও শচীন পাইলটে দল ত্যাগৰ দৰে সিদ্ধান্ত নল’লে কিন্তু এবাৰ তিতা পোৱাৰ পাছত দ্বিতীয়বাৰ তেওঁক ৰখোৱাটো জটিল হ’ব বুলিয়েই ধাৰণা কৰিছে বহুজনে। আনহাতে মিলিন্দ দেওৰাক লৈ এতিয়াও ৰাহুলৰ কোনো বিপদ হোৱা নাই যদিও বিগত সময়ত কেইবাবাৰো দলৰ নেতা আৰু দলৰ কিছু কাম-কাজক লৈ মুকলিকৈ অসন্তোষ ব্যক্ত কৰিছিল মিলিন্দ দেওৰাইও।\nৰাহুলৰ সন্মুখত আছে উত্তৰ প্ৰদেশৰ আগন্তুক নিৰ্বাচনৰ অগ্নী পৰীক্ষা। এনে সময়ত নিজৰ বিশ্বস্ত বন্ধুসকলক কেনেকৈ নিজৰ কাষত ৰাখিব সেয়া হৈছে ৰাহুলৰ বাবে এক ডাঙৰ প্ৰত্যাহ্বান।\nFirst published: June 09, 2021, 23:05 IST


ফ্লেট ক্ৰয় কৰিব বিচৰা সকলৰ বাবে সুখবৰ, এতিয়াৰে পৰা সহজতে কিনিব পাৰিব ফ্লেট – Pratham Khabar\nঘৰ/অসম/ফ্লেট ক্ৰয় কৰিব বিচৰা সকলৰ বাবে সুখবৰ, এতিয়াৰে পৰা সহজতে কিনিব পাৰিব ফ্লেট\nফ্লেট ক্ৰয় কৰিব বিচৰা সকলৰ বাবে সুখবৰ, এতিয়াৰে পৰা সহজতে কিনিব পাৰিব ফ্লেট\nএতিয়াৰে পৰা ফ্লেট কিনা-বেচাৰ বাবে নালাগে চৰকাৰী অনুমোদন\nPratham Khabar News Send an email আগষ্ট 5, 2021\n0 401 1 মিনিট পঢ়া\nNew rules for flat buying(Image: Internet)\nফ্লেট ক্ৰয় কৰিব বিচৰাসকলৰ বাবে ভাল খবৰ। ফ্লেট ক্ৰয় কৰিবৰ বাবে এতিয়াৰ পৰা আৰু বেছিকৈ চিন্তা কৰিব নালাগে।\nকিয়নো এতিয়াৰে পৰা ফ্লেট কিনা-বেচাৰ বাবে নালাগে চৰকাৰী অনুমোদন। ক্ৰেতা আৰু বিক্ৰেতাৰ বুজাবুজিৰ ভিত্তিতেই কিনা-বেচা কৰিব পাৰিব ফ্লেট।\nআনকি ফ্লেট ক্ৰয়ৰ বাবে প্ৰয়োজন হোৱা চেল পাৰমিছন(Sell Permission)ৰ বাবেও ভৱিষ্যতে কোনো চৰকাৰী কাৰ্যালয়লৈ যাব লগীয়া নহ’ব।\nঅনলাইনযোগে আবেদন কৰিয়েই গ্ৰাহকে লাভ কৰিব পাৰিব ট্ৰেড লাইচেন্স। বুধবাৰে খানাপাৰাত এক চৰকাৰী অনুষ্ঠানত এই ঘোষণা কৰে মুখ্যমন্ত্ৰী ড০ হিমন্ত বিশ্ব শৰ্মাই।\nআনহাতে, বুধবাৰে সদনত উত্থাপিত হ’ল অন্য এক প্ৰসংগ। এতিয়াৰে পৰা গ্ৰাম্য অঞ্চলত গৃহ নিৰ্মাণৰ বাবে লাগিব চৰকাৰী অনুমতি। চৰকাৰী অনুমতি অবিহনে নিৰ্মাণ কৰিব নোৱাৰিব ঘৰ। গ্ৰামাঞ্চলত গৃহ নিৰ্মাণৰ বাবদ দিব লাগিব মাচুল। গৃহ নিৰ্মাণৰ বাবে ল’ব লাগিব পঞ্চায়তৰ অনুমতি। সদনত পঞ্চায়ত তথা গ্ৰামোন্নয়ন মন্ত্ৰী ৰঞ্জিত দাসৰ এই ঘোষণাৰ পিছতেই অসম বিধানসভাকে ধৰি ৰাজ্যজুৰি সৃষ্টি তীব্ৰ প্ৰতিক্ৰিয়াৰ। শিৱসাগৰ বিধায়ক তথা কৃষক নেতা অখিল গগৈও বিধানসভাৰ মজিয়াত কৰিছে তীব্ৰ বিৰোধিতা।\nAssam Assam Government Flat Buyer Himanta Biswa Sarma New Agreement News Time Assam Pratham Khabar 24x7 Pratham Khabar TV\nস্বৰ্ণ জয়ৰ দৌৰত কিয় পিছ পৰি ৰয় ভাৰত?\nটকিঅ'ত উত্তৰ-পূবৰ তৃতীয়গৰাকী খেলুৱৈৰ সাফল্য\nঅসুস্থ লালু প্ৰসাদ যাদৱ, দিল্লীৰ AIIMSত চিকিৎসাধীন নেতাগৰাকী\n‘সি মৰা বুলি জানি ভালেই পাইছোঁ, খালী মাকলৈ বেয়া লাগিছে, মোৰ নিচিনা সেইজনীও এজনী মাক’- মাতৃ মততাৰ অনন্য নিদৰ্শন অনিমেষৰ মাতৃৰ\nডিচেম্বৰ 1, 2021\nকোনে কোনে পালে অসম চৰকাৰৰ অসামৰিক সন্মান?\nডিচেম্বৰ 7, 2021\nমামণি বাইদেউৰ মুখৰ কথাই সঁচা হ’ল, ২১ বছৰৰ পিছত জ্ঞানপীঠ বঁটাৰে সন্মানিত হ’ল জাতীয় কবি নীলমণি ফুকন


CABৰ বিৰোধ কৰাই অপৰাধ! কলকাতাত পাপনৰ শ্ব’ বৰ্জনৰ আহ্বানেৰে পষ্টাৰিং|poster-appeal-to-boycott-papon-show-on-world-music-day-for-opposing-cab– News18 Assam\nCABৰ বিৰোধ কৰাই অপৰাধ! কলকাতাত পাপনৰ শ্ব’ বৰ্জনৰ আহ্বানেৰে পষ্টাৰিং\nUpdated:June 21, 2019, 4:29 PM IST\nঅসমীয়া বিৰোধী উগ্ৰ লোকৰ আহ্বান বিশ্ব সংগীত দিৱসৰ পাপনৰ অনুষ্ঠান বৰ্জন কৰিব লাগে।\nবিশ্ব সংগীত দিৱস উপলক্ষে অসম সন্তান বলিউড শিল্পী অংগৰাগ পাপন মহন্তৰ শ্ব’ৰ প্ৰাকক্ষণত তেওঁৰ শ্ব’ বৰ্জন কৰিবলৈ আহ্বান জনাই পষ্টাৰিং পশ্চিম বংগৰ অলিয়ে–গলিয়ে। পাপনক বাঙালী বিদ্বেষী আখ্যা দি মঞ্চ এৰিবলৈ আহ্বান একাংশ সংগঠনৰ। ‘বাঙালী বিদ্বেষী পাপন তুমি মঞ্চ চাড়ো’ (বাঙালী বিদ্বেষী পাপন তুমি মঞ্চ এৰা) শ্ল’গানেৰে পাপনৰ শ্ব’ বিঘ্নিত কৰাৰ অপচেষ্টাক লৈ বাতৰি প্ৰকাশ একাংশ সংবাদমাধ্যমত। বলিউডৰ বহুকেইখন হিট চিনেমাৰ জনপ্ৰিয় সংগীতৰ সৃষ্টি কৰা পাপনে নাগৰিকত্ব সংশোধনী বিধেয়কৰ বিৰুদ্ধে গ্ৰহণ কৰাৰ স্থিতিৰ কাৰণেই উগ্ৰ বাঙালী সংগঠনৰ এই ক্ষোভ বুলি ধাৰণা কৰা হৈছে।\nছচিয়েল মিডিয়াত ভাইৰেল হোৱা এই পষ্টাৰিঙক লৈ একাংশ পৰ্টেলত প্ৰকাশ পাইছে এই তথ্য। অৱশ্যে নিউজ18ৰ তৰফৰ পৰা নিশ্চিত কৰা নাই সকলো তথ্য। বাংলাপক্ষ নামৰ এটা ফেচবুক পেজত অসমীয়া বিদ্বেষী মন্তব্য আৰু পাপনৰ বিৰুদ্ধে এই আহ্বান জনোৱাৰ চৰ্চা।\nনাগৰিকত্ব সংশোধনী বিধেয়ক আলাপ আলোচনাৰ মাজেৰে অসমীয়াৰ স্বাৰ্থ বিঘ্নিত নকৰাকৈ বলৱৎ কৰাৰ আশ্বাস কেন্দ্ৰই দিয়াৰ সময়তে মমতা দিদিৰ পশ্চিম বংগৰ লবীয়ে অব্যাহত ৰাখিছে অসমৰ শান্তি–সম্প্ৰীতি ভংগৰ অপচেষ্টা।


Indian Coast Guard Recruitment 2022 | Apply Online for Navik & Yantrik Post\nIndian Coast Guard Recruitment 2022: Online Applications are invited from eligible Indian citizens for filling up the following vacancies for the post of Navik & Yantrik at Indian Coast Guard.ভাৰতীয় উপকূলৰক্ষী বাহিনীত Navik & Yantrik পদৰ বাবে নিম্নলিখিত খালী পদসমূহ পূৰণ কৰাৰ বাবে যোগ্য ভাৰতীয় নাগৰিকৰ পৰা অনলাইন আৱেদন আমন্ত্ৰণ কৰা হৈছে।\nLast Date অন্তিম তাৰিখ: 14/01/2021\nTotal Post (মুঠ পদ): 322\nIndian Coast Guard Recruitment 2022 in Details\nEducation Qualification (শিক্ষাৰ অৰ্হতা )\n10+2 passed with Maths and Physics from an education board recognized by Council of Boards for School Education (COBSE).বিদ্যালয় শিক্ষা পৰিষদৰ (চি.ও.বি.এছ.ই.) দ্বাৰা স্বীকৃত শিক্ষা পৰিষদৰ পৰা গণিত আৰু পদাৰ্থ বিজ্ঞানৰ সৈতে 10+2 উত্তীৰ্ণ হৈছে।\nAge Limit(বয়সৰ সীমা)\nCandidates should born between 01 Aug 2000 to 31 Jul 2004 (both dates inclusive)প্ৰাৰ্থীসকলে 01 আগষ্ট 2000 ৰ পৰা 31 জুলাই 2004-ৰ ভিতৰত জন্ম গ্ৰহণ কৰিব লাগিব (দুয়োটা তাৰিখ অন্তৰ্ভুক্ত)\nBasic pay of Rs. 21700/–(Pay Level–3) plus Dearness Allowance and other allowances based on nature of duty/place of posting as per the prevailing regulations.প্ৰচলিত নিয়মঅনুসৰি কৰ্তব্য/পোষ্টিংৰ স্থানৰ প্ৰকৃতিৰ ওপৰত আধাৰিত কৰি 21700/–টকা (দৰমহা স্তৰ-3) আৰু মহাৰ্ঘভাতা আৰু অন্যান্য ভাট্টা।\n10th Class passed from an education board recognized by Council of Boards for School Education (COBSE).বিদ্যালয় শিক্ষা পৰিষদৰ (চি.ও.বি.এছ.ই.) দ্বাৰা স্বীকৃত শিক্ষা পৰিষদৰ পৰা দশম শ্ৰেণী উত্তীৰ্ণ হৈছে।\nCandidates should born between 01 Oct 2000 to 30 Sep 2004 (both dates inclusive)প্ৰাৰ্থীসকলে 01 অক্টোবৰ 2000 ৰ পৰা 30 ছেপ্টেম্বৰ 2004-ৰ ভিতৰত জন্ম গ্ৰহণ কৰিব লাগিব (দুয়োটা তাৰিখ অন্তৰ্ভুক্ত)\nBasic Pay Scale for Navik (DB) is 21700/–(Pay Level–3) plus Dearness Allowance and other allowances based on nature of duty/place of posting as per the prevailing regulation.নাভিকৰ (ডিবি) বাবে মৌলিক দৰমহা স্কেল হৈছে 21700/––(দৰমহা স্তৰ-3) আৰু প্ৰচলিত নিয়ম অনুসৰি কৰ্তব্যৰ প্ৰকৃতি/পোষ্টিং স্থানৰ ওপৰত আধাৰিত কৰি মহাৰ্ঘভাতা আৰু অন্যান্য ভাট্টা।\n10th class passed from an education board recognized by Council of Boards for School Education (COBSE)” and “Diploma in Electrical/ Mechanical / Electronics/ Telecommunication (Radio/Power) Engineering of duration 03 or 04 years approved by All India Council of Technical Education (AICTE)”. OR\nবিদ্যালয় শিক্ষা পৰিষদৰ (চি.ও.বি.এছ.ই.) দ্বাৰা স্বীকৃত শিক্ষা পৰিষদৰ পৰা দশম শ্ৰেণী উত্তীৰ্ণ” আৰু “ডিপ্লোমা ইন ইলেক্ট্ৰিকেল/ মেকানিকেল/ ইলেক্ট্ৰনিক্স/ টেলিকমিউনিকেচন (ৰেডিঅ’/পাৱাৰ) ইঞ্জিনিয়াৰিং 03 বা 04 বছৰ ৰ পৰা সৰ্বভাৰতীয় কাৰিকৰী শিক্ষা পৰিষদৰ (এ.আই.চি.টি.ই.) দ্বাৰা অনুমোদিত”। বা\n“বিদ্যালয় শিক্ষা পৰিষদৰ (চি.ও.বি.এছ.ই.) দ্বাৰা স্বীকৃত শিক্ষা পৰিষদৰ পৰা দশম আৰু দ্বাদশ শ্ৰেণী উত্তীৰ্ণ” আৰু “অল ইণ্ডিয়া কাউন্সিল অফ টেকনিকেল এডুকেশ্বন (এ.আই.চি.টি.ই.)ৰ দ্বাৰা অনুমোদিত 02 বা 03 বছৰ সময়ৰ বৈদ্যুতিক/ যান্ত্ৰিক/ ইলেক্ট্ৰনিক্স/ টেলিকমিউনিকেচন (ৰেডিঅ’/পাৱাৰ) অভিযান্ত্ৰিকত ডিপ্লোমা”।\nCandidates should born between 01 Aug 2000 to 31 Jul 2004 (both dates inclusive) প্ৰাৰ্থীসকলে 01 আগষ্ট 2000 ৰ পৰা 31 জুলাই 2004-ৰ ভিতৰত জন্ম গ্ৰহণ কৰিব লাগিব (দুয়োটা তাৰিখ অন্তৰ্ভুক্ত)\nমূল দৰমহা 29200/- টকা (দৰমহাস্তৰ-5)। ইয়াৰ উপৰিও, প্ৰচলিত নিয়ম অনুসৰি কৰ্তব্য/পোষ্টিংৰ স্থানৰ প্ৰকৃতিৰ ওপৰত আধাৰিত কৰি আপোনাক 6200/- টকাআৰু মহাৰ্ঘভাতা আৰু অন্যান্য ভাট্টাৰ @ যন্ত্ৰিক দৰমহা পৰিশোধ কৰা হ’ব\nCandidates should born between 01 Aug 2000 to 31 Jul 2004 (both dates inclusive),Upper age relaxation of5years for SC/ST and3years for OBC (non-creamy) candidates is applicable only if posts are reserved for them.(প্ৰাৰ্থীসকলে 01 আগষ্ট 2000 ৰ পৰা 31 জুলাই 2004-ৰ ভিতৰত জন্ম গ্ৰহণ কৰিব লাগিব (দুয়োটা তাৰিখ অন্তৰ্ভুক্ত), অনুসূচীত জাতি/জনজাতিৰ বাবে5বছৰ আৰু অ’বিচি (নন-ক্ৰীমি) প্ৰাৰ্থীৰ বাবে3বছৰৰ উচ্চ বয়সৰ ৰেহাই কেৱল তেতিয়াহে প্ৰযোজ্য হয় যদি তেওঁলোকৰ বাবে পদ সংৰক্ষিত থাকে।)\nAll the eligible and interested candidates can apply online through the Indian Coast Guard Official website from 04.01.2022 to 14.01.2022(সকলো যোগ্য আৰু আগ্ৰহী প্ৰাৰ্থীয়ে 04.01.2022 ৰ পৰা 14.01.2022 লৈ ভাৰতীয় উপকূলৰক্ষী বাহিনীৰ অফিচিয়েল ৱেবছাইটৰ জৰিয়তে অনলাইন আবেদন কৰিব পাৰে)


Lenid in Assamese ৰ ব্যৱহাৰ, পালি, পাৰ্শ্চক্ৰিয়া, উপকাৰ, ক্ৰিয়া-প্ৰতিক্ৰিয়া আৰু সতৰ্কতাবাণী - Lenid ar byavahar, ppali, parshwakriya, upkaar, kriya-pratikriya aaru satarkatabani\nLenalidomide साल्ट से बनी दवाएं:\nLenalid (2 प्रकार उपलब्ध) Lenalid Mf (1 प्रकार उपलब्ध) Lenangio (3 प्रकार उपलब्ध) Lenmid (3 प्रकार उपलब्ध) Lenome (3 प्रकार उपलब्ध) Lenomust (3 प्रकार उपलब्ध) Lenzest (3 प्रकार उपलब्ध) Myelosafe (1 प्रकार उपलब्ध) Myelosafe Pg (1 प्रकार उपलब्ध)\nLenid के सारे विकल्प देखें\nLenid की जानकारी\nLenid ৰ লাভ আৰু ব্যৱহাৰসমূহ- Lenid Benefits & Uses in Assamese- Lenid ar laabh aaru byavaharsamuh\nLenid ৰ পালি আৰু সেয়া কেনেদৰে ল'ব- Lenid Dosage & How to Take in Assamese - Lenid ar paali aaru xeya kenedore lobo\nLenid ৰ পাৰ্শ্চক্ৰিয়াসমূহ- Lenid Side Effects in Assamese- Lenid ar parshwakriyasamuh\nLenid সংক্ৰান্ত সতৰ্কতাবাণীসমূহ- Lenid Related Warnings in Assamese- Lenid xonkranta xatarkatabanisamuh\nঅইন দৰৱৰ সৈতে Lenidৰ গুৰুতৰ ক্ৰিয়া-প্ৰতিক্ৰিয়া- Severe Interaction of Lenid with Other Drugs in Assamese- Oinor xoite Lenid ar gurutor kriya-pratikriya\nLenid মতভেদসমূহ- Lenid Contraindications in Assamese- Lenid nishedhsamuh\nLenid ৰ বিষয়ে সততে সোধা প্ৰশ্নসমূহ- Frequently asked Questions about Lenid in Assamese- Lenid ar bikhoye satate xodha prashnasamuh\nখাদ্য আৰু মদৰ সৈতে Lenid ক্ৰিয়া-প্ৰতিক্ৰিয়া- Lenid Interactions with Food and Alcohol in Assamese- khadya aaru modor xoite Lenid kriya-pratikriya\nLenid ৰ লাভ আৰু ব্যৱহাৰসমূহ - Lenid Benefits & Uses in Assamese - Lenid ar laabh aaru byavaharsamuh\nLenid তলত দিয়াবোৰৰ চিকিত্সাৰ ক্ষেত্ৰত ব্যৱহাৰ কৰা হয় -\nLenid ৰ পালি আৰু সেয়া কেনেদৰে ল'ব - Lenid Dosage & How to Take in Assamese - Lenid ar paali aaru xeya kenedore lobo\nLenid-ৰ উপাদানসমূহ - Lenid Active Ingredients in Assamese - Lenid-ar upadaansamuh\nLenid ৰ পাৰ্শ্চক্ৰিয়াসমূহ - Lenid Side Effects in Assamese - Lenid ar parshwakriyasamuh\nগৱেষণাৰ ভিত্তিত, Lenid ব্যৱহাৰৰ ক্ষেত্ৰত তলত দিয়া পাৰ্শ্চক্ৰিয়া প্ৰত্যক্ষ কৰা হৈছে -\nLenid সংক্ৰান্ত সতৰ্কতাবাণীসমূহ - Lenid Related Warnings in Assamese - Lenid xonkranta xatarkatabanisamuh\nLenid-ৰ ব্য়ৱহাৰ গৰ্ভৱতী মহিলাৰসকলৰ বাবে নিৰাপদনে?\nLenidএ গৰ্ভৱতী মহিলাৰ ক্ষেত্ৰত সুতীব্ৰ প্ৰভাৱ দেখুৱায়। এইবাবে ইয়াক চিকিতসকৰ পৰামৰ্শৰ পিছতহে গ্ৰহণ কৰিব। আপোনাৰ ইচ্ছা অনুসৰি গ্ৰহণ কৰিলে ই ক্ষতিকাৰক হব পাৰে।\nLenid-ৰ ব্য়ৱহাৰ কেচুৱাক বুকুৰ গাখীৰ খুৱাই থকা মহিলাসকলৰ বাবে নিৰাপদনে?\nযিবোৰ মহিলাই স্তনপান কৰাই আছে সেইবোৰে Lenid গ্ৰহণ কৰাৰ পিছত গম্ভীৰ ক্ষতিকাৰক প্ৰভাৱ অনুভৱ কৰিব পাৰে। ইয়াক কেৱল চিকিতসকৰ নিৰীক্ষণত গ্ৰহণ কৰা উচিত নহয়।\nবৃক্কত Lenid কি প্ৰভাৱ দেখা গৈছে?\nLenidৰ বৃক্ক ত মধ্যমীয়া পাৰ্শ্ব-প্ৰতিক্ৰিয়া হব পাৰে। আপুনি যদি ইয়াৰ কোনো পাৰ্শ্ব-প্ৰতিক্ৰিয়া দেখা পায় তেন্তে এই ঔষধটো গ্ৰহণ কৰা লগে লগে বন্ধ কৰক। এই ঔষধটো পুনৰাই ব্যৱহাৰ কৰাৰ পূৰ্বে চিকতসকৰ পৰামৰ্শ লওক।\nযকৃতত Lenid কি প্ৰভাৱ দেখা গৈছে?\nLenidএ কলিজাত ক্ষতিকাৰক প্ৰভাৱ পেলাব পাৰে। আপুনি যদি তেনেকুৱা প্ৰভাৱ অনুভৱ কৰে তেন্তে এই ঔষধটো গ্ৰহণ কৰা বন্ধ কৰক আৰু চিকিতসকৰ পৰামৰ্শৰ পিছতহে পুনৰ আৰম্ভ কৰক।\nহৃদযন্ত্ৰৰ ক্ষেত্ৰত Lenid ৰ কি প্ৰভাৱ দেখা গৈছে?\nLenid গ্ৰহণ কৰাৰ পিছত আপোনাৰ হৃদয় ত পাৰ্শ্ব-প্ৰতিক্ৰিয়া অনুভৱ কৰিব পাৰে। যদি এয়া হয় তেন্তে ইয়াৰ ব্যৱহাৰ বন্ধ কৰিব। আপোনাৰ চিকিতসকৰ পৰামৰ্শ লওক আৰু তেখেতে কোৱা অনুসৰি কৰক।\nঅইন দৰৱৰ সৈতে Lenidৰ গুৰুতৰ ক্ৰিয়া-প্ৰতিক্ৰিয়া - Severe Interaction of Lenid with Other Drugs in Assamese - Oinor xoite Lenid ar gurutor kriya-pratikriya\nLenid তলত দিয়া দৰৱৰ সৈতে লোৱা উচিত যিহেতু ই ৰোগীৰ ক্ষেত্ৰত গুৰুতৰ পাৰ্শ্চক্ৰিয়াৰ সৃষ্টি কৰিব পাৰে -\nLenid মতভেদসমূহ - Lenid Contraindications in Assamese - Lenid nishedhsamuh\nআপুনি যদি তলত দিয়া যিকোনো এবিধ ৰোগৰ সমুখীন হৈ আছে, আপুনি তেন্তে ডাক্তৰৰ পৰামৰ্শ অবিহনে Lenid লোৱা অনুচিত যাতে -\nLenid ৰ বিষয়ে সততে সোধা প্ৰশ্নসমূহ - Frequently asked Questions about Lenid in Assamese - Lenid ar bikhoye satate xodha prashnasamuh\nএই Lenid-এ অভ্য়াস বা নিচাৰ সৃষ্টি কৰে নেকি?\nLenidৰে অভ্যাস গঠনৰ কোনো কথাৰ প্ৰতিবেদন পোৱা নাই।\nLenid লোৱাৰ পিছত আপুনি গা়ড়ী চলাব নালাগে অথবা গধুৰ মেচিন চলাব নালাগে। এয়া বিপজ্জনক হ'ব পাৰে, যিহেতু Lenidয়ে আপোনাক তন্দ্ৰাচ্চন্ন কৰিব পাৰে।\nহয়, কিন্তু আপুনি ডাক্তৰৰ পৰামৰ্শ অনুসাৰেহে Lenid লোৱা উচিত।\nনহয়, মানসিক ৰোগৰ চিকিত্সাৰ ক্ষেত্ৰত Lenid ব্যৱহৃত নহয়।\nখাদ্য আৰু মদৰ সৈতে Lenid ক্ৰিয়া-প্ৰতিক্ৰিয়া - Lenid Interactions with Food and Alcohol in Assamese - khadya aaru modor xoite Lenid kriya-pratikriya\nখাদ্য আৰু Lenidৰ ক্ৰিয়া-প্ৰতিক্ৰিয়া\nআপনি খাদ্যৰ সৈতে Lenid ল'ব পাৰে।\nমদ আৰু Lenidৰ মাজৰ প্ৰতিক্ৰিয়া\nএই বিষয়ত এতিয়ালৈ কোনো গৱেষণা হোৱা নাই। সেয়ে Lenidৰ সৈতে মদ্যাপন কৰাৰ ক্ষেত্ৰত প্ৰভাৱক লৈ এতিয়ালৈ পাৰ্শ্চক্ৰিয়াৰ বিষয়ে জনা হোৱা নাই।\nLenid ৰ অনুকল্প - Substitutes for Lenid in Assamese\nআপুনি বা আপোনাৰ পৰিয়ালৰ কোনোবাই Lenid লয় নেকি? অনুগ্ৰহ কৰি এটা সমীক্ষাত ভাগ লওক আৰু আনকো সহায় কৰক\nআপুনি চিকিৎসকে নিদান আগবঢ়োৱা Lenid ব্যৱহাৰ কৰিছিল নেকি?\nআপুনি কিমান পৰিমাণে Lenid সেৱন কৰিছিল?\nআপুনি Lenid ভোজন কৰাৰ আগত নে পাছত সেৱন কৰিছিল?\nআপুনি কোন সময়ত Lenid সেৱন কৰে?


আমেৰিকান সংগীতজ্ঞ আৰু অভিনেত্ৰী\n৩০ মাৰ্চ, ১৯৭৯ (৪২ বছৰ)\nপ্ৰাক জীৱনকালসম্পাদনা কৰক\n↑ "Norah Jones – Biography". http://www.imdb.com/name/nm1289528/bio। আহৰণ কৰা হৈছে: June 20, 2014.\nআন একো উল্লেখ নাথাকিলে এই বিষয়বস্তু CC BY-SA 3.0 ৰ আওতাত উপলব্ধ। এই পৃষ্ঠাটোৰ সংক্ষিপ্ত ইউ.আৰ.এল. : https://as.wikipedia.org/?curid=41327।


জয়শ্ৰী গোস্বামী মহন্ত - অসমীয়া ৱিকিপিডিয়া\nজয়শ্ৰী গোস্বামী মহন্ত\nৰাজ্য সভাৰ সাংসদ\n১ জানুৱাৰী, ১৯৬০ (৬১ বছৰ)\nঅসমীয়া ভাষাৰ সাহিত্য অকাডেমি বঁটা, ২০১৯\nজয়শ্ৰী গোস্বামী মহন্ত এগৰাকী ভাৰতীয় ৰাজনৈতিক নেত্ৰী তথা সাহিত্যিক। তেওঁ উচ্চ সদন ৰাজ্য সভাত অসমক প্ৰতিনিধিত্ব কৰিছিল। তেওঁ অসম গণ পৰিষদৰ সদস্য আৰু অসমৰ প্ৰাক্তন মুখ্যমন্ত্ৰী প্ৰফুল্ল কুমাৰ মহন্তৰ পত্নী। তেওঁ অসমীয়া সাহিত্যৰ এগৰাকী লেখিকা তথা শিক্ষাবিদ হিচাপে জনাজাত। ২০১৮ চনত ভাৰত চৰকাৰে তেওঁক ভাৰতৰ চতুৰ্থ অসামৰিক সন্মান পদ্মশ্ৰী প্ৰদান কৰে। ২০১৯ চনত তেখেতে 'চাণক্য' নামৰ উপন্যাসখনৰ বাবে অসমীয়া ভাষাৰ সাহিত্য অকাডেমি বঁটা লাভ কৰে।\n↑ "RAJYA SABHA MEMBERS BIOGRAPHICAL SKETCHES 1952 - 2003". Rajya Sabha. http://rajyasabha.nic.in/rsnew/pre_member/1952_2003/m.pdf। আহৰণ কৰা হৈছে: 30 November 2017.\n↑ "Women Members of Rajya Sabha". Rajya Sabha. http://rajyasabha.nic.in/rsnew/publication_electronic/Women_Members_Rajya%20Sabha.pdf। আহৰণ কৰা হৈছে: 30 November 2017.\n↑ Parliamentary Debates: Official Report. 2000. পৃষ্ঠা. 325. https://books.google.com/books?id=WNGHvQz6-j4C। আহৰণ কৰা হৈছে: 30 November 2017.\n↑ "Padma awards 2018 announced, MS Dhoni, Sharda Sinha among 85 recipients: Here’s complete list". India TV. 25 January 2018. https://www.indiatvnews.com/news/india-padma-awards-2018-announced-ms-dhoni-sharda-sinha-among-85-recipients-here-s-complete-list-424273। আহৰণ কৰা হৈছে: 26 January 2018.\n↑ "Padma Shri honour for nine achievers from northeast". Gaurav Das. The Times of India. 28 January 2018. https://timesofindia.indiatimes.com/city/guwahati/padma-shri-honour-for-nine-achievers-from-northeast/articleshow/62679552.cms। আহৰণ কৰা হৈছে: 30 January 2018.\n"https://as.wikipedia.org/w/index.php?title=জয়শ্ৰী_গোস্বামী_মহন্ত&oldid=304224"ৰ পৰা অনা হৈছে\nএই পৃষ্ঠাখন ২০ অক্টোবৰ, ২০২১ তাৰিখে ০৭:২৩ বজাত অন্তিম সংশোধন কৰা হৈছিল।


West Bengal Elections 2021: মমতা বেনাৰ্জীয়ে প্ৰমাণ কৰিলে যে জেদৰ আগত দিদি আছে, মুখ্যমন্ত্ৰীৰ হেট্ৰিকৰ দিশে মমতা!– News18 Assam\nWest Bengal Elections 2021: মমতা বেনাৰ্জীয়ে প্ৰমাণ কৰিলে যে জেদৰ আগত দিদি আছে, মুখ্যমন্ত্ৰীৰ হেট্ৰিকৰ দিশে মমতা!\nছদিন পূৰ্বে মাতৃৰ মৃত্যু হৈছে কোভিডত, কিন্তু সন্তান এতিয়া পলাই ফুৰিছে ভিন ৰাজ্যত। কিয়?\nWest Bengal : পুনৰ মুখ্যমন্ত্ৰীৰূপে শপত ল'লে মমতা বেনাৰ্জীয়ে। একেৰাহে তৃতীয়বাৰৰ বাবে বংগৰ মুখ্যমন্ত্ৰীৰূপে শপত গ্ৰহণ মমতাৰ।\nWest Bengal Election Results: নন্দীগ্ৰামত মমতা-শুভেন্দুৰ টুৱেণ্টী-টুৱেণ্টী, অন্তিম ৰাউণ্ডৰ যুদ্ধত পৰাস্ত মমতা।\nWest Bengal Election Results 2021: দুৰন্ত গতিত চলিছে তৃণমূলৰ ৰথ! দুপৰীয়াৰ ভিতৰতে প্ৰায় স্পষ্ট হৈছে ছবি\nমুখ্যপৃষ্ঠা » খবৰ » কলকাতা\nUpdated:May 2, 2021, 6:59 PM IST\nMamata Banerjee in West Bengal Elections : মমতাৰ জেদৰ বিষয়ে এটা বিখ্যাত কাহিনী আছে যেতিয়া প্ৰাক্তন প্ৰধানমন্ত্ৰী অটল বিহাৰী বাজপেয়ীয়েও তেওঁক কৈছিল যে যদি আপুনি মানি নলয়, তেন্তে তেওঁ নাখাব। মমতাই নন্দীগ্ৰামৰ অধিকাৰীৰ সন্মুখত প্ৰতিদ্বন্দিতা কৰাৰ সিদ্ধান্তও জেদত লৈছিল। নিকট আত্মীয়সকলে আন এখন আসনৰ পৰা মনোনয়ন দাখিল কৰিবলৈ কৈছিল কিন্তু তেওঁ সিদ্ধান্তত অটল দিছিল।\nLast Updated: May 2, 2021, 6:59 PM IST\nপশ্চিম বংগত, আকৌ এবাৰ তৃণমূল কংগ্ৰেছ চৰকাৰ গঠনৰ প্ৰস্তুতি চলি আছে। মমতা বেনাৰ্জীয়ে ৰাজ্যখনত বিজয়ৰ হেট্ৰিক অৰ্জন কৰিছে আৰু একেৰাহে তৃতীয়বাৰৰ বাবে ক্ষমতা দখল কৰিব।\nমমতা বেনাৰ্জীক জেদী বুলি গণ্য কৰা হয় আৰু তেওঁৰ আত্মীয়সকলেও এই কথাকে কয়। যদি তেওঁ কিবা এটা কৰিবলৈ জোৰ দিয়ে, সেইটো সম্পূৰ্ণ কৰাৰ পিছতহে উশাহ লয়। সেয়েহে, যোৱা দুটা কাৰ্যকাল সম্পূৰ্ণ কৰাৰ পিছত, পশ্চিম বংগৰ ৰাইজে তৃতীয়বাৰৰ বাবে তেওঁৰ ওপৰত আস্থা প্ৰকাশ কৰিছিল। তেওঁৰ বিজয় আন কিছুমান দলৰ নেতাৰ বাবেও এক লাভজনক চুক্তি যেন লাগিছে আৰু তেওঁ ইয়াৰ অজুহাতত কেন্দ্ৰীয় চৰকাৰকো আঘাত কৰে, যাৰ ভিতৰত আছে অখিলেশ যাদৱ, মেহবুবা মুফতি আৰু সঞ্জয় ৰাউত।\nFirst published: May 2, 2021, 6:52 PM IST\nCovid-19ত মৃত্য়ু আণ্ডাৰৱৰ্ল্ড ডন ছোটা ৰাজনৰ


চিনেমাৰ জগতত বিষ্ণুপ্ৰসাদ ৰাভা – চিনেকথা\nকলাগুৰু বিষ্ণুপ্রসাদ ৰাভা (১৯০৯-১৯৬৯)। অসমক ধন্য কৰা এক বিৰল প্রতিভাধৰ ব্যক্তি। খেতিৰ পথাৰৰ পৰা সংস্কৃতি-ৰাজনীতিৰ পথাৰলৈ যাৰ পৰশে আমাক মহীয়ান কৰি গৈছে, সেই গৰাকী ব্যক্তিৰ আজি মৃত্যু বার্ষিকী ‘বিষ্ণু ৰাভা দিৱস’ উপলক্ষে চিনেকথাৰ জৰিয়তে আপোনালোকলৈ আগবঢ়াইছো ‘চিনেমাৰ জগতত বিষ্ণু ৰাভা’ শীর্ষক দহোটি তথ্যৰ কৰণি –\n১. বিষ্ণুপ্রসাদ ৰাভাই চলচ্চিত্র নির্মাণৰ বাবে আগ্রহ প্রকাশ কৰি ১৯৩১ চনত কলিকতাৰ ভবানীপুৰত মনিৰায় নামৰ এজন ব্যক্তিৰ সহযোগত এটি ফিল্ম কোম্পানীও খুলিছিল, নামটো আছিল Agro Pictures Corporation. কোম্পানীটোৰ সম্পর্কত ৰাভাদেৱে লিখিছিল – “কোঠালি এটাত ধুনীয়া চেয়াৰ টেবিল। বাহিৰত জকমকীয়া ‘চাইনবোর্ড’,- Agro Pictures Corporation; আমাৰে গঢ়া। “আগ্রো পিকছার্ছ কর্পোৰেচন” মই অকল নহওঁ, -লগতে তিনিজন লগৰীয়াও – তিনিও বঙালী। আমি চাৰিজন। কর্পোৰেচনৰ ঘাই গৰাকী, মুধা ফুটা স্ব: ৰাজেন বৰুৱা (পাছত ‘জয়মতী’ বোলছবিৰ সহকাৰী পৰিচালক), শ্রীপ্রভাত শর্মা(নাট্যকাৰ) প্রমুখ্যে আন আন অসমীয়া বান্ধৈসকলে মাজে মাজে উছাহ দিয়ে।”\n২. ১৯৩৩ চনৰ কথা। অসমৰ প্রথম চিনেমা ‘জয়মতী’ৰ প্রস্তুতি চলি আছে। জ্যোতিপ্রসাদ আগৰৱালাই মাকন দত্ত নামৰ কিশোৰী এগৰাকীক স্বর্গজ্যোতি নাম দি বিষ্ণুপ্রসাদ ৰাভাৰ হাতত অর্পণ কৰে, উদ্দেশ্য- স্বর্গজ্যোতিক গীত-নৃত্যৰ শিক্ষা দি জয়মতীৰ ‘ডালিমী’ চৰিত্রটিৰ বাবে সাজু কৰি তুলিব লাগে। কথা মতেই কাম, ৰাভাদেৱৰ তত্বাৱধানত মাকনৰ পৰা পৰা স্বর্গজ্যোতি হোৱা কিশোৰী গৰাকীয়ে ‘ডালিমী’ চৰিত্রটি জীয়াই তুলিলে।\n৩. ‘জয়মতী’ চিনেমাৰ সংগীত, সংলাপ, চিত্রনাট্য, প্রযোজনা, পৰিচালনা প্রায়বোৰ দিশ জ্যোতিপ্রসাদ আগৰৱালাই অকলেই চম্ভালি লৈছিল। জ্যোতিপ্রসাদ আগৰৱালাৰ আমন্ত্রণক্রমে বিষ্ণু ৰাভাই নেপথ্যত ৰৈয়েই বহুকেইটা কাম কৰিছিল। তাৰ ভিতৰত ‘জয়মতী’ৰ প্রথম দৃশ্য দুটাৰ চিত্রনাট্য প্রস্তুত কৰিছিল ৰাভাদেৱে। ইয়াৰোপৰি বিষ্ণু ৰাভাই দেখুওৱা বিভিন্ন নৃত্যক আধাৰ কৰিয়েই ‘জয়মতী’ চিনেমাত ‘জাপি নাচ’ নামেৰে এক নতুন নাচৰ সংযোজন কৰিছিল ৰূপকোঁৱৰে।\n৪) ১৯৪১ চনত মুক্তিপ্রাপ্ত অসমৰ তৃতীয়খন চিনেমা ৰোহিনী কুমাৰ বৰুৱাৰ ‘মনোমতী’ত নৃত্য পৰিচালক হিচাবে দায়িত্ব পালন কৰিছিল বিষ্ণু ৰাভাই। উল্লেখ্য যে, এই চিনেমাত কাম কৰি থাকোতেই কলিকতাত লগ পাইছিল ৰাভাৰ সাংস্কৃতিক-ৰাজনৈতিক জীৱনত যথেষ্ট অৱদান থকা গুৱাহাটীৰ শিল্পী অভিনেত্রী নিৰূপমা দেৱীক (পাছলৈ ছিৰাজ, মা কামাখ্যা চিনেমাতো অভিনয় কৰিছিল)।\n৫) দেশপ্রাণ লক্ষীধৰ শর্মাৰ গল্পৰ আধাৰত ফণী শর্মা-বিষ্ণুপ্রসাদ ৰাভাই যুটীয়া ভাৱে চিত্রনাট্য প্রস্তুত কৰাৰ লগতে পৰিচালনাও কৰিছিল ১৯৪৮ চনৰ ‘ছিৰাজ’ ছবিখন। এই চিনেমাখনত মুখ্য সংগীত পৰিচালকৰো দায়িত্ব পালন কৰা ৰাভাদেৱক সহযোগী সংগীত পৰিচালক হিচাবে ড: ভূপেন হাজৰিকা আৰু শিৱ ভট্টাচার্যই সহযোগিতা আগবঢ়াইছিল। ৰাভাদেৱৰ চিনে জীৱনত ‘ছিৰাজ’ৰ আন উল্লেখনীয় কথা হ’ল যে, ‘ছিৰাজ’ত অনিলৰ মোমায়েকৰ চৰিত্রটি তেখেতে ৰূপায়ণ কৰিছিল। অৱশ্যে ‘ছিৰাজ’ নাটক হিচাবে মঞ্চস্থ হওতে তেখেতে ৰূপায়ণ কৰা লগুৱা ‘আঘোণা’ৰ চৰিত্রটিৰ কথা সেই সময়ত উচ্চ প্রশংসিত হৈছিল।\n৬) এখন ৰেডিঅ’ নাটকৰ আধাৰত ১৯৫৬ চনত নির্মাণ কৰা ড: ভূপেন হাজৰিকা পৰিচালিত প্রথম ছবি ‘এৰাবাটৰ সুৰ’। বি.পি. ফিল্মছৰ বেনাৰৰ এই ছবিখনৰ বিষ্ণুপ্রসাদ ৰাভা আছিল উপদেষ্টা স্বৰূপ। তেখেতে ‘ভজলুংকা’ নামেৰে এটি সাধাৰণ কৃষকৰ চৰিত্রতো ভূমুকি মাৰিছিল। কম সময়ৰ সেই চৰিত্রটিৰে পথাৰৰ বোকা গছকি আঁতৰেৰে পাৰ হৈ যোৱা হাৰাণক (ফণী শর্মা) মাতি উলাহেৰে নচা, ‘জনকপুৰৰ জানকীয়ে’ গীতৰ দৃশ্যাংশত মাদল লৈ নচা আৰু বড়োসকলৰ চের্জা বা চাৰিণ্ডা বজোৱা আদি নানা উপকৰণেৰে স্মৰণীয় কৰি তুলিবলৈ সক্ষম হৈছিল।\n৭) ড: ভূপেন হাজৰিকাৰ আন এখন ছবি ‘প্রতিধ্বনি’ত (ছবিখন ‘কা শ্বৰাতি’ নামেৰে খাছি ভাষাতো নির্মাণ কৰা হৈছিল) এগৰাকী খাছি ছিয়েম (ৰজা বা গুৰিয়াল)ৰ এটি জটিল চৰিত্রত সাৱলীল অভিনয় কৰিছিল ৰাভাদেৱে। তেখেতৰ জীৱন্ত অভিনয় চাই খাছি জনসাধাৰণো বিস্মিত হৈছিল। নিৰোদ চৌধুৰীৰ ভাষাত- বিষ্ণু ৰাভাৰ অভিনয় জীৱনৰ শ্রেষ্ঠতম ছবি আছিল ‘প্রতিধ্বনি’।\nডঃ ভূপেন হাজৰিকাৰ ‘প্ৰতিধ্বনি’ চলচ্চিত্ৰত বিষ্ণুপ্ৰসাদ ৰাভা, বিদ্যা ৰাও আৰু কমল নাৰায়ন চৌধুৰী\n৮) ড: ভূপেন হাজৰিকাৰ এখন অগতানুগতিক তথা তেখেতৰ পৰিচালিত একমাত্র বাংলা ছবি হ’ল ‘মাহুত বন্ধুৰে’। অবিভক্ত গোৱালপাৰাৰ হাতী আৰু হাতী মাউতৰ জীৱনাধাৰিত চিনেমাখনত এজন জনজাতীয় মাউতৰ চৰিত্রত মর্মস্পর্শী অভিনয় কৰিছিল কলাগুৰুৱে।\n৯) ১৯৮১ চনত কার্বি ভাষাৰ প্রথমখন কথাছবি নির্মাণ কৰা হৈছিল, নাম- ‘ৰিত্ আং তং’। পৰিচালক আছিল প্রফুল্ল শইকীয়া। এই চিনেমাখনত কলাগুৰু বিষ্ণু ৰাভাৰ দ্বাৰা ৰচিত প্রথমটি গীত ‘নাহৰ ফুলে নুশুৱায়’ক কার্বি ভাষালৈ ভাৱান্তৰ কৰি সংগীত পৰিচালক ড: ভূপেন হাজৰিকাই অন্তর্ভুক্ত কৰিছিল। ছামচিং হান্সেই ভাবান্তৰ কৰা উক্ত ‘নাহৰ আমি ছিলন দি’ শীর্ষক গীতটিত কণ্ঠদান কৰিছিল ড: ভূপেন হাজৰিকা আৰু কাদম তেৰাংপী শইকীয়াই।\n১০) বিষ্ণুপ্রসাদ ৰাভাৰ গীত (ৰাভা সংগীত) ব্যৱহৃত আন এখন চিনেমা হৈছে মঞ্জু বৰাৰ ‘লাজ’ (২০০৪)। অৰুণ গোস্বামীৰ ‘মাছমৰীয়া ছোৱালীৰ লাজ’ গল্পৰ আলমত নির্মিত চিনেমাখনৰ মূল চৰিত্র ‘ইলা’ৰ ড্রীম চিকুৱেঞ্চত ৰাভাদেৱৰ ৰচিত “আজলী ছোৱালী নানা ফুলে তুলি” গীতটি চিত্রায়ণ কৰা হৈছে। গীতটোত কণ্ঠদান কৰিছে চিনেমাখনৰ সংগীত পৰিচালক তৰালি শর্মাই নিজে। উল্লেখ্য যে, চিনেমাখনৰ প্রথমার্দ্ধতো একেটি গীতেই এটি কণমাণিৰ মুখেৰে সংলাপৰ মাজত উদ্ধৃত কৰা হৈছে।\n‘প্ৰতিধ্বনি’ত বিষ্ণুপ্ৰসাদ ৰাভাৰ সৈতে কৃষ্ণা দাস নাথ\nগড় মাপকাঠী 4.2 / 5. ভোট : 129\nRelated Items:অসমীয়া চিনেমা, বিশেষ, বিষ্ণুপ্ৰসাদ ৰাভা, শ্ৰদ্ধাঞ্জলি


ৰক্তিম- গীতেৰে কথাৰে: কিতাপৰ টোপোলাবোৰ ডাঙৰ হ’ল, হাহিঁবোৰ নোহোৱা হ’ল\nতেনেই সৰু সিহঁতবোৰ। পখিলা খেদাৰ বয়স সিহতবোৰৰ। সিহতবোৰৰ বাবে পৃথিবিখন আটাইতকৈ ধুনীয়া, ৰং-ৰহস্যৰ- আশ্বৰ্যৰ অনন্য সমাহাৰ।সিহতবোৰে কৰা নিষ্কলুস আনন্দয়ে সমাজখনৰ বুকু জুৰাই।এখন ফুলনিৰ দৰে সিহতে ধুনীয়া কৰি ৰাখে পৃথিবীখন।ধুনীয়া কৰি ৰাখে প্রতিখন ঘৰ, প্রতিজন মানুহৰ হৃদয়।উদ্বাউল বনৰীয়া চৰাইজাকৰ দৰে সিহতৰো হেপাঁহ নিৰন্তৰ উৰি ফুৰা কল্পনাৰ এখন সুন্দৰ পৃথিবীত।কিন্তু ক’ৰবাত কিবা এটা কেৰোণ লাগিল।গ্রহণ লাগিল, সিহতৰ সুন্দৰ পৃথিবীখনত।অকালতে কুজাহৈ পৰিল কণমানি সিহতবোৰ এক অসহনীয় বোজাৰ ভৰত।ক্র্রমাৎ হেৰাই হ’ল সিহতৰ হাহিঁবোৰ। চিনথেটিক হৈ পৰিল মনবোৰ কাৰোবাৰ প্রৰোচনাত।সিহতবোৰৰৰচোন সময়েই নোহোৱা হ’ল…।\nশৈশবতে পিতৃ-মাতৃৰ আশাৰ হাতুৰীৰ প্রচণ্ড কোববোৰ খাই খাই সিহতবোৰে হাহিবলৈ ভয় কৰা হ’ল। হাহিলে যদি নষ্ট হয় সময়?যদি পুৰ নহয় পিতৃ-মাতৃৰ সপোন? সপোনৰ সমানুপাতিককৈ বাঢ়ি গৈ থাকিল পঢ়াশালীৰ বেগৰ ভৰ? হেলনীয়া হৈ গৈ থাকিল জীৱন।কণমানিহতৰ নিষ্পাপ শৈশৱবোৰক মুচৰি মুচৰি হত্যাকৰি সিহতৰে ভবিষ্যত গঢ়াৰ, সিহতক ‘ডাঙৰ মানুহ’ কৰাৰ কি যে এক অনন্য হেপাহ।নিজক বুজাৰ আগতেই, পৃথিবী খনক মন ভৰি চোৱাৰ আগতেই সিহতে যে বুজিব লাগে বস্তুবাদৰ নিগনদৌৰত জয়ী হোৱাৰ গোপন ৰহস্য।ল’ব লাগে মাতৃ-পিতৃৰ প্রচণ্ড গধুৰ সপোনবোৰৰৰ বোজা।সিহতৰ জীবনবোৰ ভাগৰুৱা।জীৰাবৰ যে সময় নাই সিহতবোৰৰ।পুৱাৰ পৰা নিশা ক্লান্তহৈ শুই নপৰালৈকে সিহতৰ মানিব লাগে এখন হিটলাৰী ৰুটিন।যদি সেই ৰুটিনৰ হেৰফেৰ হয় সিহঁতবোৰে তাৰ পৰিণতিৰ ভয়ত মনে মনে কান্দে।শুৱাপাটি এৰিব লাগিব সোনকালে, স্কুল পাব লাগিব সোনকালে (ন’হলে প্রথম বেঞ্চ নাপাব), ঘৰৰ পঢ়া শেষ কৰি শুব লাগিব সোনকালে, খোৱা শেষ কৰিব লাগিব সোনকালে, হ’মৱৰ্ক শেষ কৰিব লাগিব সোনকালে, মুঠতে দৌৰ, দৌৰ কেৱল দৌৰ, প্রতিখোজতে থাকিব লাগিব আগত।সিহঁতবোৰ এতিয়া নুডলভোজি প্রাণী আৰু কাৰ্টুনচৰিত্র বোৰৰ মাজত সিহতৰ নিজেই গঢ়ি লোৱা এখন বিচিত্র, সংলগ্নহীন সমাজ। মাতৃ-পিতৃৰো যে সময় নাই।তেওঁলোকৰো যে আছে এখন কাহানিওঁ শেষ নোহোৱা, কাহানিওঁ হাৰিব নুখুজা দৌৰৰ প্রতিযোগিতা। অলপ সময় সন্তানক বেছিকৈ দিলে, মৰমেৰে ঘৰত তৈয়াৰি কৰা এটা পুষ্টিকৰ টিফিন দিলে প্রতিযোগিতাত যদি পিছ পৰি ৰৈ যায় কেনেবাকৈ? নাই, ইমান ডাঙৰ ৰিস্ক লয় কেনেকৈ? হয়তো মৰমৰ সংজ্ঞা সলনি হৈছে পৰিবৰ্তিত সমাজৰ লগত।পিতৃ-মাতৃৰ মৰমৰ স্বাক্ষৰ হিচাপে সিহতবোৰে পিন্ধা বিলাসী সাজ-পোছাকবোৰৰ মাজত কুছিমুছি খাই শুই পৰা সিহতৰ নিঃসংগ মনবোৰৰ উমান লবলৈ সময়েই বা কাৰ? সেয়েহে তৰপে তৰপে খহি আহিছে আবেগবোৰ সিহতবোৰৰ মনৰ পৰা।গঢ় লৈ উঠিছে হাঁহিব নজনা, তেজ মঙহৰে জীবন্ত একো একোটা ৰবট।\nআজি কালি অল-ৰাউণ্ডাৰ ন’হলে লাভেই বা কি? অকল পঢ়ি শুনিওঁ লাভ নাই।পঢ়া-শুনাত ভাল হোৱাৰ লগত খেল, গান- নাচ, চিত্রশিল্প সকলোতেই থাকিব লাগিব, নাম কৰিব লাগিব সকলোতে।প্রতিভা থাককেই বা নাথাকক। সন্তানৰ পচণ্ড- অপচণ্ডৰটো কথাই নাহে। মুঠতে বিভিন্ন প্রতিযোগিতাত সন্তানৰ বুকুত যিমান বিজয়ৰ মেডেল ওলমাব পাৰিব, পিতৃ- মাতৃক সিমানেই সফল বুলি ধৰি লোৱা হ’ব। মুঠতে চেপি- খুন্দি কুহিঁয়াৰ ডালৰ ৰস উলিয়াই পান কৰি আনন্দ ল’ব লাগে, লাগে কুহিঁয়াৰ ডালৰ দশা যিয়েই নহওঁক।কিন্তু সকলো ক্রিয়াৰ প্রতিক্রিয়া থাকে আৰু বোধহয় এনে এক কৃত্রিম-মুল্যহীন সফলতাৰ লালসাৰ বাবে বাঢ়ি অহা আবেগিক সম্পৰ্কৰ দুৰত্বৰ বাবেই হয়তো ক্রমাৎ বাঢ়ি গৈছে ‘Old Age Home’বোৰ অথবা কৈশোৰ আত্মহত্যাৰ ঘটনা।\nপিতৃ-মাতৃ আৰু সন্তানৰ সম্পৰ্কৰ এক আত্মিক সম্পৰ্ক। পিতৃ- মাতৃয়ে কাহানিওঁ নিজৰ অতৃপ্ত আশাৰ বোজা সন্তানৰ কোমল মনত সপি দিয়া উচিত নহয়।এটা সম্পৰ্কৰ সফলতাৰ মাপকাঠি কাহানিওঁ পোৱা-নোপোৱাৰ বা দিয়া-নিদিয়াৰ সৰ্বমুঠ হিচাপ নহয় বৰং এটা সম্পৰ্কৰ সফলতাৰ মাপকাঠি সম্পৰ্কটোৰ মাজত সোমাই থকা আন্তৰিকতা, আস্থা আৰু শ্রদ্ধা। এটা মানবী সম্পৰ্কত এই আন্তৰিকতা, আস্থা আৰু শ্রদ্ধা স্বতঃস্ফূৰ্ট ভাবে গঢ় লৈ নুঠে নহয় বৰং সম্পৰ্কতো পাৰস্পৰিকভাবে নিষ্ঠাৰে পালন কৰিলেহে এই আন্তৰিকতা, আস্থা আৰু শ্রদ্ধা গঢ় লৈ উঠে।পিতৃ- মাতৃ আৰু সন্তানৰ সম্পৰ্কৰ ক্ষেত্রত এই নিষ্ঠা পিতৃ- মাতৃয়ে পদে পদে প্রদৰ্শন কৰাটো সন্তানৰ মানসিক আৰু আবেগিক বিকাশৰ বাবে অতি প্রয়োজনীয় আৰু এনে কৰিলেহে কালক্রমতত ই পিতৃ- মাতৃ আৰু সন্তানৰ মাজৰ সু-সম্পৰ্কৰ এক মুখ্য কাৰক হ উঠে।\nসমাজখনৰ উত্তৰপুৰুষ আমৰ চাৰিওঁফালে থকা আমাৰ এই শিশুজাক।এখন সুস্থ সমাজ গঢ় দিবৰ বাবে আমাক এজাক ‘Winner’ নহয় এজাক সুস্থ মানবীয় অনুভূতি, মুল্যবোধেৰে পৰিপুষ্ঠ ‘মানুহ’ লাগে যি ভবিষ্যতে আমাৰ সমাজখনৰ সুস্থ দিক নিৰ্ণয় কৰিব পাৰিব।সিহঁতক প্রাণখূলি হাহিব দিয়ক। AC কৃত্র্রিম বতাহৰ পৰিবৰ্তে কোনো বাকৰিৰ বায়ু-পানী-ধূলি-বালিৰ অভ্যস্ত কৰক।সিহতবোৰক মুকলিকৈ উশাহ ল’ব দিয়ক, ঘুৰাই আনক আমাক ধুনিয়া কৰি ৰখা সিহতৰ হাঁহিবোৰক। আমি কিয় পাহৰি যাওঁ জীৱনক কোনো বস্তুৰে জয় কৰিব নোৱাৰি বৰং জীবনত জয়ী হ’বলৈ প্রয়োজন মাথো এটি সুন্দৰ মনৰহে।\nPosted by Ractim Goswami at 12:28 PM


SBI Bank : যদি আপোনাৰ মোবাইলত OTP নাহে, তেন্তে কি কৰিব ?– News18 assam\nSBI Bank : যদি আপোনাৰ মোবাইলত OTP নাহে, তেন্তে কি কৰিব ? ইয়াতেই জানি লওক সকলো...\nকেতিয়াবা গ্ৰাহকৰ OTP সমস্যা হয়। য'ত বেঙ্কে প্ৰেৰণ কৰা অ'টিপি গ্ৰাহকৰ(Customer) ম'বাইলত প্ৰাপ্ত নহয়। যাৰ বাবে গ্ৰাহকসকলে তেওঁলোকৰ একাউণ্ট অনলাইনত(Online) প্ৰৱেশ কৰিবলৈ বা কোনো লেনদেন কৰিবলৈ সক্ষম নহয়।\nLast Updated : August 16, 2021, 22:57 IST\nদেশৰ সৰ্ববৃহৎ ৰাজহুৱা খণ্ডৰ বেংকে ইয়াৰ গ্ৰাহকৰ সুবিধাৰ বাবে অনলাইন বেংকিঙৰ লগতে অনলাইন একাউণ্ট খোলাৰ সুযোগ প্ৰদান কৰে। ফলস্বৰূপে, কৰ্মৰত লোকসকলে তেওঁলোকৰ বেছিভাগ কাম অনলাইন বেঙ্কিঙৰ জৰিয়তে সম্পূৰ্ণ কৰে। কেতিয়াবা গ্ৰাহকৰ OTP সমস্যা হয়। য'ত বেঙ্কে প্ৰেৰণ কৰা অ'টিপি গ্ৰাহকৰ(Customer) ম'বাইলত প্ৰাপ্ত নহয়। যাৰ বাবে গ্ৰাহকসকলে তেওঁলোকৰ একাউণ্ট অনলাইনত(Online) প্ৰৱেশ কৰিবলৈ বা কোনো লেনদেন কৰিবলৈ সক্ষম নহয়। যদি আপোনাৰ সৈতে এনে সমস্যা ঘটিছে, আমি আপোনাক এই সমস্যাটোৰ নিৰ্ণয়ৰ বিষয়ে ক'ম। ইয়াৰ বিষয়ে জানো আহক।\nঅ'টিপি অবিহনে এইটো কঠিন হ'ব পাৰে – গ্ৰাহকক অনলাইন লেনদেনৰ বাবে ওটিপিৰ প্ৰয়োজন। ইয়াৰ উপৰিও, আন বহুতো কামৰ বাবেও ওটিপিৰ প্ৰয়োজন। যদি অ'টিপি আপোনাৰ ম'বাইললৈ অহা নাই, আপুনি ইয়াক সোনকালে ঠিক কৰা উচিত। কাৰণ কেতিয়াবা চাইবাৰ অপৰাধীয়ে চিম ক্লোন কৰে আৰু অ'টিপি তেওঁলোকৰ ম'বাইলত উপনীত হয়। যাতে তেওঁলোকে সহজে আপোনাৰ একাউণ্ট ক্লিয়াৰ কৰিব পাৰে।\nটুইটাৰৰ জৰিয়তে সহায় বিচাৰিব পাৰে – যদি আপোনাৰ ওচৰলৈ অ'টিপি অহা নাই। গতিকে আপুনি এছবিপিই টেগ কৰিব পাৰে আৰু টুইট কৰিব পাৰে। য'ত আপুনি বেঙ্কৰ পৰা সঁহাৰি পাব আৰু লগতে এছ.বি.আই. ও.টি.পি. অভিযোগৰ সমগ্ৰ প্ৰক্ৰিয়াটোৱে আপোনাক ক'ব।\nওটিপিৰ অভিযোগ কেনেদৰে কৰিব?\nভাৰতীয় ষ্টেট বেঙ্কে প্ৰকাশ কৰা তথ্য অনুসৰি, নেটৱৰ্কৰ বাবে ওটিপি কেতিয়াবা উপলব্ধ নহয়। অৱশ্যে, যদি আপুনি ভাবে যে এই সমস্যাটো নেটৱৰ্কৰ বাবে নহয়, আপুনি ইয়াৰ বিষয়ে অভিযোগ কৰিব পাৰে। বেঙ্কৰ তথ্য অনুসৰি, গ্ৰাহক https://crcf.sbi.co.in/ccf/ under Existing Customer – MSME/ Agri/ Other Grievance under category Technology: Internet Banking // Online SMS Alerts // Internet Banking: High-security password (OTP related category) জৰিয়তে অভিযোগ কৰিব পাৰে।\nFirst published: August 16, 2021, 22:57 IST\nMobile PhoneOnline BankingsbiState Bank of India Internet Banking service


পৰীক্ষাৰ ফলাফলৰ সময়ৰ চিন্তা: প্রতিযােগিতাৰ নিগনি-দৌৰত হেৰুৱাইছোঁ নেকি আমাৰ বৌদ্ধিক সম্পদ | নীলা চৰাই: অনলাইন অসমীয়া সাহিত্য, কবিতা, গল্প, প্ৰবন্ধ\nপৰীক্ষাৰ ফলাফলৰ সময়ৰ চিন্তা: প্রতিযােগিতাৰ নিগনি-দৌৰত হেৰুৱাইছোঁ নেকি আমাৰ বৌদ্ধিক সম্পদ\nMay 26, 2018 হিমাংশু ৰণ্‌জন ভূঞা0Comments পৰীক্ষা, ফলাফল, সমাজ, হাইস্কুল শিক্ষান্ত পৰীক্ষা\nএতিয়া পৰীক্ষাৰ ফলাফলৰ বতৰ। যােৱা ২৫ মে’ (২০১৮)ত ঘােষণা কৰা হ’ল অসমৰ হাইস্কুল শিক্ষান্ত আৰু হাইমাদ্ৰাছা পৰীক্ষাৰ ফলাফল। আনহাতে অহা ৩১ মে’ত ঘােষণা কৰা হ’ব উচ্চতৰ মাধ্যমিক চুড়ান্ত পৰীক্ষাৰ ফলাফল। জীৱনৰ প্রথম গুৰুত্বপূর্ণ পৰীক্ষাত যি সকল ছাত্র-ছাত্ৰীয়ে সফলতাৰে উত্তীৰ্ণ হৈ নিজৰ লগতে পৰিয়াল, নিজৰ অঞ্চলটো তথা সমাজখনলৈ গৌৰৱ কঢ়িয়াই আনিলে, সেইসকল কীর্তিমান ছাত্র-ছাত্রীলৈ আৰম্ভণিতে অকৃত্রিম স্নেহ আৰু অভিনন্দন জনাইছােঁ। লগতে উচ্চতৰ মাধ্যমিক চুড়ান্ত পৰীক্ষাত অৱতীৰ্ণ হােৱা ছাত্র-ছাত্রীসকললৈয়ো শুভ কামনা জনাইছােঁ। জীৱনৰ প্রতিটো খােজত যাতে তেওঁলােক সফল হয়, এই কামনা কৰিছােঁ।\nকিন্তু এই ফলাফল ঘােষণাৰ সময়ত আন কিছু প্রাসংগিক চিন্তাইহে আমাৰ মনত বাৰুকৈয়ে দোলা দিছে। আজি আমাৰ ৰাজ্যখনৰ, অসমীয়া জাতিটোৰ জটিল সন্ধিক্ষণত আমাৰ ভৱিষ্যতৰ কৰ্ণধাৰ স্বৰূপ এই উঠি অহা প্ৰজন্মৰ ভৱিষ্যত জীৱনৰ প্রস্তুতি কালৰ এই সময়ছােৱাত তেওঁলােকৰ ভালৰ বাবে কিছুমান দিশ প্ৰতিগৰাকী অভিভাৱক, শিক্ষাগুৰু আৰু আমাৰ সমাজখনে ভাবি চোৱা ভাল। বিশেষভাৱে স্থানপ্রাপ্ত (ষ্টেণ্ড কৰা), ডিষ্টিংচন আৰু ষ্টাৰমার্ক পােৱা বা সামগ্রিকভাৱে ভাল ফলাফল ফলাফল প্ৰদৰ্শন কৰা ছাত্ৰ-ছাত্ৰীসকলৰ পৰা আমাৰ সমাজখন, ওচৰচুবুৰীয়া আৰু অঞ্চলটোৱে বহু আশা কৰে। সেইমতে বহুতৰ পৰা পৰৱৰ্তী কালত আশানুৰূপ ফলাফলো পােৱা যায়; কিন্তু এনে বহু কীর্তিমান সময়ৰ সোঁতত হেৰাই যায়। হয়, তেওঁলােকৰ বহুত ডাঙৰ মানুহ হয়;— চিকিৎসক, অভিযন্তা, প্রশাসনিক বিষয়া আৰু বহু উচ্চপদস্থ পদত চাকৰি কৰে। শৈক্ষিক জীৱনৰ সপােন সার্থক কৰে। পাছে তেওঁলােকে এই ‘ডাঙৰ মানুহ’ হােৱাৰ পাছত সমাজখনৰ কাৰণে কি কৰে? মানুহৰ কাৰণে কি কৰে? তেওঁলােকৰ সামাজিক অৱদান কি হয়গৈ? নিশ্চিতভাৱে এইটো এয়া গুৰুত্বপূর্ণ প্রশ্ন। কেৱল এটা ভাল উচ্চপদস্থ চাকৰি কৰিলেই সমাজখনে আশা কৰাবােৰ পাবনে? বহু ছাত্ৰ-ছাত্ৰীয়ে হাইস্কুল শিক্ষান্ত পৰীক্ষা আৰু উচ্চতৰ মাধ্যমিক চুড়ান্ত পৰীক্ষাত সফলতাৰে উত্তীর্ণ হােৱাৰ পাছত উচ্চশিক্ষা গ্ৰহণৰ বাবে দূৰণিলৈ গুছি যায়। আজিৰ এই চুড়ান্ত প্রতিযােগিতামূলক যুগত নিজৰ ভৱিষ্যতৰ বাবে যাবলগীয়া হয়,— এইটো একেবাৰে সঁচা কথা। কিন্তু চিন্তনীয় দিশটো হৈছে, তেওঁলােক যে শিক্ষাগ্রহণৰ বাবে আঁতৰলৈ ওলাই গ’ল, যি গল গ’লেই, উভতি আৰু নাহিবও পাৰে। তেওঁলােকে চহৰৰ অভিজাত শিক্ষানুষ্ঠানত পৰৱর্তী উচ্চশিক্ষা গ্রহণ কৰি প্রতিটো পৰীক্ষাতে পাৰদৰ্শিতাৰে উত্তীৰ্ণ হৈ এদিন বাহিৰে বাহিৰেই চাকৰি কৰে, আঁতৰৰ নগৰ-চহৰতে ঘৰ-দুৱাৰ নিৰ্মাণ কৰি প্রতিষ্ঠিত হয়; নিজৰ ঘৰখনলৈ, গাঁওখনলৈ আৰু ঘূৰি নাহে! আহিলেও কিবা উৎসৱ-পার্বণ, বিহু-পূজাত আলহীৰ দৰে এদিন বা দুদিনৰ বাবে আহি কৰ্মৰ তাড়নাত পুনৰ উভতি যায়গৈ। গাঁৱৰ, পৰিয়ালৰ বা তেওঁলােকক লৈ এদিন সপােন দেখা, আশা কৰা মানুহখিনিৰ কাষত থিয় দিয়াৰ, খবৰ লােৱাৰ সময়েই নাপায়। অর্থাৎ আমাৰ মাজৰ পৰা এটা সম্পদ হেৰাই যােৱাৰ উপক্রম হয়। আকৌ আন এটা গুৰুত্বপূর্ণ দিশ হৈছে, আমি দেখি আহিছোঁ, বহু কীর্তিমান ছাত্র-ছাত্রী হাইস্কুল শিক্ষান্ত পৰীক্ষাত সফলতাৰে উত্তীর্ণ হয় ঠিকেই, কিন্তু পৰৱৰ্তী সময়ত সেই ধাৰাবাহিকতা ৰখাত যেন ব্যর্থ হয়। অৱশ্যে এই ক্ষেত্ৰত বহুকেইটা কাৰকে প্রভাৱ পেলায়। হাইস্কুল শিক্ষান্ত পৰীক্ষাত ষ্টাৰ বা ডিষ্টিংচন পালে বুলিয়েই বিজ্ঞান শাখাতে পঢ়িব লাগিব বুলি বহু অভিভাৱকে ছাত্র-ছাত্রীগৰাকীৰ সামৰ্থ্যৰ প্ৰতি গুৰুত্ব নিদি জোৰ কৰি বিজ্ঞান শাখাত পঢ়িবলৈ বাধ্য কৰে। হয়তো ছাত্ৰ বা ছাত্ৰীগৰাকী বিজ্ঞানৰ ছাত্ৰ নহয়েই। তেনেস্থলত কেৱল এইটো শাখাত পঢ়িলেহে ভাল মানুহ হ’ব পাৰি বুলি এটা ভ্রান্ত ধাৰণাৰে ছাত্ৰ বা ছাত্ৰীগৰাকীৰ ভৱিষ্যৎ জীৱনলৈ অন্ধকাৰ নমাই অনা কোনাে কাৰণতে যুক্তিসংগত নহয়। বহু ছাত্ৰ-ছাত্ৰীয়ে নিজেই নিজকে চিনি নোপোৱাৰ বাবেও, অৰ্থাৎ তেওঁ কি শাখাত পঢ়িলে ভাল হ’ব, সেয়া ঠিৰাং কৰিব নােৱাৰিয়ো এনে ভুল কৰে, ফলত উচ্চতৰ মাধ্যমিক বা পৰৱৰ্তী পৰ্যায়ত আশাহত হােৱা দেখা যায়। গতিকে ফলাফল ঘােষণাৰ পাছত নিজৰ শৈক্ষিক জীৱনৰ সিদ্ধান্ত লােৱাটো অতি গুৰুত্বপূর্ণ বিষয়। এই সময়ত হােৱা এটা সৰু ভুলেই যাতে গােটেই জীৱনক প্ৰভাৱিত কৰিব নােৱাৰে, তাৰ বাবে ছাত্ৰজনৰ লগতে প্ৰতিগৰাকী অভিভাৱক অত্যন্ত সচেতন হােৱা খুবেই প্রয়ােজন। আকৌ, ছাত্র-ছাত্রীৰ এই বয়সটো এটা অতি জটিল বয়স। বয়ঃসন্ধি কাল। এই বয়সতে জীৱনৰ গতিপথ সলনি হয়। তেওঁলােকৰ সন্মুখত ভাল আৰু বেয়া দুয়ােটা পথেই মুকলি হৈ থাকে। কোনটো পথেৰে গ’লে ভাল হ’ব, তেওঁলোকে ঠিৰাং কৰিব নােৱাৰে। ফলত ভাল ল’ৰা বা ছােৱালী এগৰাকীও বিভিন্ন কাৰণত বেয়াৰ দিশলৈ সহজতে গতি কৰে। মেট্ৰিকত ভাল ফলাফল দেখুৱালে বুলিয়েই বহু পিতৃ-মাতৃয়ে অপত্য স্নেহত অন্ধ হৈ আগ-পিছ নুগুনি সিহঁতে দাবী কৰা মতেই বাইক, মােবাইল আদি উপহাৰ দিয়ে। ভাল ফলাফল কৰিলে বাবেই পিতৃ-মাতৃ বা সমাজৰ অন্যান্য সকলেও তেওঁলোকৰ সন্মুখতে ইমানকৈ প্রশংসা কৰে যে তেওঁলোক জোখতকৈ অধিক আত্মবিশ্বাসী (অভাৰ কনফিডেন্ট) হৈ পৰিব পাৰে ৷ ‘মই পঢ়াত চোকায়েই, নপঢ়িলেও পাৰিম’— এই ধৰণৰ মানসিকতাই ক্রিয়া কৰিব পাৰে, যিয়ে তেওঁলোকৰ ভৱিষ্যত গঢ়াৰ ক্ষেত্ৰত প্ৰতিবন্ধকতাৰ সৃষ্টি কৰিব পাৰে। তদুপৰি, মাক-দেউতাক বা পৰিয়ালৰ অকণমান অসচেতনতাৰ ফলতেই ছাত্ৰ-ছাত্ৰীসকলৰ বহুতেই বিভিন্ন ৰাগীয়াল দ্রব্যৰ কৱলত পৰে। ফলত জীৱনলৈ অন্ধকাৰ নামি আহে। এই বয়সত বিপৰীত লিংগৰ প্রতি হােৱা সহজাত আকর্ষণেও শৈক্ষিক দিশত প্ৰভাৱ পেলাই ক্ষতি কৰিব পাৰে। গতিকে এই ‘বয়সৰ ভুল’বােৰেই যাতে তেওঁলোকক বেয়া পথলৈ নিব নােৱাৰে, তাৰ বাবে সচেতন হ’ব লাগিব প্রতিগৰাকী পিতৃ-মাতৃ, অভিভাৱক তথা সমাজৰ জ্যেষ্ঠসকল। খুব সচেতনভাৱে, শাসন আৰু মৰম দুয়ােটাৰ মাজেৰে, বিশেষকৈ ল’ৰাৰ ক্ষেত্ৰত দেউতাক আৰু ছােৱালীৰ ক্ষেত্ৰত মাকে অতি বন্ধুত্বপূর্ণ ব্যৱহাৰৰে ছাত্ৰ-ছাত্ৰীসকলৰ ভৱিষ্যতৰ পথত দিক-নিৰ্ণায়কৰ ভূমিকাৰে তেওঁলােকক সঠিক পথ দেখুৱাই আগবঢ়াই নিব লাগিব। ল’ৰা-ছােৱালীৰ ক্ষেত্ৰত অত্যধিক শাসন আৰু মৰম,— দুয়ােটাই ক্ষতিকাৰক।\nআমি আজি যিসকলে স্থান লাভ কৰিছে, ষ্টাৰ, ডিষ্টিংচন আৰু প্রথম বিভাগ পাইছে, সেইসকলৰ খবৰ লৈছােঁ, অভিনন্দন জনাইছোঁ; কিন্তু যিসকলে দ্বিতীয় বা তৃতীয় বিভাগ পাইছে আৰু যিসকলে সফলতা অর্জন কৰিব নােৱাৰিলে, সেই সকলৰ কিমান খবৰ ৰাখিছােঁ? আজি দ্বিতীয় বা তৃতীয় বিভাগ পােৱা ছাত্র-ছাত্রীসকলৰ বহুতে হয়তো আমাৰ অলপ শুভ কামনা, মনােবল আৰু আশিস পালে পৰৱৰ্তী পৰীক্ষাত কৃতিত্বৰে উত্তীর্ণ হ’ব পাৰিব। ইয়াৰ উদাহৰণো নথকা নহয়। হাইস্কুল শিক্ষান্ত পৰীক্ষাত দ্বিতীয় বা তৃতীয় বিভাগ পােৱা বহু ছাত্ৰ-ছাত্ৰীয়ে সাহস নেহেৰুৱাই অধিক একাগ্রতা আৰু কষ্টৰে পঢ়ি পৰৱর্তী উচ্চতৰ মাধ্যমিক চুড়ান্ত পৰীক্ষাত ষ্টাৰ মার্ক, প্রথম বিভাগ বা তাতােকৈয়ো বেছি ভাল ফলাফল দেখুৱাবলৈ সক্ষম হয়। আকৌ উত্তীর্ণ হ’ব নােৱৰা ছাত্র-ছাত্রীসকলক পাহৰি যােৱা কোনাে কাৰণতে উচিত নহয়। কাৰণ, ভাল ফলাফল দেখুওৱা ছাত্ৰ-ছাত্ৰীক জনােৱা অভিনন্দন আৰু শুভ কামনাতকৈয়ো অধিক প্রয়ােজন উত্তীর্ণ হ’ব নােৱৰা সকলৰ কাষত থিয় দিয়াটো, তেওঁলােকক মানসিক সাহস যােগােৱাটো। তেওঁলােকনো কিয় উত্তীর্ণ হ’ব নােৱাৰিলে, তাৰ কাৰণসমূহ জানি-বুজি তেওঁলােকক উপযুক্ত পথ নিদের্শনাৰে সহায় কৰাটো এই সময়ত নিতান্তই প্রয়ােজনীয়। সর্বোপৰি, অতিকৈ দৰকাৰী কথাটো হ’ল— যিসকলে জীৱন সংগ্ৰামৰ কঠিন পথত আগুৱাই প্ৰচুৰ অধ্যৱসায় আৰু সাধনাৰে এই পৰীক্ষাত জিলিকি উঠিবলৈ সক্ষম হৈছে, সেইসকলক এধানিমান সহায়ৰ হাত আগবঢ়োৱাটো। এয়া অতি প্রয়ােজনীয় আৰু শুভ কাম। আমাৰ সমাজৰ বহুসংখ্যক অতি দৰিদ্ৰ ঘৰৰ সন্তানে নিজৰ মেধা আৰু প্রতিভাৰে এই পৰীক্ষাত স্থান লাভ কৰিছে, ষ্টাৰ, ডিষ্টিংচন পাইছে, ভাল ফলাফল দেখুৱাইছে। বহু দিন-হাজিৰা কৰা লােক, মিস্ত্রী, ৰিক্সাচালক, ঠেলাচালকৰ সন্তান প্রতি বছৰে উজলি উঠিবলৈ সক্ষম হৈছে। কোনােৱে নাঙলৰ সীৰলুত মানুহ হােৱাৰ সপােন ৰচিছে, কাৰােবাৰ পঢ়া-শুনা কৰিবলৈ ঘৰত এখন টেবুল, এখন চকীৰ অভাৱ, বিচনাত বহি পঢ়িয়েই সাফল্য অর্জন কৰিছে, কোনােৱে চাকিৰ পােহৰত পঢ়িও আটাইকেইটা বিষয়ত লেটাৰ নম্বৰসহ সুখ্যাতিৰে উত্তীৰ্ণ হৈছে। তেওঁলােক আমাৰ উঠি অহা প্ৰজন্মৰ বাবে অনুপ্ৰেৰণাৰ উৎস। তেওঁলােকক আমাৰ অকণমান আর্থিক সহায়ে আগবাঢ়ি যােৱাত বহু সহায় কৰিব পাৰে। আমি পৰাসকলে, আন নহলেও প্রতিগৰাকীয়ে অন্ততঃ যদি আমাৰ অঞ্চলটোৰ তেনে অর্থনৈতিকভাৱে অতি দৰিদ্র পৰিয়ালৰ মেধাৱী ছাত্র-ছাত্রী এগৰাকী বা দুগৰাকীক কিছু পৰিমাণে সহায় কৰিবলৈ আগবাঢ়ি আহােঁ, শৈক্ষিক জীৱনত প্রয়ােজনীয় কিতাপ-বহী, নামভৰ্তিকৰণৰ বাবে প্রয়ােজনীয় কিছু টকা-পইছা দি সহায় কৰিব পাৰােঁ, তাতকৈ ভাল কথা আৰু একো নহ’ব। গুণ নহ’লেও ধর্ম হ’ব। এয়া সহায় কৰােঁতাজনৰ আন এক মানসিক সন্তুষ্টিৰ কাৰণ হ’ব। এক অনুকৰণীয় আৰ্হি হ’ব আজিৰ যান্ত্রিক সমাজখনৰ বাবে। আমাৰ এই ক্ষুদ্র সহায়েই তেনে দৰিদ্র অথচ মেধাৱী, প্রতিভাবান ছাত্র-ছাত্ৰীসকলৰ জীৱন সলনি কৰি দিব পাৰে। এই দিশসমূহ সচেতনসকলে ভাবি চোৱাটে অতি প্রয়ােজন।\nআজি সময়ৰ লগে লগে আমাৰ উঠি অহা প্ৰজন্মক ইমানেই বস্তুবাদী আৰু আত্মকেন্দ্রিক হৈ গঢ়ি উঠিছে যে সকলােৱে কেৱল নম্বৰকেন্দ্রিক প্রতিযােগিতাৰ নিগনি-দৌৰত নিজকে হেৰুৱাই পেলাইছে। এটা উচ্চ ডিগ্ৰী, ডিপ্লোমা, এখন ভাল পার্চেন্টেজৰ চার্টিফিকেট, এটা ভাল উচ্চপদস্থ চাকৰি— এইবােৰৰ সপােনে আন সকলাে দিশ পাহৰাই পেলাইছে। পাঠ্যপুথিৰ সীমিত জ্ঞানেৰে এগৰাকী ভাল মানুহ কেতিয়াও হ’ব নােৱাৰি। তাৰ সমান্তৰালভাৱে প্রয়ােজন সমাজ, দেশখনৰ, ৰাজ্যখনৰ আৰু নিজৰ অঞ্চলটোৰ প্রতিটো দিশৰ যথাযথ জ্ঞান অর্জন কৰাটো। কাৰণ, সংশ্লিষ্ট সকলােৱে এটা কথা মনত ৰখা ভাল যে অনাগত সময়ৰ বিভিন্ন ক্ষেত্ৰত, বিভিন্ন প্রতিযােগিতামূলক পৰীক্ষাত অৱতীৰ্ণ হ’বলৈ পাঠ্যপুথিকেন্দ্রিক জ্ঞানৰ লগতে অন্যান্য বহু দিশৰ সাধাৰণ জ্ঞান, অসম সম্পৰ্কীয়, জাতিটোৰ বিভিন্ন দিশৰ বিষয়ে যথাযথ জ্ঞান থাকিব লাগিব। বিভিন্ন প্রতিযােগিতামূলক পৰীক্ষাত এইবােৰ প্রাসংগিক বিষয় সম্পৰ্কীয় বিভিন্ন প্রশ্নৰ মুখামুখি হ’ব লাগিব। গতিকে সৰুৰে পৰাই এই দিশসমূহ সম্পর্কে সচেতন হােৱা অতি প্রয়ােজন। তদুপৰি, আজি নতুন প্রজন্মৰ অধিক সংখ্যকেই নম্রতা, ভদ্রতা, শিষ্টাচাৰ, সজ আচাৰ-ব্যৱহাৰ আদি ভাল গুণসমূহ যিধৰণে আয়ত্ব কৰিব লাগে, কৰিব পৰা নাই। সৎ চৰিত্ৰৱান, আদর্শবান, নিজৰ জাতিটোক, সমাজখনক, দেশখনক ভাল পাব পৰা, মানুহক ভাল পাব পৰা এজন প্রকৃতাৰ্থত ‘ভাল মানুহ’ , সুনাগৰিক হিচাপে নিজক গঢ়াৰ বাবে আজিৰ প্ৰজন্মৰ যেন আজৰি নাই! আমি আমাৰ সন্তানসকলক একো একোটা টকা ঘটা মেচিন হিচাপেহে গঢ়ি তুলিব খুজিছোঁ, যাৰ ফলত জাতিটোৰ বাবে, সমাজখনৰ বাবে, দেশৰ বাবে, দহৰ বাবে তেওঁলােকৰ কিবা কৰণীয় আছে, সেয়া ভাবি চোৱাৰ সময় নহয়গৈ।\n| আৰু পঢ়ক: হিমাংশু ৰণ্‌জন ভূঞাৰ অসমীয়া: জাতীয় চেতনাবোধ আৰু মাতৃভাষা\nপৰিশেষত, জীনৰ প্ৰথম গুৰুত্বপূৰ্ণ পৰীক্ষাটিত সফলতাৰে উত্তীর্ণ হােৱা এই সকল কীর্তিমানৰ পৰা এটাই আশা কৰিছােঁ,— অনাগত সময়ত তােমালােক চিকিৎসক, অভিযন্তা, প্রশাসনিক বিষয়া যিয়েই নােহােৱা, তাৰ সমান্তৰালকৈ মানুহক ভাল পােৱা, সমাজখনক, নিজৰ জাতি-মাটি, কৃষ্টি-সংস্কৃতিক ভাল পােৱা একো একোগৰাকী নিকা মনৰ, নিভাঁজ ‘ভাল মানুহ’, সুনাগৰিক হিচাপে প্রতিষ্ঠা লাভৰ বাবে পণ লােৱা। সমাজখনে তােমালােকলৈ অধীৰ আশাৰে বাট চাই আছে।\nগ্ৰন্থমেলাক লৈ খেলিমেলি নকৰিব: জুবিন গাৰ্গ...\nনাগৰিকত্ব (সংশােধনী) বিধেয়ক ২০১৬ সন্দৰ্ভত অসম বিজ...\nজুবিন গাৰ্গৰ আবেদন: আইৰ মুখৰ মাত...\nনাগৰিকত্ব (সংশােধনী) বিধেয়ক ২০১৬ সন্দৰ্ভত অসম বিজ্ঞান সমিতিৰ অভিমত →


ৰূপে কি কৰিব গুণেহে সংসাৰ তৰিব - ড. লোচন শইকীয়া - সাহিত্য ডট অৰ্গ\nচিগমাণ্ড ফ্ৰয়েদে কৈছিল- “Beauty has no obvious use; nor is there any clear cultural necessity for it. Yet civilization could not do without it.”তাকে নহয়নো কি?\nকোনোবাই ধুনীয়া বুলি কলে মনতো ভাল লাগি যায়৷ ধুনীয়া দেখক বুলিয়ে কি ঘঁহা নাই, কি পিন্ধা নাই, কি খোৱা নাই! ধুনীয়া হবলৈ, ধুনীয়া কৰিবলৈ সাংঘাতিক ডাঙৰ ডাঙৰ বজাৰেই চলি আছে৷ ধুনীয়া নায়িকা, ধুনীয়া নায়কৰ কথানো মই কি কম… ধুনীয়া এটা মাত্ৰ শব্দ৷ বুজাবলৈ বৰ কঠিন৷ ধুনীয়া ফটো৷ ধুনীয়া মানুহৰ কথাহে কৈছো..৷ প্ৰকৃতিৰ আনবোৰ ধুনীয়া কথা কবলৈ বিচৰাই নাই৷ ধুনীয়া কিবাকিবি বিচাৰি মানুহ বলিয়াই হৈ গৈছে. ধুনীয়া ঘৰ, ধুনীয়া গাড়ী, ধুনীয়া পিকনিকৰ ঠাই, ধুনীয়া কাপোৰ, ধুনীয়া আমোদ-প্ৰমোদৰ আহিলা, ধুনীয়া আলি-পদূলি, ধুনীয়া চহৰ, ধুনীয়া দেশ, ধুনীয়া চৰাই, ধুনীয়া পখিলা ইত্যাদি ইত্যাদি৷ মুঠতে শেয নাই৷ সকলো ধুনীয়া হব লাগে৷ ধুনীয়া প্ৰেমিকা, ধুনীয়া বন্ধু-বান্ধবী, ধুনীয়া ঘৈণী, ধুনীয়া স্বামী এইবোৰতো হয়েই, নে কব নেকি নহয় দেই! মানুহ ধুনীয়া হৈ থাকিবলৈ বিউটি পাৰ্লাৰবোৰ চলিয়েই থাকিব৷ চেল্ফিৰ নিগনি দৌৰো চলিয়েই থাকিব৷ নিজৰ নিজৰ টাইমলাইন, নিজ ইচ্ছাৰে যি খুচী কৰিম, কোনে কাক কেয়াৰ কৰিছে!\nপ্ৰাচীন গ্ৰীচৰ ট্ৰয় নগৰ আৰু হেলেনৰ বিষয়ে কোনে নাজানে? হেলেনৰ কাৰণেই দুখন নগৰ সম্পূৰ্ণ ধ্বংস হৈ হৈছিল৷ আন এক উদাহৰণ- মডেল Cindy Crawford যাক সৌন্দৰ্যৰ সমানুপাতিক ৰাণী বুলি কোৱা হয়৷ বুদ্ধিদীপ্ত জ্ঞানৰ কথা আহিলে চিণ্ডী ক্ৰফৰ্ড কৰবাত থাকি যায়৷ হলেও এথেন্সৰ মানুহ চিণ্ডী ক্ৰফৰ্ড বুলিলে বলিয়া হৈ যায়৷ কিন্তু হেলেনৰ সন্মুখত চিণ্ডী কোনো তুলনাই নহয়৷ কিয় এনেকুৱা হয়?\nপ্লেটোৱে সৌন্দৰ্যৰ সোণালী অনুপাতৰ সূত্ৰত উল্লেখ কৰিছিল- এখন সুন্দৰ মুখৰ দৈৰ্ঘ্য্য্যৰ তিনি ভাগৰ দুভাগ বহল, দুই চকুৰ মধ্য দুৰত্ব সমান দীঘল নাক হলেই সুগঢ়ী৷ প্লেটোৰ সুত্ৰ এতিয়া অচল৷ সমানুপাতিক জোখ বিচাৰি সৌন্দৰ্যৰ সন্ধান কৰা মানুহে তেতিয়াও একে কৰিছিল, এতিয়াও একে কৰে৷ গ্ৰীক সকলৰ সৌন্দৰ্যৰ জোখ-মাপ আংশিকহে শুদ্ধ আছিল৷ কিয়নো এতিয়াৰ সৌন্দৰ্যৰ মাপ হয় শৰীৰৰ দুই ফালৰ (সোৱে-বাওৱে) জোখত৷ তাকো সমগ্ৰ শৰীৰৰ৷ সমানুপাতিক অংগৰ জোখেৰে ধুনীয়া দেখা কথাতো জন্তুৰ জগততো চলে৷ মতা জেব্ৰাটোৰ ঠেঙৰ কলা আঁচবোৰ যিমানেই সমানুপাতিক হব, সিমানেই মাইকী জেব্ৰাবোৰ আকৰ্ষিত হয়৷ সমানুপাতিক বা ধুনীয়া হোৱা কথাতোৱে জীনিয় সূত্ৰক মানি চলে আৰু ভবিষ্যতৰ বংশধাৰাক চলাই নিয়াতো সহায় আগ বঢ়ায়৷ বিৱৰ্ত্তনৰ সূত্ৰই বিভিন্ন মানুহৰ মাজত সৌন্দৰ্যই ঠাই পোৱা কথাকে ইংগিত দিয়ে৷\nUniversity of Louisville ত তেৰ খন দেশ সামৰি কৰা এটা সমীক্ষাত এচিয়ান, লেটিন আমেৰিকান আৰু বগা ছালৰ মানুহৰ পৰা আহৰণ কৰা তথ্যই প্ৰমাণ কৰিছে যে তুলনামূলক সৌন্দৰ্যৰ কথা আহিলে আনুপাতিক তথ্য অবিহনে জুখিবই নোৱাৰি৷ ধুনীয়া জোখা ইমান সহজ নহয়৷ বিভিন্ন দেশৰ বিভিন্ন মানুহৰ ধুনীয়া হবলৈ মত বেলেগ বেলেগ৷ ডাৰউইনে বিশ্বাস কৰিছিল যে বিভিন্ন ঠাইৰ বিভিন্ন স্তৰৰ মানুহৰ মাজত তত্ত্বৰ পৰা দেখা আৰু বাছনিৰ বহুত পাৰ্থক্য আছিল৷ এটা উদাহৰণঃ চীনদেশৰ পুৰুষে সৰু ভৰিৰ নাৰীৰ বেছি ধুনীয়া দেখে৷ শ্বেক্সপীয়েৰৰ ইংলেণ্ডত ভৰিৰ সৰু গাঠিক বহুত গুৰুত্ব দিয়ে৷ আফ্ৰিকাৰ জনজাতীয় পুৰুষে ওঠত বহল ডাঙৰ থালৰ দৰে ৰিং ভৰালেহে সুন্দৰ দেখে৷ পশ্চিমীয়া সংস্কৃতিৰ পুৰুষে নাৰীক সুন্দৰ তেতিয়াহে দেখে যাৰ সৰু হনু, সৰু নাক, ডাঙৰ চকু আৰু দুই গালৰ কাষৰ হাড় স্পষ্ট হয়৷ এনেকুৱা বৈশিষ্ট্য সৰু লৰা-ছোৱালীৰ মুখতহে থাকিব পাৰে৷\nআমাৰ খামুচীয়া ককালৰ বিহুনামতো সোঁৱৰাই দিও৷ “পৰ্বতৰ ঢেকীয়া লিহিৰি লিহিৰি দেখিলে লব মন যায়. নাচনীৰ মাজতে তোমাক বাচি ললো ককাল খামুচীয়া পাই”৷ পশ্চিমীয়া সংস্কৃতিতো ককালৰ পৰা তপিনাৰ তললৈ অনুপাত ক্ৰমান্বয়ে কমি অহা বিচাৰে৷ এই তথ্যৰ বিপৰীতে Newcastle University ৰ মনস্তাত্ত্বিক বিশেষজ্ঞই দক্ষিণ পেৰুৰ স্থানীয় মানুহৰ সৌন্দৰ্য-চৰ্চাত ককালৰ পৰা তপিনালৈ ডাঙৰ হৈ যোৱা নাৰীকহে সুন্দৰ বুলি কৈছে৷ লগতে এইটোও উল্লেখ কৰিছে যে ককালৰ পৰা তপিনাৰ তললৈ সৰু হৈ অহা মতবাদ পশ্চিমীয়া সংস্কৃতিৰ উপৰুৱা উত্পাদনহে৷\nআমাৰ ভাৰতীয় গবেষণাত কৰিছেনে নাই, কব নোৱাৰোঁ৷ এটা আমেৰিকান সমীক্ষাত পাইছে যে ৭০ শতাংশ ছাত্ৰ-ছাত্ৰীয়ে তেওঁলোকৰ ব্যায়াম শিকোৱা শিক্ষকক আকৰ্ষণীয় দেখে যেতিয়া তেও বন্ধুৰ দৰে ব্যৱহাৰ কৰে৷ বাকী ৩০শতাংশই তেও শান্ত আৰু নিজকে আতৰাই ৰাখিলেহে আকৰ্ষণ অনুভৱ কৰে৷ নাৰীয়ে জীবন লগৰী বিচৰা প্ৰক্ৰিয়াত ধুনীয়া দেখাতকৈ দয়ালু আৰু সতেজ ব্যক্তিত্বৰ মানুহকহে পচন্দ কৰে৷ সেয়েই বোধকৰো কোৱা হয়- Beauty truly is in the eye of the beholder.\nইংলেণ্ডৰ নৰউইচৰৰ University of East Angliaৰ অধ্যাপক Douglas Yu য়ে কৈছে সৌন্দৰ্য দেখোতা জনৰহে কাম৷ একেলগে ব্যক্তিত্ব আৰু গুণী-জ্ঞানী গুণ লগ হৈ সকলোৱে মানি লোৱা সৌন্দৰ্যৰ কথা একেবাৰতে মানিব লব পাৰি৷ আমাৰ ইয়াতে কুৰিতে বুঢ়ী প্ৰবাদতো আগতে সকলোৱে মানি লৈছিল৷ কিন্তু সময়ৰ সোতত প্ৰচাৰধৰ্মী মেডিয়াই এই বয়সৰ তত্ত্বটোক নানা কৌশলেৰে উটুৱাই নিলে৷\nযি কাৰণেই দেখুওৱা নহওক, আকৰ্ষণীয় ও ধুনীয়া ব্যক্তিক ধৰি লোৱা হয় সফল বুলি৷ সেইটো সদায় শুদ্ধ নহবও পাৰে৷ সৌন্দৰ্য সদায়েই সুবিধাজনক হবও পাৰে বা নহবও পাৰে৷ কিয়নো বহুতে ধুনীয়া নাৰীক বস্তুবাদী, অহংকাৰী আৰু মুৰ্খ বুলিও ভাবে৷ সেইবুলি ধুনীয়া হলেই সুখী হব তেনেকুৱা কোনো কথা নাই৷ Anne Frank য়ে লিখিছিলঃ“Think of all the beauty still left around you and be happy.”\nফেচবুকতো ধুনীয়া ধুনীয়া D.P. চলিয়েই আছে, চলিয়েই থাকিব৷ সলোৱাই সলাই থাকিব৷ মুখত ঘঁহা কিবাকিবিবোৰ কোনোবাই ঘঁহিয়েই থাকিব৷ আমি এইবোৰকে লৈ লিখিয়েই থাকিম৷ ভাবিছোঁ ভালেমান দিন চোবাবলগীয়া কিবাকিবি লিখা নাই৷ লিখিবলৈ ভয়ে লাগে৷ চিন্তা কৰিবলৈ কাৰ আহৰি আছে! এইবোৰ লিখা খুউব কম মানুহেই পঢ়িব৷ যি ধুনীয়া হয়, তেওঁ ভাবিব মই ধুনীয়া হয়েই দেখোন৷ এওঁ আৰু কি বিধান দিব! যি ধুনীয়া নহয়, তেওৰ মনত অলপ খোকোজা আছে৷ ধুনীয়া নোহোৱাৰ দুঃখ মনত আছেই৷ হাজাৰ যত্নৰ ফলতো সৃষ্টিকৰ্ত্তাই দিয়া ফেচেকা নাকটো প্লাষ্টিক চাৰ্জাৰী নকৰালৈকে ধুনীয়া কৰিব নোৱাৰি৷ হলেও কিনো জাবৰ লিখিছে বুলিয়ে ভুঁমুকি এটা হয়তু মাৰিব পাৰে, নামাৰিবও পাৰে৷ মইয়ো পঢ়ক বুলিয়ে লিখিছোঁ৷ নপঢ়িবও পাৰে৷ পৃথিবীত দেখিবলৈ ধুনীয়া মানুহ নালাগে৷ কামে-কাজেহে ধুনীয়া লাগে বুলিহে মোৰ দৃঢ় বিশ্বাস৷\nযদি কোৱা হয়, ধুনীয়া দ্ৰষ্টাৰ চকুত নহয়, কামতহে থাকে৷ ইয়াকে লৈ আহক, অলপ তৰ্ক কৰোঁ৷ কোনোবাই কৈ গৈছে Beauty lies in the mind of the Beholder৷ প্ৰকৃত ৰূপত সৌন্দৰ্যক বুজিবলৈ আধাৰ লাগে৷ চকুৰে বা মনেৰে জানো সৌন্দৰ্য জুখিব পাৰি? এই বাক্যশাৰী যদিও ইংৰাজীত লিখিছোঁ, প্ৰথম গ্ৰীক ভাষাত ৩য় শতাব্দীত প্ৰকাশ হৈছিল৷ লিখাৰ দৰেই প্ৰকাশ হৈ ওলাবলৈ ১৯শ শতিকালৈ ৰব লগীয়া হৈছিল৷ হলেও বিভিন্ন ভাষাত বিভিন্ন ৰূপত একেটা অৰ্থৰে প্ৰকাশ নোহোৱাকৈ থকা নাছিল৷ ১৫৮৮ চনত বৃটিছ নাট্যকাৰ John Lyly, তেওঁৰ Euphues and his England নাটকখনিত লিখিছিলঃ\n“…as neere is Fancie to Beautie, as the pricke to the Rose, as the stalke to the rynde, as the earth to the roote“\nসৌন্দৰ্য খোৱা বস্তু নে খাই চাম আৰু সোৱাদৰ কথা কম! কওঁতে তেনেকৈ নোকোৱাকৈ এৰিছোঁ জানো! ধুনীয়া কিবা চুই চোৱা বস্তু নে স্পৰ্শ কৰি বুজি উঠিম! তেনেকুৱাও নকৰাকৈ আছোনে? নাই একো নাই৷ এই খন পৃথিবীত আপুনি দেখিবলৈ ধুনীয়া হলে আপুনি সুবিধাজনক স্থিতিত আছে৷ জীৱনৰ প্ৰতিটো খোজত, প্ৰতিটো বয়সত দেখিবলৈ ধুনীয়া মানুহবোৰক তুলনামূলক ভাবে আগভাগেই দিয়া হয়৷ মাকেও নিজৰ কেইবাটাৰ মাজত ধুনীয়া সন্তানটোক বেছি প্ৰাধান্য দিয়ে৷ শিক্ষকেও দেখিবলৈ ধুনীয়া ছাত্ৰ-ছাত্ৰীক বেছি গুৰুত্ব দিয়ে৷ কৰ্ম জীবনতো দেখিবলৈ পাব নিয়োগ কৰোতেও প্ৰথমে ধুনীয়া হলেহে গুৰুত্ব দিয়ে আৰু পাচতহে কাম চায়৷ কৰবাত বোলে আইনী প্ৰক্ৰিয়াতো বোলে ধুনীয়া হোৱাৰ সুবাদতে দোষী প্ৰমাণ হলে লঘু শাস্তিৰ আইন উলিয়াই লয়৷\nব্যক্তিগত পৰ্যায়ত ধুনীয়া কবলৈ কেইবাটাও বাহ্যিক কাৰণ হব পাৰে- আপোনাৰ পোচাক, আপুনি কেনেকৈ প্ৰতিক্ৰিয়া কৰে, আপুনি নিজকে কেনেকৈ আনৰ সন্মুখলৈ আগুৱাই দিয়ে, লগতে সলনি কৰিব নোৱাৰা স্থিতিকো সামৰি লোৱা বিষয় যেনে আপোনাৰ সামাজিক অৱস্থান, আপোনাৰ ধন-সম্পদ, আপোনাৰ জাত-পাত, আপোনাৰ অবয়ব এইবোৰকো টানি লোৱা হয়৷ প্ৰথমেই আমি কোনোবা এজনক লগ পাওঁ, তেওঁৰ প্ৰথমে মুখলৈ চাওঁ৷ নহয়নে বাৰু! ধুনীয়া কেচুৱাটিক দেখিলে মাক-দেউতাকেই একোলা লওঁ যেন কৰে, আনৰ কথা নকওঁৱেই৷ আমি এনেকুৱা ধৰণৰ পক্ষপাতমূলক আচৰণৰ লগত সদা পৰিচিত৷\nআমাৰ মগজুৰ বহু কামৰ ভিতৰত এটা উল্লেখনীয় কাম হল দেখা মানুহ বা বস্তু ধুনীয়া হয়নে নহয় সেইটোও তুৰন্তে বিচাৰ কৰি লয়৷ তাৰ মানে আমাৰ মগজু এক Beauty detector৷ আমাৰ মগজুৱে এই বিচাৰ কৰোতে দেখা চেহেৰাটো আগতে দেখা হয়নে নহয় বুলি চিন্তা কৰাৰ আগতেই নিজে গম নোপোৱাকৈয়ে ধুনীয়া হয়নে নহয় সেইটো বিচাৰ আগতেই কৰে৷\nধুনীয়া হয়নে? এটা পৰীক্ষামূলক অনুসন্ধানৰ পটভূমিত লোৱা সিদ্ধান্ত- কিছু সংখ্যক অংশ গ্ৰহণ কৰা মানুহক ধুনীয়া আৰু ধুনীয়া নোহোৱা(কুৰূপা) চেহেৰাৰ মানুহক মাত্ৰ তেৰ মিলিচেকেণ্ডৰ কাৰণে মুখামুখি কৰি ধুনীয়া হয়নে নহয় সোধা হৈছিল৷ এই পৰীক্ষাৰ উত্তৰ শুদ্ধই আছিল তেওঁলোকে দিয়া উত্তৰবোৰৰ ক্ষেত্ৰত উত্তৰদাতা সকলে নিজেই গম পাইছিল যে তেওঁলোকে আন্দাজতে উত্তৰ দিছিল(Olson & Marshuetz, ২০০৫)৷\nএইটো সন্দেহাতীত যে আমি কোনোবা আকৰ্ষণীয় বা ধুনীয়া পুৰুষ বা মহিলা বুলি লোৱা সিদ্ধান্ত কিছু পৰিমাণে চকুৰ দৃষ্টিৰ লগত সম্পৰ্কিত৷ কিন্তু ব্যক্তিভেদে বা লোকাচাৰ মতে এটা সৰ্বসিদ্ধান্তত উপনীত হোৱা হৈছে যে এটা চেহেৰা কিমান মৰম লগা বা কিমান আকৰ্ষণীয় বা কিমান ধুনীয়া সেই সিদ্ধান্ত লোৱা ইমান সহজ নহয়৷ বৰং কোৱা হৈছে আমি জীবন যোৰা বয়সৰ অভিজ্ঞতাৰ পৰা লোৱা সিদ্ধান্ত ধুনীয়া বা আকৰ্ষণীয় গুণৰাজীৰ সাধাৰণ বিচাৰ প্ৰক্ৰিয়াও ভুল৷ ধুনীয়াৰ হৈ পক্ষপাতিত্ব কৰা উদাহৰণ মানুহৰ কেচুৱা অৱস্থা৷ কেচুৱাক সকলোৱে ধুনীয়া দেখে৷ বয়সৰ লগে লগে মানুহৰ দেখা চেহেৰা কেনেকৈ সলনি হয় সেইয়া সকলোৱে জানে (Rubenstein, Kalakanis, & Langlois, ১৯৯৯)৷\nধুনীয়াক সততাৰ দৃষ্টিৰেঃ আমি কোৱা ধুনীয়া মানুহৰ অকল ছাল খনৰে কাম নেকি বাৰু? দেখাত ধুনীয়া হলেই মানুহ এজন(পুৰুষ বা মহিলা)ৰ আন ভাল গুণবোৰো দেখা যায় জানো! এৰা কবলৈ গলে সাধাৰণ দৃষ্টিত ধুনীয়া মানে ভালেই বুজায়৷ মনস্ততঃ বিজ্ঞানৰ বিৱৰ্ত্তনৰ ধাৰাটোৱে কয় যে এজন ধুনীয়া মানুহৰ চেহেৰা এখন খিৰিকীৰ দৰে৷ ৰোমাণ্টিক সঙ্গী বা জীবন সঙ্গীৰ চৰিত্ৰৰ কিছুমান প্ৰাথমিক আৰু গুৰুত্বপূৰ্ণ গুণ ফুটাই তোলাত ধুনীয়া হোৱাতো প্ৰয়োজনীয়৷ এজন ধুনীয়া মানুহৰ সুস্থ শৰীৰো থাকিব লাগিব৷ এইয়া বংশতত্ত্বৰ পৰিচয়৷ পৰীক্ষামূলক তথ্যৰ পৰা কোৱা হৈছে মানুহৰ ক্ষেত্ৰত মুখাবয়বৰ পৰা নিৰ্ণীত সুন্দৰতা পুৰুষ আৰু নাৰীৰ ক্ষেত্ৰত বেলেগ বেলেগ৷ নাৰীৰ কাৰণে ধুনীয়া পুৰুষ সেইজন যাৰ মুখৰ গালৰ হনুৰ হাড় স্পষ্ট, কাষ ওলোৱা চেলাউৰী আৰু সামান্য দীঘল মুখ৷ গাভৰু বা নাৰীক সুন্দৰ বুলি কবলৈ চকুত পৰাকৈ মুখৰ দুই গালৰ হনু, ডাঙৰ চকু, সৰু নাক, সামান্য ওখ কপাল, মিহি ছাল আৰু দেখাত কম-বয়সীয়া লগা হলে পুৰুষে বোলে ধুনীয়াই দেখে৷ আমাৰ মুখাবয়ব গঠণ প্ৰক্ৰিয়াত আমাৰ শৰীৰৰ হৰমণে নিয়ন্ত্ৰণ কৰে৷ লিংগভিত্তিক চেহেৰাৰ ক্ষেত্ৰত টেষ্টোটেৰণ আৰু এষ্ট্ৰোজেন এই দুই হৰমণৰ আনুপাতিক কথাবোৰ আছেই৷ সৃষ্টিকৰ্ত্তাই পুৰুষক নাৰীৰ প্ৰতি, নাৰীক পুৰুষৰ প্ৰতি আকৰ্ষিত হোৱাকৈ সৃষ্টি কৰি থৈছে৷ ইয়াত ধুনীয়া হব লাগিব নে নালাগে সিদ্ধান্ততো আপোনালোকেই লওক৷\nদুজন মানুহৰ চেহেৰা কেতিয়াও একে নহয়৷ একেদৰে কব পাৰি এজন মানুহৰ চেহেৰাৰ সোঁফাল আৰু বাওঁফাল দেখিবলৈ একে নহয়৷ হিচাব কৰিব নোৱাৰা কৈ সৰু সৰু আনুষঙ্গিক অংশবোৰেই মুখাবয়ব বেলেগ কৰি ৰাখে৷ মানুহৰ দুয়োটা চকু একে নহয়৷ মুখৰ তলৰ পাৰিৰ দাঁতৰ হাড় দুয়ো ফালে একে নহয়৷ হনুৰ হাড় একে ধৰণৰ নহয়৷ মুখত পৰা খোল(ডিম্পোল) মাত্ৰ এফালে বা কেতিয়াবা দুইফালে একে নহয়৷ তদুপৰি ভাগ্যৰ বিড়ম্বনা আছেই৷\nঅসংখ্য পৰীক্ষা-নিৰীক্ষাৰ তথ্যই কয় যে ধুনীয়া কবলৈ মুখাবয়বৰ সমানুপাতিক গঠণ হবই লাগিব৷ মানুহে অজানিতেই এই সমানুপাতিক বিচাৰ কৰি আছে৷ যেতিয়াই দুটা দিশৰ পৰা দেখুৱা হয় তেতিয়া ধুনীয়া কেনেকৈ ক’ব ধৰিবই নোৱাৰে৷ নাৰীৰ ক্ষেত্ৰত নিজকে ধুনীয়া দেখা তত্ত্বৰ কাৰণে মাহতোতে সলনি হৈ থাকে৷ মেক্সিকো বিশ্ববিদ্যালয়ৰ এচাম গবেষকে পৰীক্ষাৰ অন্তত প্ৰকাশ কৰিছে যে নাৰীৰ এই পৰিবৰ্ত্তনশীল মানসিকতাৰ লগত সন্তান ধাৰণ প্ৰক্ৰিয়া সম্পৃক্ট হৈ আছে৷ সেয়ে ডিম্ব পৰিপক্ব হোৱাৰ সময়ত পুৰুষসুলভ মানুহক বেছি ধুনীয়া দেখে৷ এইয়া বিৱৰ্ত্তনীয় দিশ৷ মাহতোৰ বাকী সময়ছোৱা বেলেগ ধৰণে অনুভৱ কৰে৷\nমানুহৰ বুৰঞ্জীত সৌন্দৰ্য আৰু ইয়াৰ প্ৰভাব এই দুই বিষয়ক লৈ বিভিন্ন বহু তৰ্কবাদ হৈছে৷ সৌন্দৰ্যক এক ৰহস্যময় আৰু প্ৰলোভনজনক মনভুলোৱা শক্তি ৰূপে গণ্য কৰা হৈছে৷ সৌন্দৰ্য শক্তিৰ প্ৰভাব ৰাজনীতি, বিবাহ, সামাজিক প্ৰভাবশীল শক্তি আৰু সামাজিক প্ৰতিপত্তি এইবোৰত দেখদেখকৈ প্ৰমাণ হৈ আহিছে৷ পুৰণি অথচ বাৰে বাৰে উনুকিওৱা বাক্যশাৰী “Beauty is in the eye of the beholder” ইয়াকে বুজায় যে আমি যাক ধুনীয়া কওঁ, তাৰ ভিত্তি হল আমি নিজকে কোৱা কথাবোৰ, আমাৰ অবচেতন মনৰ জৰীয়তে ব্যক্তিকেন্দ্ৰিক ও সামাজিক আচৰণৰ দ্বাৰা প্ৰভাবিত৷ নকলেও হয়, দৃষ্টিভঙ্গীত দেখাত ধুনীয়া হলে মনত এটা first impression সৃষ্টি কৰে, তেতিয়া আমি কেতিয়াবা ধুনীয়া হোৱাৰ বাদেও ধৰি লও.. মানুহজন(ী)ৰ সামাজিক প্ৰতিপত্তি, বুদ্ধি, কৰ্মদক্ষতা ধুনীয়া হব বুলি যিটো বাস্তবত হয়তু কেতিয়াবা নহয়েই৷ ইয়াৰ অৰ্থ আমাৰ প্ৰথম ইম্প্ৰেচনৰ ক্ষেত্ৰত আমাৰ দুৰ্বলতাকলৈ সাৱধান হোৱা উচিত৷ নহলে পিচলৈ পস্তাব লগীয়া হয়৷\nমনস্তত্ত্ববিদসকলে যোৱা শতক যুৰি কৰা গবেষণাৰ পৰা কৈছে, সৌন্দৰ্যই মানুহক এটা ভুল সিদ্ধান্তৰ প্ৰতি আপোনাআপুনি আকৰ্ষিত কৰে আৰু ইয়াক সৌন্দৰ্যৰ আভাপ্ৰভাব বুলি নামকৰণ কৰিছে৷ দেখা আৰু বিচাৰ কৰা দুটা বেলেগ স্থিতি৷ এই প্ৰক্ৰিয়াত মগজুৱে নিজৰ সংস্কাৰ, আচাৰ-ব্যৱহাৰ, অভিজ্ঞতা আৰু শত শত শতক যুৰি ঘটি অহা বিৱৰ্ত্তনক আওকান কৰিব নোৱাৰে৷\nআহক, কিছুমান উদাহৰণৰ পৰা কিছু আভাস লও..৷\nসৌন্দৰ্য কিয় অতি শক্তিশালী প্ৰথম প্ৰভাব (প্ৰথম ইম্প্ৰেচন) ৰূপে অৱত্তীৰ্ণ হয়?\n১৯৭২ চনত মনস্তত্ত্ববিদ Karen Dion, Ellen Berscheid আৰু Elaine Walster এটা পৰীক্ষা কৰিছিল কিয় সৌন্দৰ্যই আভাপ্ৰভাবৰ জৰীয়তে মানুহক ছলনা কৰে৷ পৰীক্ষা কৰা মানুহখিনিক কোৱা হৈছিল যে এই পৰীক্ষাৰ উদ্দেশ্য first impressionৰ ওপৰত চলিছে৷ উক্ত পৰীক্ষাত প্ৰতিজন ব্যক্তিক তিনিটা খাম দিয়া হল, যাৰ ভিতৰত তিনিখন ফটো ভৰোৱা আছিল আৰু এই তিনিখনকে অতি আকৰ্ষণীয়, মজলীয়া আৰু মোটামুটি ভাগত ভগাই থৈছিল৷ ফটো চাবলৈ দিয়াৰ পাচত প্ৰতিজন ব্যক্তিক ফটোৰ গৰাকীক সাতাইশটা বিভিন্ন ব্যক্তিত্ব কেন্দ্ৰিক গুণৰ দ্বাৰা বিচাৰ কৰিবলৈ কোৱা হৈছিল৷ এই গুণ সমূহৰ ভিতৰত কিছুমান গুণ altruism, stability ইত্যাদিও আছিল৷ ফটোৰ পৰাই কবলৈ কোৱা হৈছিল ফটোৰ গৰাকী সুখী নে, বৈবাহিক জীবনতো সুখীনে, সন্তানৰ লালন-পালনতো সক্ষম নে আৰু কৰ্ম-জীবনতো সফল নে৷\nঅকল মাত্ৰ ফটোৰ পৰাই বিচাৰ কৰিবলৈ, তাকো তিনিজনকৈ মানুহৰ বিষয়ে! পৰীক্ষিত সকলে বিচাৰ কৰোতে আটাইতকৈ বেছি আকৰ্ষণীয় বা ধুনীয়া জনেই বেছিভাগ সকাৰাত্মক গুণৰ অধিকাৰী বুলি উল্লেখ কৰিলে৷ সেই একে দৰে সেই একে কেইজনকে সুখী, ভাল পিতৃ-মাতৃ, ডাঙৰ কৰ্মত জড়িত আৰু সফল বুলিও লিখিলে৷\nনহয়নে বাৰু আচৰিত? এখন মাত্ৰ ফটো৷ আটাইবোৰ উত্তৰ ধাৰণাৰ বাবে ভিত্তি স্বৰূপে মাথোন এখন ফটো৷ একো আচৰিত নহব৷ মানুহ মাত্ৰেই এই ধাৰণাৰ বশৱৰ্ত্তী৷ চকুৰে দেখাকে বিশ্বাস কৰি লোৱা বা তাতকৈও এখোজ আগুৱাই অন্য ধাৰণা কৰি লোৱা মানুহৰে স্বভাব৷ এইটো ঠিক কলা বিতচকু পিন্ধি নিজকে আধুনিক আৰু স্মাৰ্ট বুলি ভবা নিচিনা৷ যদিওবা তেওঁলোক স্মাৰ্ট হয়ো, তেনেহলে ই আমাৰ স্মৃতিক জপটিয়াই ধৰে আৰু আমি পিন্ধা কলা বিতচকুযোৰৰ মিছা প্ৰভাব শুদ্ধ বুলিয়ে প্ৰমাণ হয়৷\n১৯৭৪ চনত আন এটা পৰীক্ষাত গবেষকসকলে এখন লিখিত ৰচনাৰ লগতে একোখনি ফটো গাঠি দিলে৷ এই ফটোবোৰৰ কোনো খন ধুনীয়া আকৰ্ষণীয় নাৰীৰ৷ কোনোখন ধুনীয়াও নাছিল, আকৰ্ষণীও নাছিল৷ উত্তৰ দিওঁতা সকলক ৰচনাখনৰ গুণগত মানদণ্ডৰ ওপৰত মন্তব্য দিবলৈ কোৱা হৈছিল৷ লগত গাঠি দিয়া ফটোৰ সম্পৰ্কত একো উল্লেখ কৰা নাছিল৷\nউত্তৰ দিওঁতা সকলে ধৰি লৈছিল লগত গাঠি দিয়া ফটোখন ৰচনা লিখকৰ বুলি৷ আৰু ৰচনাৰ মানদণ্ড? ধুনীয়া নাৰীয়ে সৃষ্টিমূলক, গভীৰতালৈ গৈ ভাল লিখিছে বুলি মন্তব্য দিলে৷ এতিয়া আচল কথাতো কৈ দিওঁ৷ প্ৰতিটো খামত বেলেগ বেলেগ ফটোৰে সৈতে আটাই কেইখন ৰচনা একেখনেই আছিল৷\nএই গোটেই পৰীক্ষা-নিৰীক্ষা কৰোঁতা McRaney য়ে সামৰণি মাৰিছে এই বুলি: উদ্দেশ্যপ্ৰণোদিত ভাবেই লিখা ৰচনাখনক লৈ পোৱা মন্তব্যবোৰত লিখকক বহুত বেছি প্ৰশংসা কৰা হৈছিল৷ তাকেই পিচত আন দুজন মনস্তত্ত্ববিদে লিখিছিল এই পৰীক্ষাৰ পৰা ইয়ে প্ৰমাণ হয় যে আমি ধুনীয়া মানুহৰ পৰা বেছি ভাল আশা কৰোঁ, আৰু যেতিয়া তেওঁলোক অনুত্তীৰ্ণ হয় আমি তেওঁলোকক ইচ্ছা কৰিয়ে ক্ষমাও কৰি দিওঁ৷ অৰ্থাত্ আমি ধুনীয়া মানুহবোৰক এটা আৰু সুযোগ দিওঁ৷ আমাৰ বিচাৰ ধাৰাত সৌন্দৰ্যৰ আভা-প্ৰভাবে কি দৰে ভুল প্ৰভাব পেলায় এই পৰীক্ষা তাৰে প্ৰমাণ৷\nএই সৌন্দৰ্যৰ আভা প্ৰভাব অকল স্তৰতে সীমাবদ্ধ হৈ থকা নাই৷ সৌন্দৰ্যকো বজাৰীকৰণ কৰা সামাজ্যত “New York Times Bestseller“বা “Oprah’s Book Club“ বা তেনেকুৱা অন্য মোহৰে মানুহক বিপথে সহজেই পৰিচালিত কৰে৷ যি কোনো বজাৰৰ সামগ্ৰীত লাগি থকা টেগটোৱে মানুহক এটা মানসিক চৰ্টকাট শিকায়৷ লাগিলে সেইয়া ভুলেই প্ৰমাণিত হওক৷ ইও এক সৌন্দৰ্যৰ আভা প্ৰভাব৷\nআমি আটাইতকৈ বেয়া আত্মসমালোচকঃ আত্মশ্লাঘা ও সৌন্দৰ্য আমাৰ চকুত থকা কাৰণে মেডিয়াই আমাৰ সৌন্দৰ্য বিচাৰ শক্তিক পনীয়া কৰি পেলাইছে৷ আত্মসচেতনতাবিহীন আমি বোৰক যেতিয়াই মন যায় সৌন্দৰ্য বিচাৰ ধাৰাত সোঁৱে-বাঁৱে ঘূৰাই ফুৰিব পাৰিছে৷ টিভিত বা সুন্দৰ প্ৰচ্ছদ পৃষ্ঠাৰ ছবিবোৰ এবাৰ মনত পেলাওক৷ ক্ষীণ গাভৰু এজনী বা ক্ষীণ যুবক এজনক খাবলৈ নোপোৱা নিচিনা মুখৰ গালৰ হনু ওলোৱাৰ পিচতো এই মেডিয়াবোৰে জোৰ কৈ জাপি দি দেখুৱাই দেখুৱাই বুজাইছে, এইয়াই সৌন্দৰ্য৷ মানুহে Photoshop বা তেনেকুৱা একে কাৰীকৰী যতনবোৰৰ বিষয়ে অবগত হৈছেই৷ এই ধৰণৰ কৃত্ৰিম সৌন্দৰ্য মানদণ্ডৰ প্ৰভাবক আমি পেলনীয়া বুলি নভবা হৈছোঁ আৰু তাৰ লগতে এই ধৰণৰ সহাৱস্থানৰ লগতে নিজৰ প্ৰতি আৰু আনৰ প্ৰতিও সহানুভূতিশীল হৈ পৰিছোঁ৷\nDove নামৰ এজন মনস্ততঃবিদৰ এক আমোদজনক পৰীক্ষা আৰু প্ৰচাৰৰ বিষয়ে অলপ জানো আহক৷ Dove য়ে দেখুৱাইছে আমি নিজে নিজৰ কিমান বেয়া সমালোচক, আনে আমাক কেতিয়া আৰু কেনে ধৰণে ভাবে বৰ্ণনা দিছে, আমাৰ ভালখিনি কৈছে বা আমাক প্ৰশংসা কৰিছে, বা আমি নিজকে কিমান ককৰ্থনাও কৰিছোঁ ইত্যাদিক আমি বেছি গুৰুত্ব দিও..৷ এনেকুৱা ধৰণৰ মিছা কথা এটাৰ প্ৰভাবৰ পৰা মুক্ত হৈ থাকিবলৈ সৌন্দৰ্যক বৈজ্ঞানিক ও মনস্তাত্বিক দৃষ্টিভঙ্গীৰে চাব লাগিব৷\nMarilyn Monroe৷ বিশ্বৰ ইতিহাসত সুন্দৰী নাৰীৰ নাম আহিলে Marilyn Monroeৰ নাম নোলোৱাকৈ যাব নোৱাৰি৷ ইমান সুন্দৰ নাৰী গৰাকীৰ সৌন্দৰ্যৰ ওপৰত মত দিছিল- “All little girls should be told they are pretty, even if they aren’t.”\nবাৰু এটা সৰু প্ৰশ্ন সুধো৷ ধুনীয়া হলেনো কি বেয়া? ধুনীয়া হোৱা জাক-জমকীয়া পৃথিবীখনে বিচাৰিলে আপোনাৰ দোষ কি? ধুনীয়া হবলৈ কোনে নিবিচাৰে? Aristotle কৈছিল, “Beauty is the best introduction, ” এইটো কাৰণতেই এটা বাস্তব সত্য কওঁ বহু নাৰীয়ে ধুনীয়া হৈ থাকিবলৈ বহু খৰচো কৰে৷ যিমান খৰচ তেওঁলোকে অন্য প্ৰয়োজনীয় কামতো খৰচ নকৰে৷ ফেচন মেগাজিন বিলাকে আটাইতকৈ ধুনীয়া মডেলবোৰৰ আচল ফটোবোৰ Photo-shopৰ সহায়ত সলাই আৰু ধুনীয়া কৰি আকৰ্ষণীয় চেহেৰাৰ কৰি তুলে, তেনে অৱস্থাত নিজকে ধুনীয়া কৰি ৰাখি আত্মশ্লাঘা বঢ়োৱাত কোনো আপত্তি থাকিব নোৱাৰে৷ লগতে এইটো কওঁ যে ইৰ্ষাজনিত কাৰণত এজনী ধুনীয়া নাৰী, নিজৰ নাৰী সমাজত মনৰ পৰা বিসৰ্জিতা৷ বাহ্যিক ভাবে হলি-গলি কৰিব পাৰে৷ যদিহে নাৰীক নাৰীৰ পৰা ভয় কৰা দহোটা কাৰণ কবলৈ কোৱা হয়, তেনেহলে এই তালিকাখনত প্ৰথমেই নিৰ্ঘাট নাৰীৰ সৌন্দৰ্য সোমাব৷ এইটো সঁচা-মিছা কি কম, নিজৰ মানুহজন, প্ৰেমিকাজন বা লৰাবন্ধুজনক আন এজনী ধুনীয়া মানুহ(নাৰী)ৰ উপস্থতিত হেৰুৱাৰ ভয়ত ধুনীয়া নাৰীজনীক পোনচাটেই নাকচ কৰে৷\nআৰু এটা প্ৰশ্ন সুধোঁ৷ এজনী ধুনীয়া নাৰী (গাভৰুও হব পাৰে)ক চাবলৈ বা এজনী সিমান ধুনীয়া নহয় নাৰীক নাচাবলৈ- এনেকুৱা কি কি মানসিক স্থিতিৰ প্ৰয়োজন? এই প্ৰশ্নটো নাৰী-পুৰুষ দুয়োলৈ টোৱাইছোঁ৷ লগতে ধুনীয়া নাৰীক জীবন সংগিনী বিচৰাজনক Vampire Academyৰ Richelle Mead ভাষাত কওঁ-\nI think you’re beautiful৷\nএইয়াই মানুহৰ মন৷ ৷ আমি মিছাতে নাৰীক দোষ দিও নাৰী চৰিত্ৰম দেবা ন জানন্তি, কুত মনুষ্যাঃ৷ Leo Tolstoyয়ে কৈছিল- “It is amazing how complete is the delusion that beauty is goodness.”\nভাল কওক, বেয়া কওক এইটো সঠিক যে ধুনীয়া হলে কাম আছে৷ সেয়ে ধুনীয়া হবলৈ বিচৰাত আপত্তি নাই৷ সেইবুলি প্লাষ্টিক চাৰ্জাৰী একমাত্ৰ বিকল্প নহয়৷ বৰং এটা সুস্থ জীবন যাপন কৰক৷ ইয়ে আপোনাক মোক সকলোকে সুখী কৰি তুলিব৷\nকৰ্মৰ পৰিচয়ৰে ধুনীয়া কবলৈ Elisabeth Kübler-Rossৰ ভাষাতে কব পাৰি আমি জনা আটাইতকৈ ধুনীয়া মানুহ সেইবোৰ যি জীবন যুঁজৰ সংঘৰ্ষত অৱতৰণ কৰিছে, পৰাজয় কাক কয় জানে, দুঃখ কাক কয় অতিক্ৰম কৰিছে, লোকচান ভৰিছে, তাৰ পিচতো আকৌ উঠি থিয় দিছে৷ এই ধৰণৰ মানুহবোৰে জীবনক নিজ অনুভবেৰে প্ৰশংসাৰ দৃষ্টিৰে চায়, জীবনক অফুৰন্ত ভৰা চকুৰে চায়, শান্ত হৈ ৰয় আৰু জীবনক প্ৰাণ ভৰি ভাল পায়৷ সেয়ে কোৱা হয়-ধুনীয়া মানুহ সতকাই পোৱা বৰ টান৷\n← ক’হিমা পালোঁহি — আব্দুচ ছাজিদ\nৰাধিকা — কুসুমাঞ্জলি শৰ্মা →\nধনী দেশ, দুখীয়া দেশ (শান্তনু চাংমাই)\nমেঘালীলৈ অনুৰ চিঠিৰ উত্তৰ… (অনামিকা বৰুৱা)


অনুভৱ(My Feelings): দুখবোধ\nএষাৰ কথা আছে- ‘জীৱন আনন্দও নহয়, যন্ত্রণাও নহয়,ই এটা কঠিন কৰ্তব্য। সাহস আৰু আত্মোৎসৰ্গৰ মনোভাবেৰে এই কৰ্তব্য পালন কৰাত ব্রতী হ’ব লাগে।’ এই কৰ্তব্য কৰিবলৈ চেষ্টাও কৰা হয়। জীবনটোক যদি সংগ্রাম বুলি ধৰা হয় অথবা জীবন সংগ্রামৰ পদে পদে বাধা নাথাকিলে সংগ্রামৰ অৰ্থ কি হ’ল বুলি টমাছ হাৰ্ডিৰ দৰে নিজকে প্রশ্নও কৰা হয়,তথাপি যেন কিবা এটাৰ উত্তৰ পাবলৈ বাকী থাকিল,এনে লাগে। স্বৰ্গীয় সুখৰ স্পৃহা নাথাকিলেও মানুহৰ প্রতিয়ে মানুহৰ অনুৰাগ থাকে। সেইবাবেই হয়তো দুখত ‘উদ্বিগ্ন’ ন’হলেও মনত দুখ ওপজে।\nমানুহৰ দুখত দুখী আৰু সুখত সুখী হ’ব লাগে। কিন্তু আমি যেন ইয়াৰ ওলোটাটোহে কৰোঁ। মনৰ সুখেই আচল সুখ।ঠিকেই। কিন্তু,কিছুৱে আলফুলে চুই পোৱা প্রাচুৰ্যৰ সুখ,নিছলাৰ অনুভূত সুখৰ স্পন্দনৰ মিল অথবা পাৰ্থক্য আছেনে? ‘সুখৰ সংঘাত’ অথবা ‘সুখ বিভাজন’ বুলিব পাৰিনে? বোধহয় এই দুখৰ প্রতি হাবিয়াস নাথাকিলেও অজানিতে সুখ পাবলৈকে মানুহে দুখ কৰে,দুখ সহে।\nৰবীন্দ্রনাথ ঠাকুৰে এষাৰ কথা কৈছিল - ‘দুখেই জগতৰ সকলো পদাৰ্থৰ মূল। মানুহে নিজে যি বস্তু নিৰ্মাণ কৰিছে সেই সকলো দুখৰ দ্বাৰাই কৰিছে। দুখেৰে নিৰ্মাণ নকৰা বস্তুত আন্তৰিকতা নাই।’ কথাষাৰৰ সত্যতা আছে। কষ্ট কৰিলেহে ৰত্ন পায়। দুখ কৰিলেহে সুখ ভৰে। এইবোৰ বাস্তব কথা।\nঅবশ্যে, এই ৰচনাত জীবন সমন্ধীয় আলোচনা হ’লেও – জীবনৰ উদ্দেশ্য কি,জীবনৰ ভোগ,সুখ,প্রকততে কি,কেনে হোৱা উচিত,জীবনৰ মায়া কি,পাপ-পূণ্য,প্রেম-দয়া,ধৰ্ম-ঈশ্বৰৰ ধাৰণা,আত্মাৰ অমৰত্ত নাইবা জীবনৰ ৰহস্যবাদৰ বিষয়ে সদ্যহতে প্রশ্ন তুলিব নিবিচাৰোঁ। আজিৰ আলোচনালৈ আনিব লগা বিষয়টো হ’ল জীবনৰ দুখ সম্পৰ্কে। আচলতে দুখ কি,জীবনৰ দুখ কোনবিলাক? মানুহেই মানুহক দিয়া দুখবোৰ জীবনৰ দুখ হয়নে? আচল মানুহ, মানুহৰূপী মানুহ- এনেধৰণৰ বেলেগ কিবা সংজ্ঞা আছে নেকি? দুখ যদি আছেও, সমাজৰ দুখ প্রকৃততে কেনে হোৱা উচিত? সভ্যতাৰ স্তৰ কিহে কেনেদৰে বিচাৰ কৰে? আচলতে জীবনৰ দুখ,সহনৰ সীমা কিমান?\nজীবন শান্তিৰ হ’ব লাগে। শান্তিৰে দিন নিয়াব লাগে। শান্তি বজাই ৰাখিব লাগে। কিন্তু শান্তি বজাই ৰাখিব লাগে। কিন্তু শান্তিয়ে বাৰে বাৰে লগ এৰা দিবলৈ ধৰে কিয়?\nজীবনত উন্নতি লাভ কৰিবলৈ মানুহে কষ্ট স্বীকাৰ কৰিব লাগে। ত্যাগ স্বীকাৰ কৰণীয়, কিছু পাবলৈ হ’লে কিছু এৰিবও লাগিব। জীবনত সফলতা সতকাই নাহে বুলি কয়। ব্যৰ্থতাই বোধহয় জুমুৰি দিয়ে বেছি। জৰ্জ ইলিয়টে কিন্তু ব্যৰ্থতাৰ সংজ্ঞা এটাও দিছে- ‘বিচৰা বস্তুটো নোপোৱাটোৱেই ব্যৰ্থতা নহয়,বিচৰা বস্তুটো পাবলৈ সংগ্রাম এৰি দিয়াটোহে ব্যৰ্থতা।’ তেনেহ’লে মানুহে জীবনত কি বিচাৰে? কি বিচাৰিব লাগে? সিফালে কাৰ্লাইলে কোৱা কথা সেইষাৰ- ‘জীবনত কৃতকাৰ্য হোৱাটো গৌৰবৰ কথা নহয়, কিন্তু অকৃতকাৰ্যতাৰ পৰা সফলতা লাভ কৰিবলৈ চেষ্টা কৰাতহে গৌৰব প্রকাশ পায়।’ তথাপি ইয়াতেই জানো শেষ আছে। সাফল্যতকৈ সততা,নিষ্ঠা আৰু সৎ প্রচেষ্টাৰ মূল্য বহু বেছি। এইদৰেও কোৱা হয়। ইয়াৰ অৰ্থ আছে।\nঅথচ দকৈ চিন্তা কৰিলে জীবনৰ উন্নতি,সফলতা,ব্যৰ্থতা,সততা,সংগ্রাম- এইবোৰৰ সঠিক সংজ্ঞা অথবা কেনেদৰে ইয়াক আজিৰ জটিল পৃথিবীত মূল্যায়ন কৰিম,আমাৰ আগত ডাঙৰ সমস্যা হৈ থিয় দিয়ে। কেতিয়াবা, সৎ-অসৎ, নীতি-অনীতিৰ সংজ্ঞা,পাৰ্থক্য বিচাৰিও হাবু-ডুবু খাবলগীয়া হয়। কোনোবাই যেন আমাক প্রশ্ন কৰে; পৃথিবীত প্রবৰ্তিত নিয়ম-কানুনবোৰ সম্ভবনে? নীতিযুক্তনে? নি:স্বাৰ্থনে?\nটোকা- এই নিবন্ধটো ২০০৫চনৰ ১৮ মে তাৰিখে ‘আমাৰ অসম’ কাকতৰ সম্পাদকীয় পৃষ্ঠাত প্রকাশিত।\nPosted by Bidul Boruah at 04:18


কৌতুক – হিমাংশু ৰাজখোৱা\nৰাজখোৱাৰ বিয়া। কাপোৰ-গহনা, মিঠাই, মাছ, মাংস ভাগে ভাগে বস্তুৰ লিষ্ট বনাইছে। বেলেগ বেলেগ বিভাগৰ সুকীয়া সুকীয়া মানুহে বনাই দিয়া লিষ্ট অনুসৰি সংশ্লিষ্ট বিভাগৰ বিশেষজ্ঞ সকলক বজাৰলৈ পঠিওৱা হৈছে। সেইমতে বস্তু আহি ঘৰ ভৰি পৰিছে। যথাসময়ত ৰান্ধনিয়ে দিয়া পাচলিৰ লিষ্ট লৈ ৰসেশ্বৰ মামাই পাচলি বজাৰ ঘূৰি ঘূৰি বস্তু লৈ ঘৰ পালেহি। অনান্য পাচলিৰ লগতে চাৰিটা ফিটফিটিয়া বস্তা দেখি ৰভতলিত থকা আটায়ে সুধিলে- :: “এইকেইটাত কি আছে? ” দীঘলকৈ উশাহ এটা লৈ মামাই পকেটৰ পৰা পাচলি বজাৰৰ লিষ্টখন উলিয়াই ক’লে- ” 20\nDecember 1, 2017 কৌতুক\t3 Comments\nকৌতুক – অনুৰাধা দেৱী\nশিক্ষকঃ কোৱাছোন , অৰ্জুন ,আমেৰিকাৰ ৰাস্ট্ৰপতিৰ নাম কি? অৰ্জুনঃ মই নাজানো চাৰ৷ শিক্ষকঃ এই সাধাৰণ প্ৰশ্নটোকে নাজনানে৷ অৰ্জুনঃচাৰ , মই প্ৰশ্ন এটা সুধো৷ শিক্ষকঃ সোধা, মই নজনা কথা সুধিলে বৰ ভাল পাওঁ৷ অৰ্জুনঃ চাৰ আমাৰ গাওঁৰ গাওৱুঢ়াজনৰ নাম কি? শিক্ষকঃমই আকৌ তোমাৰ গাওঁৰ গাওবুঢ়াৰ নাম কেনেকৈ জানিম৷ আৰু মই জানিলে কি লাভ হ’ব? অৰ্জুনঃ আপুনি ওচৰৰ গাঁওখনৰ গাওঁবুঢ়াজনৰ নামটোকে নাজানে৷মই আকৌ আমেৰিকাৰ ৰাস্ট্ৰপতিৰ নাম কেনেকৈ জানিম, আৰু জানিলে বা মোৰ কি লাভ হ’ব৷ ☆★☆★☆\nকৌতুক – উৎপলা কৌৰ\nদত্ত বৰ কৃপণ। এইটো দত্তৰ বিয়াৰ পাছৰ ঘটনা। বিয়াৰ কেইদিনমানৰ পাছত যে ঘৈণী মানে কইনাবোৰ মাকৰ ঘৰত থাকিবলৈ যায় যোৱা আৰু দৰাটোৱে ঘূৰাই আনিবলৈ যোৱাৰ নিয়ম এটা আছে নহয়! তেনেকুৱা নিয়মৰ অজুহাতত যথা সময়ত দত্তই পত্নীক আনিবলৈ গল। যাওঁতে মাকে ক’লে বোলো নতুন মিতিৰ, মিঠাই অকন লৈ যাবি। খালি হাতে গৈ বোৱাৰীৰ আগত মোৰ নাক কান নাকাটিবি। ‘হব দে’ বুলি সি ওলায় গ’ল। যোৰহাটৰ ভাল মিঠাই দোকান এখনত সোমাই দত্তই এটাৰ পাছত এটাকৈ অৰ্ডাৰ দি দহটা লালমোহন খালে। খাই বৈ


ভাগ্য মুকলি হ’বনে এইসকল মহিলা নেত্ৰীৰ? News18ৰ হাতত কংগ্ৰেছৰ ২৫ গৰাকী মহিলা প্ৰাৰ্থীৰ তালিকা!– News18 Assam\nভাগ্য মুকলি হ’বনে এইসকল মহিলা নেত্ৰীৰ? News18ৰ হাতত কংগ্ৰেছৰ ২৫ গৰাকী মহিলা প্ৰাৰ্থীৰ তালিকা!\nUpdated:September 14, 2020, 11:02 PM IST\nবিৰোধী দল কংগ্ৰেছে মহাজোঁটকলৈ আলোচনা কৰি থকাৰ মাজতে সাজু কৰি তুলিছে সাম্ভাব্য মহিলা প্ৰাৰ্থীত্ব প্ৰত্যাশীৰ তালিকা।\nLast Updated: September 14, 2020, 11:02 PM IST\nসমাগত ২০২১ৰ বিধানসভা নিৰ্বাচন। নিৰ্বাচনৰ বাবে এতিয়া প্ৰায় সাজু হৈছে শাসক বিৰোধী। বিৰোধী দল কংগ্ৰেছে মহাজোঁটকলৈ আলোচনা কৰি থকাৰ মাজতে সাজু কৰিছে সাম্ভাব্য মহিলা প্ৰাৰ্থীত্ব প্ৰত্যাশীৰ তালিকা। News18ৰ ৰ হাতত আহি পৰিছে বিৰোধী দল কংগ্ৰেছৰ প্ৰাৰ্থীত্ব প্ৰত্যাশী ২৫ গৰাকী মহিলাৰ এখন তালিকা। যত নাম আছে প্ৰাক্তন মন্ত্ৰী অজন্তা নেওগ, কংগ্ৰেছ নেত্ৰী জুৰি শৰ্মা বৰদলৈৰ পৰা অংকিতা দত্তলৈকে।\nআমাৰ হাতত আহি পৰা তথ্য মতে,\nগোলাঘাট সমষ্টিৰ পৰা প্ৰাক্তন মন্ত্ৰী অজন্তা নেওগ।\nনাহৰকটীয়াত পুনৰ যুঁজত নামিব আন এগৰাকী প্ৰাক্তন মন্ত্ৰী প্ৰণতি ফুকন।\nবকোত বৰ্তমানৰ বিধায়িকা তথা প্ৰদেশ মহিলা কংগ্ৰেছৰ সভানেত্ৰী নন্দিতা দাস।\nখুমটাইত প্ৰাক্তন সাংস্কৃতিক মন্ত্ৰী বিস্মিতা গগৈ।\nসৰুপথাৰত বৰ্তমানৰ বিধায়িকা ৰোজলিনা তিৰ্কি।\nমৰিগাঁও সমষ্টিত প্ৰাক্তন সংসদীয় সচিব জোনজোনালী বৰুৱা।\nবৰখলাৰ পৰা পুনৰবাৰ নিৰ্বাচন খেলিব বিচাৰিছে পূৰ্বৰ দুবাৰৰ বিধায়িকা তথা প্ৰাক্তন সংসদীয় সচিব ৰুমি নাথে।\nবিগত ২০১৬ চনৰ বিধান সভা নিৰ্বাচনত পশ্চিম গুৱাহাটী সমষ্টিত জাতীয় কংগ্ৰেছ দলৰ প্ৰাৰ্থী হিচাপে অৱৰ্তীণ হোৱা জুৰি শৰ্মা বৰদলৈ এইবাৰো সাজু হৈছে নিৰ্বাচনৰ বাবে।\nসেইদৰে প্ৰয়াত অঞ্জন দত্তৰ জীয়ৰী ড০ অংকিতা দত্তই ২০১৬ চনৰ বিধান সভা নিৰ্বাচনত মাত্ৰ ১,৬২০ টা ভোটত আমগুৰি সমষ্টিত পৰাজিত হৈছিল। অংকিতা দত্ত এইবাৰো সাজু হৈছে আমগুৰি সমষ্টিত প্ৰাৰ্থীত্ব আগবঢ়াবলৈ। সাম্ভাব্য প্ৰাৰ্থী তালিকাত নাম আছে অভিজ্ঞ কংগ্ৰেছ নেত্ৰী ববিতা শৰ্মাৰো।\nপলাশবাৰী সমষ্টিৰ কংগ্ৰেছৰ সাম্ভাব্য মহিলা প্ৰাৰ্থী হ’ল মুনমি দত্ত।\nপল্লবী গগৈৰ নাম আছে টিয়ক সমষ্টিত।\nশিৱামণি বৰাৰ নাম আছে বটদ্ৰৱা সমষ্টিত।\nFirst published: September 14, 2020, 11:02 PM IST


কৈলাস সত্যাৰ্থী - অসমীয়া ৱিকিপিডিয়া\nকৈলাস সত্যাৰ্থী (ইংৰাজী: Kailash Satyarthi; জন্ম: ১১ জানুৱাৰী ১৯৫৪) ভাৰতৰ এজন শান্তিৰ ন'বেল বঁটা বিজয়ী সক্ৰিয় শিশু অধিকাৰ কৰ্মী। ১৯৮০ চনত তেওঁ ‘বচপন বচাও আন্দোলন’ আৰম্ভ কৰি প্ৰায় ৮০,০০০ শিশুৰ অধিকাৰ সুৰক্ষিত কৰিবলৈ কাম কৰি আহিছে।\n১১ জানুৱাৰী, ১৯৫৪ (৬৮ বছৰ)\nবিদিশা, মধ্য প্ৰদেশ, ভাৰত\nশিশু অধিকাৰ আৰু বাল্যশিক্ষা কৰ্মী\nশান্তিৰ ন'বেল বঁটা, ২০১৪\nMedal of the Italian Senate\nAlfonso Comin International Award\nInternational Peace Prize, Germany\nDefenders of Democracy Award\n২০১৪ চনত তেওঁক পাকিস্তানী সমাজকৰ্মী মালালা ইউছুফজাইৰ সৈতে যুটীয়াভাৱে “শিশু অৱদমনৰ বিৰুদ্ধে আৰু সকলো শিশুৰ শিক্ষাৰ অধিকাৰৰ হকে কৰি অহা সংগ্ৰামৰ বাবে” শান্তিৰ ন'বেল বঁটাৰে সন্মানিত কৰা হয়।\n১৯৫৪ চনৰ ১১ জানুৱাৰী তাৰিখে মধ্য প্ৰদেশৰ বিদিশা জিলাত কৈলাস সত্যাৰ্থীৰ জন্ম হয়। তেওঁ বিদিশাৰ 'সম্ৰাট অশোক অভিযান্ত্ৰিক প্ৰতিষ্ঠান'ত (Samrat Ashok Technological Institute, SATI) বৈদ্যুতিক অভিযান্ত্ৰিকী বিভাগত অধ্যয়ন কৰি high-voltage engineering বিষয়ত স্নাতকোত্তৰ ডিগ্ৰী লাভ কৰে। তাৰ পাছত কিছু বছৰলৈ তেওঁ ভূপালৰ এখন মহাবিদ্যালয়ত প্ৰৱক্তা হিচাপে শিক্ষাদান কৰে।\n১৯৮০ চনত তেওঁ শিক্ষকতা জীৱন সামৰি Bonded Labor Liberation Front নামৰ সংগঠনটোৰ সচিব প্ৰধান পদত অধিষ্ঠিত হয় আৰু একেবছৰতে 'বচপন বচাও আন্দোলন' আৰম্ভ কৰে। তেওঁ International Center on Child Labor and Education (ICCLE) নামৰ আন্তৰ্জাতিক সংস্থাটো আৰু ই পোষকতা কৰা Global March Against Child Labor (শিশু শ্ৰমৰ বিৰুদ্ধে গোলকীয় অভিযান)-ৰ লগতো জড়িত। তেওঁ ActionAid, Oxfam আৰু Education International নামৰ সংস্থাকেইটাৰ লগত মিলি প্ৰতিষ্ঠা কৰা Global Campaign for Education-ৰ সভাপতি হিচাপে ১৯৯৯ চনৰপৰা ২০১১ চনলৈকে কাৰ্যনিৰ্বাহ কৰে।\nইয়াৰ উপৰিও তেওঁ দক্ষিণ এছিয়াত শিশু শ্ৰমিকৰ অবিহনে উৎপাদিত দলিচাৰ প্ৰথম স্বেচ্ছাসেৱী lebelling, তত্ত্বাৱধানকাৰী আৰু স্বীকৃতি প্ৰদানকাৰী সংস্থা 'ৰাগমাৰ্ক' (বৰ্তমান নাম Goodweave) স্থাপন কৰে। সামাজিকভাৱে দায়বদ্ধ বাণিজ্য আৰু উপভোক্তাবাদৰ ক্ষেত্ৰত গোলকীয় ব্যৱসায়িক প্ৰতিষ্ঠানসমূহৰ দায়িত্ব সম্পৰ্কে গ্ৰাহক সজাগতা আনিবৰ উদ্দেশ্যে 'ৰাগমাৰ্ক' নামৰ সংস্থাটোৱে ১৯৮০ৰ দশকৰ শেষৰফালে আৰু ১৯৯০ৰ দশকৰ প্ৰথমছোৱাত ইউৰোপ আৰু আমেৰিকা যুক্তৰাষ্ট্ৰত এক প্ৰচাৰ অভিযান আৰম্ভ কৰিছিল। সত্যাৰ্থীয়ে শিশু শ্ৰমিকৰ সমস্যাটোক এক মানৱ অধিকাৰ বিষয় হিচাপে চিহ্নিত কৰিছে। তেওঁৰ মতে ই দৰিদ্ৰতা, নিবনুৱা সমস্যা, নিৰক্ষৰতা, জনসংখ্যা বৃদ্ধি আৰু আন আন সামাজিক সমস্যাসমূহক জীয়াই ৰাখে। তেওঁৰ এই দাবী বহুতো অধ্যয়নত সত্য প্ৰমাণিত হৈছে। 'শিশু শ্ৰমৰ বিৰুদ্ধে আন্দোলন' আৰু 'সকলোৰে বাবে শিক্ষাৰ অভিযান'ৰ মাজত সম্পৰ্ক গঢ়াতো তেওঁৰ অৰিহণা আছে। এইবিলাক পৰ্যবেক্ষণ কৰিবলৈ ইউনেস্কোৰ দ্বাৰা স্থাপিত এক সমিতিৰো তেওঁ সদস্য হৈ থকাৰ লগতে তেওঁ Fast Track Initiative-ৰো (বৰ্তমান Global Partnership for Education নামেৰে জনাজাত) ব’ৰ্ড সদস্য। তেওঁ বিভিন্ন আন্তঃৰাষ্ট্ৰীয় সংস্থা যেনে Center for Victims of Torture (USA), the International Labor Rights Fund (USA), International Cocoa Foundation আদিৰ বিভিন্ন ব’ৰ্ড আৰু কমিটীৰ লগত সক্ৰিয়ভাৱে জড়িত হৈ আছে। তেওঁ ২০১৫ চনৰ পাছত ৰাষ্ট্ৰসংঘৰ সহস্ৰাব্দ উন্নয়ন লক্ষ্যৰ বিকাশৰ কাৰ্যসূচীত শিশু শ্ৰম আৰু দাসত্ত্ব দূৰীকৰণৰ বিষয়টো অন্তৰ্ভুক্ত কৰিবলৈ চেষ্টা কৰি আছে।\n২০১৪ চনত সত্যাৰ্থীক পাকিস্তানী সমাজকৰ্মী মালালা ইউছুফজাইৰ সৈতে যুটীয়াভাৱে “শিশু অৱদমনৰ বিৰুদ্ধে আৰু সকলো শিশুৰ শিক্ষাৰ অধিকাৰৰ হকে কৰি অহা সংগ্ৰামৰ বাবে” (“for their struggle against the suppression of children and young people and for the right of all children to education”) শান্তিৰ ন'বেল বঁটাৰে সন্মানিত কৰা হয়। সত্যাৰ্থী হৈছে ন’বেল বিজয়ী ভাৰতৰ সপ্তম ব্যক্তি আৰু শান্তিৰ ন’বেল বিজয়ী ভাৰতৰ দ্বিতীয় ব্যক্তি।\nসত্যাৰ্থী ভাৰতৰ নতুন দিল্লীত বাস কৰে। তেওঁৰ পৰিয়ালত তেওঁৰ পত্নী, এজন পুত্ৰ, বোৱাৰী আৰু এগৰাকী কন্যা। সমাজ হিতৈষী কৰ্মৰ বাহিৰেও তেওঁ ৰন্ধা-বঢ়াতো ভাল। উদ্ধাৰ হোৱা শিশু শ্ৰমিকসকলক তেওঁ ৰান্ধি খুৱাই ভাল পায়ল।\nসত্যাৰ্থীৰ কৰ্মৰাজীৰ ওপৰত বহুকেইখন তথ্যচিত্ৰ, দূৰদৰ্শন ধাৰাবাহিক, advocacy and awareness films ইত্যাদি নিৰ্মাণ হৈছে আৰু বহু টক শ্ব'লৈকো তেওঁ আমন্ত্ৰিত হৈছে। নিম্নোল্লিখিত সন্মানসমূহেৰে সত্যাৰ্থীক বিভূষিত কৰা হৈছে:\n২০১৪: শান্তিৰ ন'বেল বঁটা\n২০০৯: Defenders of Democracy Award (US)\n২০০৮: Alfonso Comin International Award (Spain)\n২০০৭: Gold medal of the Italian Senate (2007)\n২০০৭: US State Departmentৰ দ্বাৰা "Heroes Acting to End Modern Day Slavery" তালিকাত অন্তৰ্ভুক্তি\n২০০৬: Freedom Award (US)\n২০০২: Wallenberg Medal, University of Michigan\n১৯৯৯: Friedrich Ebert Stiftung Award (Germany)\n১৯৯৮: Golden Flag Award (Netherlands)\n১৯৯৫: Robert F. Kennedy Human Rights Award (US)\n১৯৯৫: The Trumpeter Award (US)\n১৯৯৪: The Aachener International Peace Award (Germany)\n১৯৯৩: Ashoka Fellow (US) হিচাপে নিৰ্বাচিত।\n↑ 1.0 1.1 1.2 1.3 P.J. George. "Malala, Kailash Satyarthi win Nobel Peace Prize". The Hindu. http://www.thehindu.com/news/international/world/malala-kailash-satyarthi-win-nobel-peace-prize/article6488625.ece?homepage=true.\n↑ "'Brief Profile - Kailash Satyarthi'". 2014-10-10. http://kailashsatyarthi.net/blog/?page_id=7। আহৰণ কৰা হৈছে: 2014-10-10.\n↑ "'Nobel peace prize 'an honour to children in slavery', Kailash Satyarthi says'". The Times of India. Reuters. 2014-10-10. http://timesofindia.indiatimes.com/india/Nobel-peace-prize-an-honour-to-children-in-slavery-Kailash-Satyarthi-says/articleshow/44772141.cms। আহৰণ কৰা হৈছে: 2014-10-10.\n↑ "Who is Kailash Satyarthi?". Hindustan Times. http://www.hindustantimes.com/india-news/who-is-kailash-satyarthi/article1-1273803.aspx। আহৰণ কৰা হৈছে: 2014-10-10.\n↑ "The Nobel Peace Prize 2014". Nobel Foundation. 10 October 2014. http://www.nobelprize.org/nobel_prizes/peace/laureates/2014/। আহৰণ কৰা হৈছে: 10 October 2014.\n↑ ফৰাছী « Le prix Nobel de la paix attribué à Malala Yousafzai et Kailash Satyarthi », Ijsberg Magazine, 10 octobre 2014\n↑ "Kailash Satyarthi: A profile". Business Standard. http://www.business-standard.com/article/current-affairs/kailash-satyarthi-a-profile-114101000942_1.html। আহৰণ কৰা হৈছে: 10 October 2014.\n↑ Chonghaile, Clar (10 October 2014). "Kailash Satyarthi: student engineer who saved 80,000 children from slavery". The Guardian. http://www.theguardian.com/global-development/2014/oct/10/kailash-satyarthi-nobel-peace-prize-childrens-rights। আহৰণ কৰা হৈছে: 10 October 2014.\n↑ "Angaben auf der Seite des Menschenrechtspreises der Friedrich-Ebert-Stiftung". Friedrich-Ebert-Stiftung e.V.Friedrich Ebert Stiftung. http://www.fes.de/themen/menschenrechtspreis/mrp1999.php। আহৰণ কৰা হৈছে: 2014-10-10.\n↑ "Nobel Peace Prize Is Awarded to Malala Yousafzai and Kailash Satyarthi". New York Times. 10 October 2014. http://www.nytimes.com/2014/10/11/world/europe/kailash-satyarthi-and-malala-yousafzai-are-awarded-nobel-peace-prize.html?hp। আহৰণ কৰা হৈছে: 10 October 2014.\n↑ "About". knowchildlabor.org. http://knowchildlabor.org/about/.\n↑ "The New Heroes . Meet the New Heroes . Kailash Satyarthi - PBS". http://www.pbs.org/opb/thenewheroes/meet/satyarthi.html। আহৰণ কৰা হৈছে: 10 October 2014.\n↑ "Trust Women - Kailash Satyarthi". http://www.trustwomenconf.com/profile/kailash-satyarthi/.\n↑ David Crouch (10 October 2014). "Malala and Kailash Satyarthi win Nobel Peace prize". Financial Times. http://www.ft.com/cms/s/0/8fce16ca-5049-11e4-9822-00144feab7de.html। আহৰণ কৰা হৈছে: 10 October 2014.\n↑ "The Role of Civil Society in the Dakar World Education Forum". http://efareport.wordpress.com/2014/09/10/the-role-of-civil-society-in-the-dakar-world-education-forum/?hootPostID=f122f7bc213a8e3609eda7570d882018। আহৰণ কৰা হৈছে: 10 October 2014.\n↑ "RugMark USA - Entrepreneurs in Depth - Enterprising Ideas". PBS-NOW. http://www.pbs.org/now/enterprisingideas/RugMarkUSA.html। আহৰণ কৰা হৈছে: 10 October 2014.\n↑ "Principal Voices: Kailash Satyarthi". CNN. 2007-06-28. http://www.principalvoices.com/2007/social.entrepreneurs/video/kailash.satyarthi/। আহৰণ কৰা হৈছে: 10 October 2014.\n↑ Satyarthi, Kailash (26 Sep 2012). "Child labour perpetuates illiteracy, poverty and corruption". Deccan Herald. http://www.deccanherald.com/content/281292/child-labour-perpetuates-illiteracy-poverty.html। আহৰণ কৰা হৈছে: 10 October 2014.\n↑ Nanjunda, D C (2009). Anthropology and Child Labour. Mittal Publications. পৃষ্ঠা. 91. ISBN 9788183242783.\n↑ Shukla, C K; Ali, S (2006). Child Labour and the Law. Sarup & Sons. পৃষ্ঠা. 116. ISBN 9788176256780.\n↑ "Talk by human rights defender Kailash Satyarthi". oxotower.co.uk. http://www.oxotower.co.uk/events/talk-human-rights-defender-kailash-satyarthi/। আহৰণ কৰা হৈছে: 10 October 2014.\n↑ "Fund the Future: An action plan for funding the Global Partnership for Education" (pdf). April 2014. http://www.fund-the-future.org/files/Fund_The_Future_2014_EN.pdf। আহৰণ কৰা হৈছে: 10 October 2014.\n↑ "Why India's Kailash Satyarthi won the 2014 Nobel Peace Prize: All you need to know". Firstpost. http://www.firstpost.com/india/why-indias-kailash-satyarthi-won-the-2014-nobel-peace-prize-all-you-need-to-know-1751057.html.\n↑ ""Kailash Satyarthi - Facts"". Nobel Media ABNobelprize.org. 10 October 2014. http://www.nobelprize.org/nobel_prizes/peace/laureates/2014/satyarthi-facts.html। আহৰণ কৰা হৈছে: 10 October 2014.\n↑ "Kailash Satyarthi - Biography". http://www.kailashsatyarthi.net/biography/। আহৰণ কৰা হৈছে: 10 October 2014.\n↑ Azera Parveen Rahman (10 October 2014). "Kailash Satyarthi loves to cook for rescued child labourers". IANS. news.biharprabha.com. http://news.biharprabha.com/2014/10/kailash-satyarthi-loves-to-cook-for-rescued-child-labourers/। আহৰণ কৰা হৈছে: 10 October 2014.\n↑ "Bachpan Bachao Andolan produced film nominated for New York Film Festival". globalmarch.org. http://beta.globalmarch.org/news/ropesintheirhands.php.\n↑ "Social Activist Kailash Satyarthi to get 2009 Defender of Democracy Award in U.S". 20 October 2009. http://news.oneindia.in/2009/10/20/socialactivist-kailash-satyarthi-to-get-2009-defender-ofde.html। আহৰণ কৰা হৈছে: 10 October 2014.\n↑ "Kailash Satyarthi". globalmarch.org. http://www.globalmarch.org/aboutus/kailash-satyarthi। আহৰণ কৰা হৈছে: 10 October 2014.\n↑ "Kailash Satyarthi". Robert F. Kennedy Center for Justice & Human Rights. http://rfkcenter.org/kailash-satyarthi-9.\n↑ "Heroes Acting To End Modern-Day Slavery". U.S. Department of State. http://www.state.gov/j/tip/rls/tiprpt/2007/82801.htm.\n↑ "Kailash Satyarthi - Architect of Peace". Architects of Peace. http://www.architectsofpeace.org/architects-of-peace/kailash-satyarthi.\n↑ "Medal Recipients - Wallenberg Legacy, University of Michigan". University of Michigan. http://www.wallenberg.umich.edu/recipients.html.\n↑ "Human Rights Award of the Friedrich-Ebert-Stiftung". fes.de. http://www.fes.de/themen/menschenrechtspreis/en/overview.php.\n↑ "Our Board". http://www.campaignforeducation.org/en/about-us/our-board.\n↑ "Robert F Kennedy Center Laureates". http://rfkcenter.org/1995-kailash-satyarthi-india-2?view=article&lang=en.\n↑ Ben Klein. "Trumpeter Awards winners". National Consumers League. http://www.nclnet.org/trumpeter_awards_winners.\n↑ "Nobel Peace Prize 2014: Pakistani Malala Yousafzay, Indian Kailash Satyarthi Honored For Fighting For Access To Education". Omaha Sun Times. http://omahasuntimes.com/2014/10/nobel-peace-prize-2014-pakistani-malala-yousafzay-indian-kailash-satyarthi-honored-for-fighting-for-access-to-education/.\n↑ "Aachener Friedenspreis 1994: Kailash Satyarthi (Indien), SACCS (Südasien) und Emmaus-Gemeinschaft (Köln)". Aachener Friedenspreis. http://www.aachener-friedenspreis.de/preistraeger/archiv/jahr-1994.html.\n↑ "Ashoka". https://www.ashoka.org/fellow/kailash-satyarthi.\nটুইটাৰত কৈলাস সত্যাৰ্থী\n"https://as.wikipedia.org/w/index.php?title=কৈলাস_সত্যাৰ্থী&oldid=303756"ৰ পৰা অনা হৈছে\nশেষ সম্পাদনা কৰা হৈছে 13 October 2021 তাৰিখে 05:17 বজাত\nএই পৃষ্ঠাখন ১৩ অক্টোবৰ, ২০২১ তাৰিখে ১০:৪৭ বজাত অন্তিম সংশোধন কৰা হৈছিল।


স্বাধীনতা নামৰ উদ্যোগটো — Vikaspedia\nএগৰাকী সন্ত্ৰাসবাদী আৰু এগৰাকী স্বাধীনতা যুঁজাৰুৰ মাজৰ পাৰ্থক্যৰ সীমাৰেখাডাল খুউব দুৰ্বল। ভগত সিং, কুশল কোঁৱৰ ইংৰাজৰ বাবে আছিল সন্ত্রাসবাদী, কিন্তু ভাৰতীয়সকলৰ বাবে স্বাধীনতা যুঁজাৰু। লালডেংগা, হাগ্রামা মহিলাৰী বা ইছাক-মুইভা ভাৰত চৰকাৰৰ বাবে একালৰ দুৰ্ধৰ্ষ স্বাধীনতা সন্ত্রাসবাদী; কিন্তু মিজো, বড়ো বা নগাসকলৰ বাবে তেওঁলোকৰ স্থান মহাত্মা গান্ধী বা সুভাষচন্দ্র বসুতকৈ কোনো গুণেই কম নহয়। আনকি পিছলৈ (অৰ্থাৎ বৰ্তমানত) ভাৰত চৰকাৰেও একালৰ সন্ত্রাসবাদীসকলক পূৰ্বৰ হত্যা, ধনদাবী আদি অপৰাধবোৰৰ পৰা দোষমুক্ত কৰি তেওঁলোকক সাংবিধানিক গণ্ডীৰ ভিতৰৰ এজন জননেতা হিচাপে আতিথ্য প্রদান কৰা দেখা যায়।\nএনে পৰিস্থিতিত এজন সাধাৰণ ভাৰতীয় নাগৰিক হিচাপে আমিবোৰ কিছু বিমোৰত পৰোঁ। দেশৰ বা জাতিৰ কাৰণে কিবা এটা কৰাৰ প্রৱল ইচ্ছা আমাৰো আছে। সেই পিনৰ পৰা চাবলৈ গ’লে যিকোনো এখন ‘স্বাধীনতাৰ যুঁজ’ত জড়িত হৈ আমি কেৱল দেশৰ বা জাতিৰ প্রতি থকা দায়ৱদ্ধতাৰেই প্রমাণ নিদিম; বৰং দহবছৰ পিছত আত্মসমৰ্পণ বা যুদ্ধবিৰতি লৈ নিজৰ বাবে এটা ভাল ভৱিষ্যতৰ ভেটিও নিৰ্মাণ কৰিব পাৰোঁ। উদাহৰণস্বৰূপে, মই ১৮ বছৰ বয়সত উচ্চতৰ মাধ্যমিকৰ পৰীক্ষা উত্তীৰ্ণ হৈ গাধৰ দৰে খাটনি কৰি মেডিকেল/ইঞ্জিনিয়াৰিঙৰ পৰীক্ষাবোৰৰ পিছত সময় আৰু শক্তি নষ্ট নকৰি যদি কোনো সংগঠনত যোগ দিলোঁহেতেন, তেন্তে আজিৰ তাৰিখত হয়তো মই এটি সুন্দৰ ‘কেৰিয়াৰ ৰেকৰ্ড’ লৈ বিমানেৰে বিনামূলীয়াকৈ দিল্লীলৈ গৈ ভাৰতৰ গৃহমন্ত্রীৰ সৈতে আলোচনা কৰি থাকিলোঁহেঁতেন। Information Technology বা Manufacturing উদ্যোগসমূহত এজন কৰ্মচাৰীৰ কেৰিয়াৰ উৰ্ধগামিতাৰ দুগুণ গতিত স্বাধীনতা উদ্যোগত জড়িত ব্যক্তি এজনৰ কেৰিয়াৰ ত্বৰান্বিত হ’ব পাৰে। লোকসভাৰ প্রাক্তন স্পীকাৰ পূৰ্ণ চাংমাদেৱে কৈছিল ‘উত্তৰ পূৰ্বাঞ্চলৰ বাবে স্বাধীনতা বিদ্রোহ এক কুটিৰ উদ্যোগৰ নিচিনা’। মই আজিৰ এই লেখাটোত স্বাধীনতা নামৰ উদ্যোগটোৰ লগত প্রাসঙ্গিক যেন বোধ হোৱা কেইটামান দফা লিখিব বিচাৰিছোঁ।\nস্বাধীনতাৰ কাৰণে সংগ্রাম বহু পুৰণি কালৰে পৰা চলি অহা এটি গতানুগতিক প্রক্রিয়া। চীনৰ প্রখ্যাত সাম্যবাদী নেতা মাও-চে-তুঙৰ সেই বিখ্যাত উক্তিফাকি মনত পৰে- “Revolution/Change/Freedom comes only through the barrel ofagun” । ৰাষ্ট্রসংঘৰ স্বীকৃতিপ্রাপ্ত ১৯৩খন দেশৰ গৰিষ্ঠসংখ্যকেই স্বাধীনতা সংগ্রামৰ জৰিয়তে গঠন হৈছে। গতিকে আলফা, বি.এল.টি. বা এন.এচ.চি.এন আদিয়ে ভাৰতৰ পৰা ওলাই গৈ স্বাধীন ৰাষ্ট্র গঠনৰ যি সপোন দেখিছিল সেয়া চিধাই উলাই কৰিব নোৱাৰি। আফ্রিকা আৰু ইউৰোপ মহাদেশৰ বহুতো স্বাধীন ৰাষ্ট্র আমাৰ মিজোৰাম বা ত্রিপুৰাতকৈ সৰু; ভৌগলিক পৰিসীমা আৰু জনসংখ্যা উভয় দিশতে। জাতিগত বৈশিষ্ট্য হিচাপে চালে উত্তৰ পূৰ্বাঞ্চলৰ প্রত্যেকটো জাতিৰে নিজা সংস্কৃতি, ভাষা, বুৰঞ্জী আছে, যিটো ভাৰতৰ বাকী জাতিবোৰৰ তুলনাত সম্পূৰ্ণ বেলেগ। এনে সুকীয়া বৈশিষ্ট্যৰে পৰিবেষ্টিত হৈ এটা নিৰ্দিষ্ট ভৌগলিক এলেকাত এক স্বাধীন শাসন ব্যৱস্থা গঢ়ি তোলাৰ মানসিকতা নিতান্তই স্বাভাৱিক। পাঁচখনকৈ বিদেশী ৰাষ্ট্রৰ সৈতে অমিমাংসিত সীমান্ত বিতৰণ কৰি থকা পৰিঘটনাটোও নতুন ৰাষ্ট্র গঠনৰ সম্ভাৱনাটোক এক ধনাত্মক মাত্রা প্রদান কৰিছে। এনে পৰিপ্রেক্ষিতত এয়াই ধৰিব পাৰি যে স্বাধীনতা নামৰ উদ্যোগটোৰ বাবে প্রয়োজনীয় আটাইবোৰ উপাদান আৰু মানসিকতা পুৰামাত্রাই আমাৰ উত্তৰ পূৰ্বাঞ্চলত মজুত আছে।\nকোনো এটা স্বাধীনতাৰ বিদ্রোহ চলাবলৈ প্রয়োজন হয় ডেকা তেজৰ উচাহ। কানাডাৰ কুইবেক বা স্পেইনৰ বাৰ্চিলোনাও তেওঁলোকৰ নিজা দেশৰ পৰা ওলাই যাবলৈ স্বাধীন অসমৰ নিচিনাকৈ আন্দোলন কৰি আছে। কিন্তু বৰ্ধিত উন্নয়ন আৰু ৰোজগাৰৰ সুবিধাৰ বাবে সেইবোৰ ঠাইত বিদ্রোহত যোগ দিব পৰা কৰ্মক্ষম ডেকা-গাভৰু বিচাৰি পোৱাটো বৰ টান। যিসকলে স্বাধীন কুইবেক বা বাৰ্চিলোনাৰ বাবে ভীষণভাবে দায়বদ্ধ, তেওঁলোকেহে তাৰে স্বাধীনতা উদ্যোগত যোগ দিয়ে। কিন্তু আমাৰ ইয়াত ছবিখন সম্পূৰ্ণ ওলোটা। অৰ্থৰ অভাৱত আধাতে শিক্ষা সাং কৰা হাজাৰ-বিজাৰ ডেকা ল’ৰাই টকা এশৰ বাবে হাবাথুৰি খাই ফুৰিব লগা হয়। এওঁলোক বিদ্রোহী সংগঠনবোৰৰ বাবে অতি উজু লক্ষ্য। ইয়াৰ লগত সংলগ্ন আৰু এটা সমসাময়িক পৰিঘটনা হ’ল আমাৰ সমাজৰ ক্রমবৰ্ধমান অসমতা (Inequality), যাৰ ফলত ধন ঘটাৰ এক অঘোষিত প্রতিযোগিতাত আমি ক’ব নোৱাৰাকৈ সংযুক্ত হৈছোঁ (অনাগত দিনবোৰত অসমতা ইমান ভয়াৱহ হ’ব পাৰে যে বিশ্ববেংক [The World Bank]য়ে তেওঁলোকৰ পূৰ্বৰ দাৰিদ্র্য নিৰ্মূল কৰা লক্ষ্যৰ সংশোধনী ঘটাই অসমতা দূৰ কৰাও প্রধান লক্ষ্য হিচাপে নিৰ্ধাৰণ কৰিছে)। দাৰিদ্র্য, দুৰ্নীতি, অসমতাই কোঙা কৰি পেলোৱা আমাৰ সমাজৰ হীৰক-দৃষ্টি-জয়ন্ত-কাবেৰীৰ বাবে স্বাধীনতা সংগ্রাম জীয়াই থকাৰ এটি আস্থা। চুৰি বা ডকাইতিৰ তুলনাত ইয়াত ৰাজহুৱা সন্মান বেছি, ধৰা পৰাৰ ভয়ো আপেক্ষিকভাবে কম। কিছুমান সংগঠনত আয় (মূলতঃ ধনদাবী আৰু বৰঙণি)ৰ ওপৰত ভিত্তি কৰি অংশীদাৰত্ব দিয়াৰ ব্যৱস্থা থাকে। যোৱা দুমাহত লেখকৰ প্রত্যক্ষ অভিজ্ঞতাৰ মতে আজিকালিৰ নতুন কিছুমান সংগঠনে মাহিলী ভাট্টা দিয়াৰো ব্যৱস্থা কৰিছে। তদুপৰি ‘স্বাধীনতা সংগ্রামী’ হিচাপে ৰাইজৰ পৰা পোৱা সমীহ আৰু ভীতিগ্রস্ততাও এই উদ্যোগৰ প্রতি আকৰ্ষণৰ অন্যতম কাৰণ। দুৰ্ভাগ্যৰ কথা এয়ে যে স্বাধীনতাৰ দৰে এক মহান বিপ্লৱত জপিয়াই পৰা গৰিষ্ঠসংখ্যকেই নেজানে সংগ্রামৰ উদ্দেশ্য কি—কি স্বাধীনতা, কাৰ স্বাধীনতা, কেনেকৈ স্বাধীনতা? পিছে ৰিলায়েন্স কোম্পানীত কাম কৰা কিমানজনেনো জানে ৰিলায়েন্সৰ বুৰঞ্জী আৰু উদ্দেশ্য? একো নাই, চলি যায়।\nপৃথিৱীৰ ব্যৱসায়িক চুক্তিবোৰৰ ভিতৰত আটাইতকৈ বেছি অৰ্থ জড়িত হৈ থাকে সামৰিক চুক্তিবোৰত। SIPRI (Stockholm International Peace Research Institute) ৰ মতে ২০১১ চনত বিশ্বৰ কেৱল অস্ত্রৰ (পৰিবহণ, প্রশিক্ষণ ধৰাই হোৱা নাই) বজাৰখনৰেই মূল্য আছিল ৪৩ বিলিয়ন আমেৰিকান ডলাৰ। স্বাধীনতা উদ্যোগটোৰ লগত অস্ত্রৰ কিনা-বেচা ওতঃপ্রোতভাৱে জড়িত হৈ থাকে আৰু ইয়ে উদ্যোগটোক এক বেলেগ পৰ্য্যায়লৈ লৈ গৈছে। ২০০৪ চনৰ ২ এপ্রিল তৰিখে বাংলাদেশ আৰক্ষীয়ে চিত্তাগঙত সামৰিক অস্ত্র-শস্ত্রৰে ভৰ্তি ১০খন ট্রাক জব্দ কৰা ঘটনাৰ অন্তৰালত আলফাৰ সেনাধক্ষ্য পৰেশ বৰুৱা জড়িত থকাই প্রমাণ কৰে এই স্বাধীনতা নামৰ উদ্যোগটো কিমান ক্ষমতাশালী আৰু কিমান বিত্তশালী। চীন আৰু পাকিস্তানৰ দৰে ভাৰতবিৰোধী ৰাষ্ট্র আৰু ম্যানমাৰ, বাংলাদেশ, নেপালৰ দৰে সামৰিক শাসনেৰে জৰ্জৰিত অগণতান্ত্রিক ৰাষ্ট্রৰ নিকট অৱস্থিতিয়ে উত্তৰ-পূৱ ভাৰতৰ স্বাধীনতাৰ লগত জড়িত সংগঠনসমূহক এখন আংশিকভাৱে মুক্ত অস্ত্রবজাৰ প্রদান কৰিছে। এটা ভাল উদ্যোগৰ বাবে যি যোগান আৰু চাহিদা লাগে, সেয়া স্বাধীনতা উদ্যোগৰ বাবে আমাৰ ইয়াত পূৰামাত্রাই মজুত আছে।\nস্বাধীনতাৰ দৰে শব্দটোক উদ্যোগৰ লগত ৰিজোৱাটো বহুতেই চাগে’ ভাল পোৱা নাই!\nমই এতিয়া ক্ষন্তেক থমকি ৰৈ মোৰ ওপৰৰ ৰিজনিৰ সমালোচনাত্মক দিশটোলৈ আহিব বিচাৰিছোঁ। বহুতেই ক’ব উদ্যোগ শব্দটোৱে অপমানিত কৰিব লুছাই পাহাৰ জিলা পৰিষদৰ সাধাৰণ কেৰাণী লালডেংগাৰ সাহস আৰু অতুলনীয় মনোবলক, যিজনে কলকাতাতেই ভাৰতখন শেষ হৈ যোৱা বুলি ভবা দিল্লীৰ বৰমূৰীয়াসকলক ভাৰতৰ পূৰ্ব প্রান্তৰ সৰু অঞ্চলটোক পৃথিৱীৰ লগত পৰিচয় কৰাই দি তবধ মনাই দিলে। ই অপমানিত কৰিব ভাৰত ৰাষ্ট্রৰ দিল্লীবাদী নীতিত অতিষ্ঠ হৈ ৰংঘৰৰ বাকৰিত উদ্বেলিত দেশপ্রেমেৰে সংকল্পৱদ্ধ হোৱা ছজন অসমীয়া ডেকাক আৰু তেওঁলোকক অনুসৰণ কৰা হাজাৰ হাজাৰ অসমীয়াক। কিন্তু অকল তেওঁলোকেই জানো?\n‘উদ্বেলিত দেশপ্রেম’ৰ এটা ছিটিকনিও দেখা নোপোৱা বৰ্তমানৰ স্বাধীনতা সংগ্রামৰ সদস্যসকলৰ কাম-কাজবোৰে আপোনাৰ আৰু মোৰ দেশপ্রেম আৰু বিশ্বাসক অপমান কৰা নাইনে? আমাৰ চুবুৰীয়া ভৰালী খুড়া যিয়ে নিজহাতে বৰপুত্রক স্বাধীনতাৰ কাৰণে উচৰ্গা কৰিছিল, আজি তেওঁৰ ঘৰত দুয়োবেলা চৰু নজ্বলে অথচ তেওঁৰ বৰপুত্রৰ একালৰ সতীৰ্থৰ ঘৰত দুয়োবেলাই বিদেশী গাড়ী আৰু সুৰাৰ পয়োভৰ। স্বাধীন অসমৰ স্বপ্নত দায়বদ্ধ মনোহোৰী জেঠীৰ পৰিয়ালৰ ছয়জনকৈ সদস্যক দোভাগ নিশা কোনোবাই হত্যা কৰি গ’ল; আজিলৈকে কোনো বিদ্রোহী সদস্যৰেই মনোহোৰী জেঠীৰ বুকুত জ্বলি থকা প্রতিশোধৰ জুইকুৰা শান্ত কৰাৰ সাহস ন’হল। সাপ্তাহিক বজাৰবোৰত বন্ধাকবি বিক্রী কৰি ফুৰা মইনুদ্দিনৰ বাবে সাতজনীয়া পৰিয়ালটো চলোৱাটোয়ে জীৱনৰ একমাত্র উদ্দেশ্য; কিন্তু অসম-মেঘালয় সীমান্তত দুবাৰকৈ ‘স্বাধীনতা সংগ্রামী’ৰ হাতত অপহৃত হোৱা মইনুদ্দিনে নিজৰ ভেটি-মাটি বিক্রী কৰি গোটেই পৰিয়ালটো ৰাস্তাত আহিবলগা হোৱা বাবে তেওঁ কেৱল অপমানিত হোৱা বুলি ক’লে চাগে’ কমকৈ কোৱা হ’ব।\nপিছে ভৰালী খুড়া, মনোহোৰী জেঠী, মইনুদ্দিন নো কি হয়? কোন হয়? ডাঙৰ উদ্দেশ্য সাধনৰ বাবে কেইজনমান ভৰালী, মনোহোৰী বা মইনুদ্দিনে বলিদান দিবই লাগিব। ঠিক যেনেদৰে নামনি সোঁৱণশিৰি জলবিদ্যুৎ প্রকল্পৰ বাবে কাষৰ নিম্নাঞ্চলৰ গাঁৱৰ বাসিন্দাসকল বলিদান দিবলৈ সাজু হৈছে; আন অৰ্থত, সাজু কৰোৱা হৈছে। যিকোনো উদ্যোগৰ বাবে এয়া যেন এক অৱধাৰিত পাৰ্শ্ব-ক্রিয়া, অৰ্থনীতিৰ ভাষাত যাক কোৱা হয় ‘Negative Externality’।\nমই এই প্রৱন্ধটো সমাপ্ত কৰিব বিচাৰিছোঁ যোৱা ৩ আগষ্ট তাৰিখে স্বাক্ষৰিত হোৱা নগা শান্তি চুক্তিৰ কথাৰে। আংগামী ঝাপু ফিজোৰ নেতৃত্বত ১৯৫৬ চনতেই আৰম্ভ হোৱা নগা স্বাধীনতাৰ ইতিহাস ব্রিটিছসকলৰ দিনতে ‘ছাইমন কমিছন’ক দিয়া স্বাধীনতাৰ প্রস্তাৱৰে প্রস্ফুটিত হোৱা বুলি ক’ব পাৰি। বেলেগ ৰাষ্ট্র গঠনৰ বাবে নগা জাতিয়ে আৰম্ভ কৰা ভাৰতৰ আটাইতকৈ পুৰণি স্বাধীনতা সংগ্রামটো পিছে ‘এক জাতি, এক লক্ষ্য’ হৈ নাথাকিল। ১৯৭৫ চনত ফিজোৰ Naga National Council দ্বিখণ্ডিত হৈ Nationalist Socialist Council of Nagaland (NSCN)গঠন হয়, যিয়ে ১৯৮৮ চনত পুনৰ NSCN(IM) আৰু NSCN (Khaplang) নামেৰে দুভাগত বিভক্ত হয়। এইকেইটাৰ উপৰিও NSCN(Khole-Kitovi), NSCN(Unification), NNC ৰ বাকী অংশ আদিকে ধৰি প্রায় সাতটা সংগঠন জড়িত হৈ আছে নগাসকলৰ বৰ্তমানৰ এই স্বাধীনতা সংগ্রাম/উদ্যোগটোত। শেহতীয়াকৈ আকৌ এই খণ্ডিতকৰণৰ বিপৰীত অৰ্থাৎ একত্রীকৰণ হোৱাও পৰিলক্ষিত হৈছে- NSCN(Khaplang), ULFA (Independent), Kamatapur Liberation Organization (KLO) আৰু NDFB (Songbijit) একত্রিত হৈ United Liberation Front of Western SouthEast Asia নামৰ সংগঠনটোৰ জন্ম দিছে। ডাঙৰ কোম্পানীৰ অংশীদাৰসকল ওলাই গৈ নিজা কোম্পানী গঠন কৰা বা সৰু সৰু গোট একেলগ হৈ ডাঙৰ কোম্পানী এটাৰ জন্ম দিয়াটো যিকোনো উদ্যোগত সচৰাচৰ ঘটি থকা ঘটনা। কেৰিয়াৰৰ দিশৰ পৰা চাবলৈ গ’লে এই বিভাজন আৰু একত্রীকৰণ সুকলমে পৰিচালনা কৰা ব্যক্তিসকল ঔদ্যোগিক ক্ষেত্রখনৰ শকত দৰমহা পোৱা চাকৰিয়ালবোৰ(উদাহৰণস্বৰূপে McKinsey কোম্পানীৰ Associate সকল)ৰ ভিতৰত অন্যতম।\nএই নগা শান্তি চুক্তিখন স্বাক্ষৰ কৰাৰ নামত ১৯৯৬ চনৰে পৰা যি এক ‘আলোচনা প্রক্রিয়া’ নামৰ নাটকখন অনুষ্ঠিত হ’ল সেয়াও বেচ আমোদজনক। যোৱা প্রায় বিশ বছৰ ধৰি NSCN(IM)ৰ নেতৃত্বই ভাৰত চৰকাৰৰ পৃষ্ঠপোষকতাত এক ‘ৰাজকীয়’ জীৱন যাপন কৰিলে। তেওঁলোকৰ বিদ্রোহী সত্ত্বাটোক ভাৰত চৰকাৰে সুপৰিকল্পিতভাৱে মষিমূৰ কৰি এনে কিছুমান ভোগবাদী আৰু এলেহুৱা ব্যক্তিৰ সৃষ্টি কৰিলে যিসকলে জীৱনৰ বাকী দিনকেইটা সন্মানেৰে জীয়াই থাকিবলৈ যিকোনো চুক্তিত চহী কৰিবলৈ বাধ্য। এতিয়ালৈ গম পোৱা প্রাৰম্ভিক তথ্যমতে নগা শান্তি চুক্তিত স্বাধীন নগা ৰাষ্ট্রতো দূৰৰে কথা, ১,২০,০০০ বৰ্গকিলোমিটাৰৰ প্রস্তাবিত বৃহৎ নাগালিমৰো কোনো চিন-মোকাম নাই। এয়া স্বাধীন ভাৰতবৰ্ষৰ আটাইতকৈ পুৰণি স্বাধীনতা সংগ্রামৰ কি যে এক হাস্যকৰ পৰিণতি!\nএতিয়ালৈকে লেখাখিনি পঢ়াৰ পিছত আপোনালোকে নিশ্চয় মোৰ সৈতে একমত হ’ব যে ১৯৫৬ চনৰ পৰাই চলি অহা স্বাধীনতা সংগ্রামবোৰৰ দ্বাৰা বহু ডেকা ল’ৰাই মাক-বাপেকৰ ওপৰত নিৰ্ভৰশীলতা ত্যাগ কৰিব পাৰিছে; বহুতো চাকৰিয়াল আৰু ব্যৱসায়ী দুটা-তিনিটা সমান্তৰাল কৰ ব্যৱস্থাৰ চিকাৰ হৈ হতাশাগ্রস্ত হৈছে; ডাঙৰ নেতৃত্বই সুৰক্ষিত স্থানত অৱস্থান কৰি বিলাসী জীৱন কটাইছে আৰু সাধাৰণ কমৰেডবোৰে এক উদ্দেশ্যবিহীন আৰু জ্ঞানশূন্য জীৱন কটাই এদিন বন্দুকৰ গুলীত মৃত্যুক সাবটি লৈছে; যেতিয়াই এই স্বাধীনতা নামৰ উদ্যোগটো নচলাৰ উপক্রম হৈছে, তেওঁলোকে শান্তি চুক্তি বা আত্মসমৰ্পণ কৰি ঠিকা-ব্যৱসায় আদি বেলেগ সংস্থাপন বাছি লৈছে। সম্পূৰ্ণ অন্তঃকৰণেৰে জাতিৰ স্বাধীনতাৰ বাবে নিজকে সঁপি দিয়া দুই-চাৰিজন সঁচা সংগ্রামী(যাক পৰিসংখ্যাৰ ভাষাত Outlier বুলিব পাৰি)ক বাদ দি মই ক’ব খোজোঁ যে ভাৰতৰ স্বাধীনতা নামৰ উদ্যোগটোৰ বেছিভাগ ‘কোম্পানী’ক ভাৰত চৰকাৰে কিনি(acquire) লৈছে। আফগানিস্তান, চিৰিয়া আদি দেশ য’ত স্বাধীনতা উদ্যোগটোৱে গৃহযুদ্ধৰ অৱতাৰণা কৰিছে, তেনে দেশৰ তুলনাত নিসন্দেহে এয়া ভাৰত চৰকাৰৰ এক অন্যতম বৃহৎ সফলতা।\nআগলৈ কি হ’ব বাৰু? যেতিয়ালৈকে পৃথিৱীত বৈচিত্র্য থাকিব, তেতিয়ালৈকে এই বৈচিত্র্যতাৰ স্বকীয়তাক স্বীকৃতি প্রদান কৰাৰ প্রচেষ্টা চলিবই। বিপ্লৱ, জাগৰণ, সংগ্রাম এই প্রচেষ্টাৰে অংশ মাথোঁ। এটা প্রশ্ন আমি নিজকে সোধা উচিত আমি এই স্বকীয়তাক কিমান দূৰলৈ নিব বিচাৰোঁ? পৰাধীন ভাৰতৰ মহাৰজা বা কলিকতাৰ প্রেচিডেন্সী কলেজত পঢ়ি Indian Civil Service(ICS)ৰ প্রস্তুতি কৰি থকাসকলে জানো ভালকৈ বুজিব পাৰিছিল বল্লভভাই পেটেল বা গোমধৰ কোঁৱৰে কিহৰ তাৰণাত নিজৰ জীৱন-যৌৱন উচৰ্গা কৰিছে? আজি, আপুনি আৰু মই বাৰু বুজি পাইছোঁ নে?\nলিখক: মনজিৎ নাথ।


Old is gold! ৩৮ বৰ্ষীয় মিশ্ৰই তাকেই প্ৰমাণ কৰি দেখুৱালে দিল্লীক...– News18 Assam\nOld is gold! ৩৮ বৰ্ষীয় মিশ্ৰই তাকেই প্ৰমাণ কৰি দেখুৱালে দিল্লীক...\nUpdated:April 21, 2021, 9:54 AM IST\n৩৮ বছৰীয়া লেগ স্পিনাৰ অমিত মিশ্ৰই চাৰিটা উইকেট দখল কৰি মুম্বাইক ১৩৭ ৰাণত সীমিত ৰাখে।\nLast Updated: April 21, 2021, 9:54 AM IST\nদিল্লী কেপিটেলছে অৱশেষত আই পি এল ২০২১ত মুম্বাই ইণ্ডিয়ানছৰ বিৰুদ্ধে জয়লাভ কৰে। মুম্বাইয়ে যোৱা ছিজনত ইউ.এ.ই.ত দিল্লীৰ বিৰুদ্ধে চাৰিওখন মেচ জিকিছিল। ৩৮ বছৰীয়া লেগ স্পিনাৰ অমিত মিশ্ৰই চাৰিটা উইকেট দখল কৰি মুম্বাইক ১৩৭ ৰাণত সীমিত ৰাখে। দিল্লীয়ে ১৯.১ অভাৰত ৪ টা উইকেট হেৰুৱাই লক্ষ্য প্ৰাপ্ত কৰে।\nচলিত ছিজনত এইটো দিল্লীৰ তৃতীয় জয়। আনহাতে, চতুৰ্থ ন খেলত মুম্বাইৰ এয়া দ্বিতীয়টো পৰাজয়। অমিতে ৫মবাৰৰ বাবে ৪ টা উইকেট দখল কৰিবলৈ সক্ষম হয়। এতিয়ালৈকে কোনো ভাৰতীয়ই এনে কৰিবলৈ সক্ষম হোৱা নাই।\nঅমিত মিশ্ৰই যোৱা ছিজনত মাত্ৰ ৩ খন খেল খেলিবলৈ সুযোগ পাইছিল। কিন্তু এইগৰাকী বলাৰে নিজৰ ছন্দ হেৰুৱাব নোৱাৰিলে। চলিত ছিজনৰ দ্বিতীয়খন মেচ খেলি বলাৰে ৰোহিত শৰ্মা, হাৰ্দিক পাণ্ডিয়া, কাইৰন প'লাৰ্ড আৰু ঈশান কিষাণক আউট কৰে। তেওঁ মুম্বাইক একেটা অভাৰত ৰোহিত আৰু হাৰ্দিকক আউট কৰি দিল্লীক উভতি অহাৰ সুযোগ দিয়ে। ১৩৭ ৰাণ চলিত ছিজনত মুম্বাইৰ সৰ্বনিম্ন স্ক'ৰ।\nFirst published: April 21, 2021, 9:54 AM IST